Gaakottaai Arabiyya flat thakuge billoori thah thalhaigen dhanee, Samaaluvey! | Mihaaru\nއަމީނީމަގުގައި ހަދާފައިވާ މާލޭ ސްކްއާ ފްލެޓްތައް: މި ފްލެޓްތަކުގެ ބިއްލޫރިތައް ތަޅައިގެންދާ ކަމުގެ ޝަކުވާ ބޮޑު\nގާކޮއްޓާއި އަރަބިއްޔާ ފްލެޓްތަކުގެ ބިއްލޫރިތައް ތެޅެނީ، ސަމާލުވޭ!\n27 ޖޫން 2019 - 22:31 34 comments\nއެތަނުން މިރޭ ނެރުނު ނޫސް ބަޔާނެއްގައި އެހެން ބުނިއިރު، އަރަބިއްޔާ ސްކޫލް ހުރި ބިމުގައި އިމާރާތް ކޮށްފައިވާ "މާލޭ ގްރޭންޑް" ގެ ހަ ވަނަ ފްލޯގެ ކޮޓަރިއެއްގެ ކުޑަދޮރެއްގެ ބިއްލޫރިގަނޑެއް އިއްޔެ ވަނީ ތަޅައިގެން ގޮސް ބިންމައްޗަށް ފައިބައިފަ އެވެ.\nއެ ހާދިސާ އަށް ފަހު، އެޗްޑީސީން ނެރުނު ބަޔާނުގައި ބުނީ، އިންޑިއާގެ ޓާޓާ ކުންފުނިން ހެދި އެ އިމާރާތްތަކުގެ ފެންވަރު ދަށްވެ، ގިނަ މައްސަލަތަކެއް ހުރިކަން ފާހަގަވެފައިވާ ކަމަށެވެ. އަދި އެތަނުގައި މިދިޔަ އަހަރު މީހުން ދިރިއުޅެން ފެށުމާ އެކު، ބައެއް ފްލެޓްތަކުގެ ބިއްލޫރިތަކުގައި ރެނދުލައި ތަޅައިގެންދާ ކަމަށާއި އެކަމުގެ ރިޕޯޓު ތަކުރާރުކޮށް ލިބެމުންދާ ކަމަށް ބުންޏެވެ.\nއެޗްޑީސީން ބުނިގޮތުގައި މި މައްސަލަ ދިމާވަނީ ބިއްލޫރިތަކަށް މާބޮޑަށް ހޫނުވާތީ އެވެ.\n"މިއީ އާއްމުންގެ ރައްކާތެރިކަމާ ގުޅުން ހުރި ކަމަކަށް ވާތީ ވީހާ ވެސް އަވަހަކަށް ހައްލެއް ގެނައުމަށް، ސަރުކާރުގެ ކަމާ ބެހޭ ފަރާތްތަކާ އެކު ދަނީ މަޝްވަރާ ކުރަމުންނެވެ،" އެ ކޯޕަރޭޝަނުގައި ބަޔާނުގައި ބުންޏެވެ.\nއެޗްޑީސީން އަންގަނީ މި މައްސަލައަށް ހައްލެއް ގެނެވެންދެން، އިމާރާތުގައި އުޅޭ މީހުންނާއި އެހެން މީހުން ވެސް އަމިއްލަ ރައްކާތެރިކަމަށް ސަމާލުކަންދިނުމަށެވެ.\nމީގެ ތިން އަހަރު ކުރިން، 2016 ވަނަ އަހަރު ނިންމި އެ ފްލެޓްތައް އާއްމުންނަށް ދައްކާލުމާ އެކު ވެސް އެތަނުގައި ގިނަ މައްސަލަތަކެއް ހުރިކަން ވަނީ ފާހަގަކޮށްފަ އެވެ.\nއޭރު އެތަން ބެލި މީހުން ބުނިގޮތުގައި ފްލެޓްތަކުގެ ފެންވަރު ހީކުރި ވަރަށް ވުރެ ދަށެވެ. އެގޮތުން އާއްމުންގެ ރައްކާތެރިކަމަށް، އިމާރާތުގެ އެކި ޔުނިޓްތަކުގެ ބެލްކަނީ ރެއިލިން އާއި ކޮމަން އޭރިއާގެ ރެއިލިން ބަދަލުކޮށްފައިވާ ކަމަށް ބުންޏެވެ.\nއަދި ފްލެޓްތަކަށް ވާރޭގެ އަސަރު ކުރާތީ ވެސް ބަދަލުތައް ގެނެސްފައިވާ ކަމަށް އެތަނުން މިރޭ ބުންޏެވެ.\nއިތުރު ލިޔުންތައް ހައުސިން މިނިސްޓްރީ އެޗްޑީސީ ހައުސިން ޔުނިޓް ގާކޮށި ޓާޓާ ގްރޫޕް ސަލާމަތީ ފިޔަވަޅުތައް އިމާރާތްކުރުމުގެ ރައްކާތެރިކަން މާލެ


SunOnline: ސާކް ގައުމުތަކުގެ މެދުގައި އިތުބާރާއެކު މަސައްކަތް ކުރެވޭނެ ސިޔާސީ ވެއްޓެއް ގާއިމް ކުރަންޖެހޭ: ރައީސް\nސާކް ގައުމުތަކުގެ މެދުގައި އިތުބާރާއެކު މަސައްކަތް ކުރެވޭނެ ސިޔާސީ ވެއްޓެއް ގާއިމް ކުރަންޖެހޭ: ރައީސް\nއަހުމަދު ނާއިފު 10 Nov 2011, 18:26\nއީކުއެޓޯރިއަލް ކޮންވެންޝަން ސެންޓަރުން: އަހުމަދު ނާއިފް\nސާކުގެ ގައުމުތައް ކުރިއަރައި ދިޔުމަށް ޓަކައި ސާކުގެ ގައުމުތަކުގެ މެދުގައި އިތުބާރާ އެކު މަސައްކަތް ކުރެވޭނެ ސިޔާސީ ވެއްޓެއް ގާއިމް ކުރަން ޖެހޭ ކަމަށް ރައީސް ނަޝީދު ވިދާޅުވެއްޖެ އެވެ.\nމި ސިޓީގެ ހިތަދޫ އީކުއެޓޯރިއަލް ކޮންވެންޝަން ސެންޓަރުގައި މިހާރު ކުރިއަށްދާ ސާކް ސަމިޓުގެ ހުޅުވުމުގެ ރަސްމިއްޔާތުގައި ރައީސް ނަޝީދު ވިދާޅުވީ ސައުތު އޭޝިޔާގެ ގައުމުތަކުގެ ސަރުކާރުތައް ވަރުގަދަވެ ހަރުދަނާ ވަމުންދާތީ ހެޔޮ ވެރިކަމުގެ ނިޒާމު މިހާރަށް ވުރެ ފުނަށް ދާން ޖެހޭ ކަމަށެވެ. އެގޮތުން ކާމިޔާބުކަމާ އެކު ސާކުގެ ޗާޓާ އޮފް ޑިމޮކްރަސީއެއް އެކުލަވާލުމަށް އުންމީދު ކުރައްވާ ކަމަށް ރައީސް ވިދާޅުވި އެވެ.\n"ޗާޓަރުގެ މަގުސަދަކަކީ ގައުމުތަކުގެ ޑިމޮކްރަސީ ހަރުދަނާ ކުރުން. ރަނގަޅު ވަރުގަދަ މުއައްސަސާތަކެއް ގާއިމް ކުރުން. ބާރުތައް ވަކިވެފައި އޮތުން. ނޫސްވެރިކަން މިނިވަން ކުރުން. ޝަރުއީ ނިޒާމް މިނިވަން ވުން." ރައީސް ވިދާޅުވި އެވެ.\nބޫޓާންގެ، ޓިމްޕޫގައި އެންމެ ފަހުން ބޭއްވި ސާކް ސަމިޓުގައި އިންޑިޔާ އާއި ޕާކިސްތާނުގެ ސުލްހަޔަށް ބާރު އެޅުއްވި ކަމަށާއި އޭގެ 18 މަސް ދުވަސް ފަހުން ސުލްހައިގެ ވާހަކަތައް ފެށިގެންދިޔަކަމަށް ވެސް ރައީސް ނަޝީދު ވިދާޅުވި އެވެ. އަދި ވިދާޅުވީ މި ސަމިޓުން ވެސް އިންޑިޔާ އާއި ޕާކިސްތާނުގެ ސުލްހަޔަށް މަގުފައިވެގެން ދާނެ ކަމަށް އުންމީދު ކުރައްވާ ކަމަށެވެ.\n"އިންޑިޔާ އާއި ޕާކިސްތާނުގެ ޕާޓީތަކުން ސުލްހައިގެ މަސައްކަތްތަކަށް އެއްބާރުލުން ދޭނެކަމަށް އުންމީދު ކުރަން،" ރައީސް ނަޝީދު ވިދާޅުވި އެވެ.\nހެޔޮ ވެރިކަން ކުރިއެރުވުމަށް ސާކުން ކާމިޔާބު ހޯދާފައިވާ ގޮތަށް ސާކުގެ ގައުމުތަކުގެ މެދުގައިހެޔޮވެރިކަމާއި އިންސާނީ ހައްގުތައް ގާއިމްކޮށް ދެމެހެއްޓުމަށް ގުޅިގެން މަސައްކަތް ކުރުމަށް ގޮތްތަކެއް ރޭވުމަށް މަޝްވަރާތަކަށް ރައީސް ނަޝީދު ގޮވާލެއްވި އެވެ.\n"މިއީ ގޮތެއް ކަނޑައެޅުމުގެ ވަގުތެއް ނޫން. އަޅުގަނޑުމެން (ރާއްޖެއިން ) އެ މެކޭނިޒަމް ގާއިމްކުރުމަށް ގޮވާލަނީ. އެއްބަޔަކު އަނެއް ބަޔަކަށް ފާޑު ކިޔައި އިނގިލި ދިއްކޮށް މާޒީގައި ހިނގާފައިވާ ކަންކަމަށް އެނބުރިދާކަށް ނޫން،" ރައީސް ވިދާޅުވި އެވެ. "އަހަރުމެންގެ ޒިންމާއެއް އެބައޮތް. ރައްޔިތުންގެ ހާލަތު ރަނގަޅުކުރުން،"\nރައީސްގެ ވާހަކަފުޅުގައި ޖިންސުގެ ތަފާތުތައް ނައްތާލުމަށް އިންޑިޕެންޑެންޓް ކޮމިޝަނެއް ގާއިމް ކުރުމަށް ހުށަހެޅުއްވި އެވެ. އަދި އަންހެނުން ބާރުވެރިކުރުވައި އަންހެނުންނާ ދެކޮޅަށް ކުރާ އަނިޔާތައް ނައްތާލުމަށް މުހިންމު ކަމެއް ކަމަށް ރައީސް ވިދާޅުވި އެވެ. އަދި ސާކުގެ ހިންގުމަށް ބަދަލުތަކެއް ގެންނަން ޖެހޭ ކަމަށް ވެސް އެމަނިކުފާނު ފާހަގަ ކުރެއްވި އެވެ.\nގުޅިފައިވާ އިގުތިސޯދެއް ގައިމް ކުރުމަށް ސަފްޓާގެ އެއްބަސްވުމަށް އަމަލުކޮށް އަދި ސެންސިޓިވް ލިސްޓް ސުމަކަށް ގެނައުމަށް ރާއްޖެ އިން ކުރާ މަސައްކަތުގައި އެއްބާރުލުން ދިނުމަށް ވެސް ގައުމުތަކުގެ ކިބައިން އެމަނިކުފާނު ގޮވާލެއްވި އެވެ.\nރައީސް ވިދާޅުވީ އޭޝިޔާއަށް، އަދި ސައުތު އޭޝިޔާ އަށް މިއަދު ދުނިޔޭގެ ކަޅި ހުއްޓިފައިވާ ކަމަށާއި މިއީ ސައުތު އޭޝިޔާ އަށް ކުރިއަރާ ދިޔުމަށް ރަނގަޅު ފުރުސަތެއް ކަމަށެވެ. އެކަމަށްޓަކައި ހުރިހާ ގައުމުތަށް ގުޅިގެން މަސައްކަތް ކުރުމަށް އިއުތިމާސްކުރެއްވި އެވެ.\n"މި ޤައުމުތަކުގެ ސިޔާސީ ނުފޫޒު މިދަނީ އިތުރަށް ވަރުގަދަވަމުންނެވެ. ދުނިޔޭގެ މަސްރަޙުގައި ހިނގަމުންދާ ތަފާތު ކަންތައްތަކަށް ބާރުފޯރުވުމުގެ ޤާބިލުކަން މިވަނީ މީގެކުރިން ނުވާ ވަރަށް ލިބިފައި،" ރައީސް ވިދާޅުވި އެވެ. "ސާކް ޤައުމުތަކުގެ ކުރިއެރުމާއި ތަރައްޤީ ބިނާވެފައިވަނީ، އަވަށްޓެރި ޤައުމުތަކުގެ ވެސް އެހީއާއި އެއްބާރުލުމުގެ މައްޗަށް. މި ސަރަޙައްދުގެ އެއްހިސާބެއްގައި އިޤްތިޞާދީ ދުވެލި މަޑުޖެހިފައިއޮތުން ވެގެންދާނީ، އަނެއް ހިސާބުގެ އިޤްތިޞާދީ ކުރިއެރުން ހީނަރު ކުރުވާނެ،"\nއެގޮތުން ވިޔަފާރީގެ ގޮތުންނާއި، އިޤްތިޞާދީ ގޮތުންނާއި، ދަތުރުފަތުރުގެގޮތުން މެންބަރު ޤައުމުތައް ގުޅާލުމާއި ކަނޑުފޭރުމާއި މޫސުމަށް އަންނަ ބަދަލުތަކުގެ މައްސަލަތައް ފަދަ ޤައުމީ ސަލާމަތާ ބެހޭ ކަންކަމުގައި ސަރަހައްދީ އެއްބާރުލުން ގާއިމް ކުރުމަށް އެ މަނިކުފާނު ގޮވައިލެއްވި އެވެ.


ވާރޭ ވެހޭނެއިރެއް މިހާރު އޭއައި މެދުވެރިކޮށް ދެނެގަނެވިދާނެ - Tech News Maldives\nވާރޭ ވެހޭނެއިރެއް މިހާރު އޭއައި މެދުވެރިކޮށް ދެނެގަނެވިދާނެ\nއިސްމާއިލް އަލީ • 07 އޮކްޓޯބަރު 2021\nއާޓިފިޝަލް އިންޓެލިޖެންސް މެދުވެރިކޮށް ކުރިއަށްއޮތް ދެގަޑިއިރު ތެރޭގައި ވާރޭވެހޭނެކަން ދެނެގަނެވިދާނެކަމަށް ދިރާސާކުރާ ފަރާތްތަކުން ހާމަކޮށްފިއެވެ. އެގޮތުން ގޫގަލްއިން ލަންޑަނުގައި ހިންގާ އާޓިފިޝަލް އިންޓެލިޖެންސް ލެބް ޑީޕްމައިންޑް އާއި ޔުނިވާސިޓީ އޮފް އެކްސްޓާ އަދި އިނގިރޭސި ވިލާތުގެ މޫސުމާއިބެހޭ އިދާރާ ގުޅިގެން ވަނީ މިކަން ތަހުލީލުކުރުމަށް ނައުކާސްޓިން ސިސްޓަމްގެ ނަމުގައި ސިސްޓަމެއް އުފައްދާފައިއެވެ.\nމޫސުން ލަފާކުރުމަށް މިހާރު ގެންގުޅޭ ޓެކްނޮލޮޖީ މެދުވެރިކޮށް އާންމުކޮށް މޫސުން ލަފާކުރެވެނީ6ގަޑިއިރާއި2ހަފްތާގެ މުއްދަތަށެވެ. ނަމަވެސް އާޓިފިޝަލް އިންޓެލިޖެންސް މެދުވެރިކޮށް މި ސިސްޓަމަށް ކުރުމުއްދަތެއްގައި މޫސުމަށް އަންނާނެ ބަދަލު ލަފާކުރުމުގެ ގާބިލުކަން ވަނީ ލިބިފައިއެވެ.\nމޫސުމަށް އަންނަ ބަދަލުތަކާއިއެކު ވާރޭވެހޭނެ ގޮތާއި ވެހޭނެ މިންވަރު އަދި މޫސުމަށް އަންނަ އެހެނިހެން ބަދަލުތައް ލަފާކުރުމަށް ވަނީ ބޮޑެތި ގޮންޖެހުންތަކާއި ކުރިމަތިވެފައިއެވެ. މީގެ ސަބަބުން ދިރާސާކުރާފަރާތްތަކުން ގަބޫލުކުރާ ގޮތުގައި މުދަލާއި އިންސާނުންގެ ފުރާނައަށް ބޮޑެތި ގެއްލުންތަކެއް ލިބުމުގެ މަގުވަނީ ހުޅުވިފައިއެވެ. އެގޮތުން އިނގިރޭސި ވިލާތުގެ މޫސުމާއި ބެހޭ އިދާރާއިން ހާމަކޮށްފައިވާ ގޮތުގައި ކުރުމުއްދަތެއްގައި މޫސުމަށް އަންނާނެ ބަދަލުތައް ލަފާކުރުމުގެ ގާބިލުކަން ލިބުމުން އިންސާނުންގެ ފުރާނައާއި މުދާ ސަލާމަތްކުރުމަށް އިތުރަށް ފަސޭހަވެގެންދާނެއެވެ.\nޑީޕްމައިންޑް އާއި ޔުނިވާސިޓީ އޮފް އެކްސްޓާ އަދި އިނގިރޭސި ވިލާތުގެ މޫސުމާއިބެހޭ އިދާރާ ގުޅިގެން އުފައްދާފައިވާ އާޓިފިޝަލް އިންޓެލިޖެންސް ސިސްޓަމަށް ވާރޭވެހޭގޮތުގެ މައުލޫމާތު ފޯރުކޮށްދީފައިވަނީ އެގައުމަށް 2016 އިން 2018 އަށް ވާރޭވެހިފައިވާ ގޮތް އަންގައިދޭ ޗާޓްތައް ބޭނުންކޮށްގެންނެވެ. އަދި މިމައުލޫމާތު ބޭނުންކޮށްގެން 2019 ގައި އެގައުމަށް ވެހެނު ވާރޭގެ ނިސްބަތް މި ސިސްޓަމުންވަނީ 89 އިންސައްތަ ރަނގަޅަށް ލަފާކޮށްފައިއެވެ.\nނޭޗާ ޖާނަލްގައި ޝާއިއުކޮށްފައިވާ މި ދިރާސާގައި ހާމަކޮށްފައިވާ ގޮތުގައި މޫސުން ދިރާސާކުރާ ފަރާތްތަކުން މިހާރުބޭނުންކުރާ ވަސީލަތްތަކަށްވުރެ އާޓިފިޝަލް އިންޓެލިޖެންސް ސިސްޓަމްތައް ބޭނުންކުރުމަށް ބޭނުންވެއެވެ. ޑީޕްމައިންޑްއިން އިތުރަށް ހާމަކޮށްފައިވާ ގޮތުގައި މި ސިސްޓަމުގެ ސަބަބުން މޫސުން ލަފާކުރުމަށް ހޭދަވާ ވަގުތު ވަރަށް ބޮޑަށް ކުޑަވެގެންދާނެއެވެ. އަދި އެމަސައްކަތްކުރާ ފަރާތްތަކަށް މޫސުމަށް އަންނާނެ ބަދަލުތައް ދިރާސާކުރުމަށް މީގެ ސަބަބުން އިތުރު ވަގުތު ލިބިގެންދާނެ ކަމަށްވެސް އެކުންފުނިން ވަނީ ހާމަކޮށްފައިއެވެ.


Year in Review 2016 - Avas.mv\tYear in Review 2016 - Avas.mv 2016 އަހަރަކީ ސިޔާސީ މައިދާނުގައި ތަފާތު ހަރަކާތްތަކެއް ހިނގުމާއެކު އާދަޔާހިލާފު ނިންމުންތަކެއް ފެންމަތިވެގެން އައި އަދި ތަރައްގީގައި ރާއްޖެ ކުރިޔަށް ބޮޑެތި ފިޔަވަޅު އެޅި އަހަރެކެވެ. ތަފާތު އެތައް ހާދިސާތަކެއް 2016 ގައި ރާއްޖޭގައި ހިނގި އެވެ.\nރާއްޖެ ކޮމަންވެލްތުން ވަކިވެ ދުނިޔެ ސިއްސުވާލި!\nކޮމަންވެލްތުން ރާއްޖޭގެ ދާހިލީ ކަންކަމުގެ ތެރެއަށްވަދެ ރާއްޖެއާ މެދު ބޭއިންސާފުން ކަންކަން ކުރާކަމުގެ ވާހަކަ ފެންމަތިވެފައިވާ އަހަރުތަކެއް ވެއްޖެ އެވެ. ރާއްޖެއަށް އެކި ގޮތްގޮތުން ފިޔަވަޅު އެޅުމަށް ކޮމަންވެލްތުން މަސައްކަތް ކުރަމުން ދަނިކޮށް ރައީސް އަބްދުﷲ ޔާމީން ވަނީ ކުއްލި އަދި ހައިރާން ކުރުވަނިވި ނިންމެވުމަކާއެކު ކޮމަންވެލްތުން ރާއްޖެ ވަކިވެފައެވެ. – ރިޕޯޓް ނަޝީދު އިނގިރޭސި ވިލާތަށް، އެމްޔޫއޯ ވުޖޫދުވުން\nނޫސްވެރިން މަގުމައްޗަށް ނުކުތް އަހަރެއް\nޕީޕީއެމް ދެ ބައިވުން އަހަރުގެ ބޮޑު ކޯޅުން\nޝަރުތުތައް ގިނަވެ، ޕާޓީ މަޝްވަރާތައް ސުމަކަށް\nސަރުކާރަށާއި ރައީސް ޔާމީނަށް ދިން ސިޔާސީ ހަމަލާތައް\nދެހާސް ފަނަރަވަނަ އަހަރު ނިމިގެން ދިޔައީ ރައީސް އަބްދުﷲ ޔާމީން އަވަހާރަކޮށްލުމަށް އެމަނިކުފާނު ދަތުރުފުޅު ކުރެއްވި ލޯންޗުކޮޅު ގޮއްވާލި ހާދިސާއާއެކު ހިނގާދިޔަ ކަންތައްތަކާއެކު އެވެ. ލޯންޗުކޮޅު ގޮއްވާލުމުގެ އިތުރުން ލަންކާއިން ސްނައިޕަރެއް ގެނެސް ވެސް އެމަނިކުފާނު އަވަހާރަކޮށްލުމަށް މަސައްކަތްކޮށްފައިވެ އެވެ. ހަމައެހެންމެ މިދިޔަ އަހަރަކީ ވެސް ރައީސް ޔާމީނަށް އެފަދަ ހަމަލާތަކެއް އަމާޒުވި އަހަރެކެވެ. – ރިޕޯޓް މަރުގެ ހުކުމްތަކާއި ބޮޑެތި ޝަރީއަތްތައް ގިނަ\nނިމިގެން މިދިޔަ އަހަރަކީ ރާއްޖޭގެ ކޯޓްތަކަށް ވަރަށް ބިޒީ އަހަރެކެވެ. އެހެން އަހަރުތަކަށްވުރެ ގިނަ މައްސަލަތައް ހުށަހެޅި ކޮންމެ ކޯޓަކުން ވެސް ވަނީ ކުރިއަށްވުރެ ގިނައިން މައްސަލަތައް ނިންމާފަ އެވެ. ދިގުދެމިގެން ގޮސްފައިވާ ގިނަ މައްސަލަތަކެއް ވެސް މި އަހަރުގެ ތެރޭގައި ވަނީ ނިންމާފަ އެވެ. – ރިޕޯޓް މުޒާހަރާއެއް ނެތް، މަގުމައްޗާއި މާހައުލުން މުޅީން ބަދަލުވެފައި\nމަގުތަކަށް ނުކުމެ މުޒާހަރާ ކުރުމުގައި ފަހަކަށް އައިސް ދިވެހިންނަކީ ކުރީގައި އުޅޭ ބައެކެވެ. ކުރީގެ ރައީސް މައުމޫންގެ ދައުރުގައި 2003 ވަނަ އަހަރު މާފުށީ ޖަލުގައި އީވާން ނަސީމް މަރާލި ހާދިސާއަށްފަހު، މައުމޫން ސަރުކާރާ ދެކޮޅަށް މަގުމައްޗަށް ގިނަ އަދަދެއްގެ މީހުން ނިކުމެ ހިޔާލު ފާޅުކޮށް މުޒާހަރާ ކުރަން ފެށި އެވެ. އޭރުން ފެށިގެން މުޒާހަރާތައް އުފަންވީ އެވެ. ނަމަވެސް ނިމިގެން ދިޔަ އަހަރަކީ މުޒާހަރާއެއްނެތް އަދި ރާއްޖޭގެ ވެށި މުޅިން ބަދަލުވެފައިވާ އަހަރަކަށްވި އެވެ. – ރިޕޯޓް މަޖިލީހުގެ ތެރެއިން ބޮޑެތި ނިންމުންތައް ގައުމެއްގެ ސިޔާސީ ބޯޓުގެ މައިގަނޑު ހުންގާނަކީ ރައްޔިތުންގެ މަޖިލީހެވެ. ސިޔާސީ މައިދާނުގެ އޮއިވަރު ބަދަލުވާ ވަރަކަށް މަޖިލީހުގެ ރާގަށް ވެސް އެކި ބަދަލު އާދެއެވެ. އެގޮތުން މި އަހަރު ރައްޔިތުންގެ މަޖިލީހުން ކުރި މަސައްކަތްތަކަަށް ބަލާއިރު ރައްޔިތުންނާ ގުޅުންހުރި ބޮޑެތި ގާނޫންތަކަށް ބަދަލުގެނެސް ނިންމުންތަކެއް ނިންމާފައިވާ ކަން ފާހަގަވެ އެވެ. ތާރީހުގައި ބޮޑު އަކުރުން ލިޔެވޭ ފަދަ މުހިންމު ބިލްތައް ފާސްކުރަން މުގުރި ޖެހި އަހަރެކެވެ. – ރިޕޯޓް ކުއްލި އަދި ބޮޑެތި މަރުތައް 2016 ގައި ގިނަ!\nދެހާސް ފަނަރަ ވަނަ އަހަރެކޭ އެއްގޮތަށް 2016 ވެސް ފާހަގަކުރެވެނީ މަރުގެ މައްސަލަތައް ގިނަ އަހަރެއްގެ ގޮތުގަ އެވެ. މުޅި ގައުމު ސިހުނު މަރުގެ މައްސަލައަކުން 2015 އަށް އަލްވަދާއު ކިއުމަށްފަހު އާ އަހަރަށް ކުރިމަތިލީ މަރުގެ މައްސަލަތައް މަދުވާނެ ކަމުގެ އުންމީދުގަ އެވެ. ނަމަވެސް އަހަރު ފެށި ހަފްތާއެއް ނުވެ އައީ މަރެއްގެ ހަބަރެވެ. – ރިޕޯޓް ކްރައިމް ބީޓް\nއަލިފާނާއި ކަނޑުމަތީގެ ބޮޑެތި ހާދިސާތަކާ ކުރިމަތިލާންޖެހުނު\n2016 ފާހަގަކޮށްލެވެނީ ކަނޑުމަތީގެ ހާދިސާތައް އާދަޔާ ހިލާފަށް ހިނގި އަހަރެއްގެ ގޮތުގަ އެވެ. ހާއްސަކޮށް މިއީ "އޮޑި ފަރަށް" އެރި އަހަރެކޭ ބުނުމަކުން ކުށަކަށް ނުވާނެ އެވެ. އެއާއެކު އަލިފާނުގެ ބޮޑެތި އަދި ހައިރާން ކުރުވަނިވި ނުރައްކާތެރި ހާދިސާތަކާ ކުރިމަތިލާން ޖެހުނެވެ. – ރިޕޯޓް އިގްތިސޯދާއި ވިޔަފާރީގައި 2016\nއިގްތިސޯދާއި ވިޔަފާރި އާއި ތަރައްގީގައި ރާއްޖޭގެ ކުރިޔަށް ފިޔަވަޅު އެޅި އެވެ. މުޅި އަަހަރަކީ ވެސް އަތައް ބިލިޔަން ރުފިޔާއެއްގެ މަޝްރޫއުތައް ހިނގަމުން ދިޔަ، އަދި ބޮޑެތި ޕްރޮޖެކްޓްތައް އިއުލާންވެ މަސައްކަތުގައި ބިޒީވި އަހަރެކެވެ.\nގިނަ ރިސޯޓުތައް ހުޅުވި، މިފްކޯ އެސްޓީއޯގެ ދަށަށް 2016 އަކީ ރާއްޖޭގެ ޓޫރިޒަމްގެ ތާރީހުގައި އެންމެ ގިނަ ރިސޯޓުތައް ހުޅުވި އެއް އަހަރަށް ވާނެ އެވެ. ގިނަ ރިސޯޓުތަކެއް ބާޒާރަށް ނެރުމަށް ސަރުކާރުން ކަނޑައެޅި ލަނޑުދަނޑި އަށް ވާސިލް ވުމަށްޓަކައި ހާއްސަ އިނާޔަތް ތަކެއް ދިނެވެ. މީގެ ނަތީޖާއަކަށްވީ މިއަހަރު ގާތްގަނޑަކަށް 22 ރިސޯޓެއް ހުޅުވިގެން ދިއުމެވެ. – ރިޕޯޓް ޖީއެމްއާރަށް ފައިސާ ދެއްކުން: އަހަރުގެ ބޮޑު އަދަދު\nއައިއެންއައިއޭ އިންޑިޔާގެ ޖީއެމްއާރުގެ އަތުން އަތުލުމާއެކު އެ ކުންފުނިން އެ މައްސަލަ ސިންގަޕޫރުގެ އާބިޓްރޭޝަން ޓްރައިބިއުނަލަށް ވެދި އެވެ. އެ ކުންފުނިން އެދިފައިވަނީ 800 މިލިއަން ޑޮލަރު ބަދަލަށް ހޯދުމަށެވެ. ހަތަރު އަހަރު އާބިޓްރޭޝަންގައި މައްސަލަ "ތެޅުވުމަށްފަހު" ނިންމިައިލީ، 2016 ގައެވެ. ނިމިފައިވަނީ ޖީއެމްއާރަށް ދިވެހި ސަރުކާރުން 271 މިލިއަން ޑޮލަރު (ގާތްނޑަކަށް 4.1 ބިލިއަން ރުފިޔާ) ދެއްކުމަށެވެ. – ރިޕޯޓް 2016 އިގެ ބޮޑެތި މަޝްރޫއުތައް\nއިބްރާހިމް ނާސިރު އިންޓަނޭޝަނަލް އެއާޕޯޓް ތަރައްގީ ކުރުމުގެ މަޝްރޫއާއި ޗައިނާ މޯލްޑިވްސް- ފްރެންޑްޝިޕް ބްރިޖާއި އައިހެވަން އާއި ސިނާއީ އަވަށާއި ރަސްފަންނު ތަރައްގީ ކުރުމާއި އައިޖީއެމްއެޗުގެ 25 ބުރީގެ އިމާރާތާއި މާލޭގެ މަގުތައް ހެދުމުގެ މަޝްރޫ އާއި ހުޅުމާލެ އާއި ހުޅުލެ ގުޅުވައިލާ ހައިވޭގެ މަޝްރޫއު ބޮޑެތި މަޝްރޫއުތަކުގެ ތެރޭގައި ހިމެނެ އެވެ. – ރިޕޯޓް ދުނިޔެ ސިއްސުވާލީ ޓްރަމްޕް، ލޭއޮހޮރުވާލީ ސީރިއާގައި\nދުނިޔޭގެ މަސްރަހަށް ބަލައިލާއިރު 2016 އަކީ ވަރަށް ތަފާތު ނުވަތަ އާދަޔާހިލާފު އެތައް އެތައް ކަމެއް ތާރީޚުގެ ތެރެއަށް ވަދެ ފައިލުކުރެވިގެން ދިޔަ އަހަރެކެވެ. ވަކިން ހާއްސަކޮށް، ދުނިޔޭގެ ސިޔާސީ މައިދާނުގެ ބޮޑެތި ގައުމުތައް ކަމުގައިވާ އެމެރިކާ އާއި އިނގިރޭސި ވިލާތް އަދި ރަޝިއާ އާއި ޗައިނާގެ އިތުރުން މެދުއިރުމަތީގެ ބޮޑެތި ގައުމުތަކުގެ މެދުގައި ވެސް ގިނަ ކުރިމަތިލުންތަކެއް ފެނިގެންދިޔަ އެވެ. – ރިޕޯޓް 2016: ސިއްހަތާއި ތައުލީމު ބާރަށް ކުރިޔަށް\nއަހަރީ ނަތީޖާ ކާޑުން ރާއްޖެއަށް "އެން" ދޭންޖެހޭ ދެ ދާއިރާ އޮވެ އެވެ. އެއީ ސިއްހަތާއި ތައުލީމުގެ ދާއިރާއެވެ. ދިވެހިން ބޭނުންވާ ވަރަށް ދާއިރާގެ ހިންގުން ރަނގަޅު ނުވެގެން މި ދެ ދާއިރާއަށް އަހަރު ނިންމާއިރު އަބަދުވެސް ދޭން ޖެހެނީ "ރަނގަޅު ކުރަން ބޭނުން" ނުވަތަ "އެން" އެކެވެ. ނަމަވެސް ނިމުނު އަހަރަކީ މި ދެ ދާއިރާގެ ނަތީޖާ ރިޕޯޓު ބަދަލުކޮށްލި އަހަރެކޭ ބުނުން ދޮގަކަށް ނުވާނެ އެވެ. – ރިޕޯޓް 2016 ނިއުސް މޭކާސް\nދިވެހި ސިނަމާ 2016: އެންމެ ބޮޑީ ނަހުލާގެ ޑްރާމާ\nދިވެހި ސިނަމާގެ އެންމެ އަގުބޮޑު "ރައުސްމާލަކީ" ތިބި ފަންނާނުންނެވެ. ދެބަސް ވެވެން ނެތް ހަގީގަތަކީ ދެކުނު އޭޝިއާ އަދި ދުނިޔޭގައި ވެސް ނަގާކިޔަން އޮތް އިންޑިއާގެ އެންމެ މަޝްހޫރު އެއް ފިލްމު އިންޑަސްޓްރީ ކަމުގައިވާ ބޮލީވުޑާ ވާދަކޮށްލެވޭ ވަރުގެ ދިވެހި އެކްޓަރުންތަކެއް މިއަދު މި ކުޑަކުޑަ އޮލިމްޕަހުގެ ރިހި އިސްކިރީނަށް އައިސްފައިވާކަމެވެ. – ރިޕޯޓް އަހަރުގެ އެންމެ ލޯބި ފިލްމުތައް\nމިއަހަރު ބްލީވުޑުން ނުކުތް ލޯބީގެ ގިނަ ފިލްމު ތަކުގެ ތެރެއިން ގިނައީ ފުލޮޕްތަކެވެ. ނަމަވެސް ބައެއް ފިލްމްތަކުން ވަނީ ރަނގަޅު އާމްދަނީ އެއް ހޯދާފަ އެވެ. މި އަހަރު ނުކުތް ބޮލީވުޑްގެ ލޯބީގެ ފިލްމް ތަކުން ރަނގަޅަށް ހިނގާފައި ހުރީ ގިނައިން ހަގީގީ ހާދިސާތަކުގެ މައްޗަށް އުފައްދާފައި ހުރި ފިލްމުތައްކަން ފާހަގަ ކޮށްލެވެ އެވެ. – ރިޕޯޓް ނިންމާލީ ބޮލީވުޑަށް ބައޮޕިކާއި ހަގީގީ ހާދިސާތަކުގެ އަހަރެއް!\nފިލްމެއް ކާމިޔާބުވާން ބޭނުންވާ އެންމެ ފައްކާ ފޯމިއުލާ ކަމަށް މީގެ ކުރިން ބެލެވިފައި އޮތީ ނަން މަޝްހޫރު ތަރިން އެ ފިލްމެއްގައި ކޮންމެހެން ވެސް ހިމެނެން ޖެހުމެވެ. – ރިޕޯޓް އެންމެ އަޑުގަދަ ޝޯ އަކީ މޯލްޑިވިއަން އައިޑޮލް\nފުރުސަތުތަކެއް ލިބިފައި ނެތް ނުވަތަ ފުރުސަތުތަކެއް ހޯދައި ނުދޭ ކަމަށް ބުނެ ޝަކުވާކުރި ދިވެހި މިއުޒީޝަނުންނަށާއި ލަވަކިޔުންތެރިންނަށް 2015 ވެގެން ދިޔައީ ޔަގީނަށް ވެސް ބޮޑު އަހަރަކަށެވެ. ފްރެންޗައިޒްޑް ބައިނަލްއަގުވާމީ ޓީވީ ޝޯ، "މޯލްޑިވިއަން އައިޑޮލް" އަކީ އެތައް ގޮތަކުން ދިވެހި މިއުޒީޝަނުންނަށާއި ލަވަކިޔުންތެރިންނަށް އަދި މި ނޫން ވެސް އެހެން އާޓިސްޓުންނަށް ގިނަ ފުރުސަތުތަކެއް ހޯދައިދިން ކާމިޔާބެކެވެ. – ރިޕޯޓް 2016 ގައި ނަން ހިނގި ބޮޑެތި ވަރިތައް\nލޯބީގެ ކަނޑަށް ބެހިގެންގޮސް ޖަޒުބާތު މުޅި ސޯޝަލް މީޑިއަށް އޮއްސާލައިގެން ލޯބީގެ މާތައް ފޮޅުވަމުން ދިޔަ ނަމަވެސް ހުރިހާ ލޯތްބަކީ ދާއިމަށް ދެމި އޮންނަ ލޯތްބަށް ނުވެދާނެ އެވެ. މާމުއި ހަނދުގެ ދުވަސްތައް ނުނިމެނީސް ކެހިދީފައި ފިލާވެސް ފާނެ އެވެ. އެއްކޮށް އެތަށް އަހަރެއް ވޭތުކޮށްފައި ވެސް ވަކިވެދާނެ އެވެ. – ރިޕޯޓް ރާއްޖޭގެ ކުޅިވަރަށް ގޮންޖެހުން ބޮޑު އަހަރެއް\nނިމިގެން ދިޔަ އަހަރަކީ ރާއްޖޭގެ ކުޅިވަރުގައި އެންމެ ގޮންޖެހުން ބޮޑުވި އަހަރަށް ވެގެންދާނެ އެވެ. އެންމެ ބޮޑަށް ގޮންޖެހުމަކަށްވީ ކުޅިވަރު އެސޯސިއޭޝަންތަކަށް ކުރިމތިވި އިންތިހާބީ މައްސަލަތަ ކެވެ. އިންތިހާބީ މައްސަލައެއްގައި، ލޮޅުމެއް ނާރާ ކުރިއަށް ދިޔަ ދެ އެސޯސިއޭޝަނަކީ ޓީޓީ އެސޯސިއޭޝަނާއި އެތުލެޓިކްސް އެސޯސިއޭޝަން އެކަންޏެވެ. – ރިޕޯޓް ދިވެހި ފުޓްބޯޅަ އެތައް ތަނަކުން ފަހަތަށް\nފުޓްބޯޅަ އަކީ ދިވެހިން އެ ކުޅިވަރަކަށް މަރުދޭ ކުޅިވަރެވެ. ކުޅިވަރުގައި ދިވެހިންނަށް ކާމިޔަބެއް ލިބުނު ކަމުގެ ހަގީގީ އުފާ ދިވެހިންނަށް ކުރެވެނީ ފުޓްބޯޅައިން ކާމިޔާބެއް ލިބުމުން ނެވެ. ފަހަތަށް ސޮސްސާ ލައިގެން ދޭނަމަ އެއީ މުޅި ކުޅިވަރަށް ލިބޭ ދެރެއެކެވެ. – ރިޕޯޓް ދަގަނޑޭ އެނބުރި ރާއްޖެއަށް\nދެހާސް ސާދަ ވަނަ އަހަރު ފެށިގެން މެލޭޝިއާގެ ޕީޑިއާރްއެމް އަށް ކުޅެމުން ދިޔަ ގައުމީ ފުޓްބޯޅަ ޓީމުގެ ކެޕްޓަން އަލީ އަޝްފާގް (ދަގަނޑޭ) އަށް މެލޭޝިއާގެ ސީޒަންގެ މެދުތެރެއިން ލިބުނު އަނިޔާ އެއްގައި އެކުލަބުން އޭނާ އާއެކު ހަދާފައިވާ ކޮންޓްރެކްޓް އުވާލި އެވެ. – ރިޕޯޓް ޓީޓީގެ އާ ތަރިއެއް އުފަންވި\nރާއްޖޭގެ ވަކި ވަކި ކުޅުންތެރިންގެ ތެރެއިން ނިމިދިޔަ އަހަރު އާންމުންގެ ސަމާލުކަން އެންމެ ބޮޑަށް ހޯދި ހަތަރު އެތުލީޓުންގެ ތެރޭގައި އުމުރުން 13 އަހަރުގެ ޓޭބަލް ޓެނިސް ކުޅުންތެރިޔާ އައިޝަތު ރަފާ ނާޒިމު ހިމެއެވެ. – ރިޕޯޓް 17 އަހަރަށް ފަހު އިމްރާން ގައުމީ ޓީމާ ދުރަށް\nމިއީ މުޅި އަހަރުވެސް ކުޅިވަރުގައި އެ ޚަބަރަކަށް އެންމެ ބޮޑު ސަމާލު ކަމެއް ލިބުނު ޚަބަރެވެ. ސަތާރަ އަހަރު ވަންދެން ގައުމީ ޓީމަށް ކުޅުނު ކީޕަރު އިމްރާން މުހައްމަދު ގައުމީ ޓީމަށް ކުޅުން ހުއްޓާލީ އެވެ. އިމްރާން ގައުމީ ޓީމުން ރިޓަޔާ ކުރި ޚަބަރާއެކު އެތަށް ލޮލެއް ފެން ކަޅި ކޮށްލިއެވެ. – ރިޕޯޓް އެންމެން ހައިރާންކޮށް ޕޯޗްގަލް ޔޫރޯ ގެންދިޔަ\nޔޫރަޕްގެ ޗެމްޕިއަންކަން ޕޯޗްގަލް ހޯދުމަކީ މިދިޔަ އަހަރު ފުޓްބޯޅައިގައި ގިނަ ބަޔަކު އެންމެ ހައިރާން ކޮށްލި ކާމިޔާބެވެ. އެއީ މުބާރާތް ކާމިޔާބު ކުރާނެ ކަމަށް ގިނަ ބަޔަކު އަންދާޒާ ކުރި ދެ ޓީމު ތެރޭގައި ޕޯޗުގަލް ނުހިމެނެއެވެ. – ރިޕޯޓް 18 އަހަރު ފަހުން ފީފާއަށް އާ ރައީސެއް\nނިމިދިޔަ އަހަރަކީ ދުނިޔޭގެ ފުޓްބޯޅައިގެ ހިންގުމަށް ވޭތުވެދިޔަ 18 އަހަރުގައި އައި އެންމެ ބޮޑު ބަދަލު އައި އަހަރެވެ. ފީފަގެ ކުރީގެ ރައީސް ސެފް ބްލެޓާގެ މައްޗަށް 2015 ވަނަ އަހަރު ކުރެވުވުނު ކޮރަޕްޝަންގެ ބޮޑެތި ތުހުމަތުތަކާއެކު އިންތިހާބުވިތާ ދެތިން ދުވަސް ފަހުން އިސްތިއުފާ ދިނެވެ. – ރިޕޯޓް މެސީ ގައުމީ ޓީމުން ރިޓަޔާ ކުރުމާއި އެނބުރި އައުން\nދުނިޔޭގެ ފުޓްބޯޅައިގައި ހުރި އެންމެ މޮޅު ކުޅުންތެރިޔަކީ އާޖެންޓިނާގެ ލިއޮނަލް މެސީ އެވެ. ނިމިދިޔަ އަހަރު ފުޓްބޯޅައިގެ އެންމެންނަށްވެސް ލިބުނު އެންމެ ބޮޑު ހައިރާން ކަމަކީ އުމުރުން 28 އަހަރުގައި އާޖެންޓީނާގެ ގައުމީ ޓީމަށް ކުޅުން ހުއްޓަލިކަން މެސީ އިއުލާން ކުރުމެވެ. – ރިޕޯޓް ވަކިވެ ދިޔަ ޝަހުސިއްޔަތުން އަހުމަދު ނާޝިދު 1963-2016\nއަލީ މޫސާ ދީދީ\nޑރ. އެންޑީ އަބްދުﷲ\nމުހައްމަދު ޒާހީރު ނަސީރު\nAVAS WISHES EVERYONE A\nTweet Back to Avas.mv\nAvas Year Review 2015


Sonevafushi Resort in dhivessaku positive vejje | Mihaaru\nސޮނޭވާ ފުށި މަތިން ފެންނަ ގޮތް. -- ފޮޓޯ: ސޮނޭވާ ފުށި\n15 ޖުލައި 2020 - 11:343comments\nބ. އަތޮޅު ސޮނެވާފުށި ރިސޯޓުގައި މަސައްކަތް ކުރާ ދިވެހި މުވައްޒަފަކު ކޮވިޑް 19 އަށް ޕޮޒިޓިވް ވެއްޖެ އެވެ.\nރާއްޖޭގައި ހިންގާ އެންމެ އަގުބޮޑު ރިސޯޓްތަކުގެ ތެރޭގައި ހިމެނޭ ސޮނެވާފުށީގައި މަސައްކަތް ކުރާ އެ މުވައްޒަފުގެ ފުރަތަމަ ނަތީޖާ ޕޮޒިޓިވްވުމާ އެކު، ދެ ވަނަ ޓެސްޓެއް ހެދުމަށް މިހާރު ވަނީ ސާމްޕަލް ފޮނުވައިފަ އެވެ. އެކަމަކު މިހާރު އޮންނަ އުސޫލުން އެއްފަހަރު ޕޮޒިޓިވް ވިޔަސް ބަލަމުން ދަނީ އެއީ ޕޮޒިޓިވް ކޭހެއްގެ ގޮތުގަ އެވެ.\nމިކަމާ ބެހޭ ގޮތުން ސޮނެވޭފުށިން ވެސް އަދި އެޗްޕީއޭ އިން ވެސް ވަކި އެއްޗެކޭ ނުބުނެ އެވެ. އެކަމަކު އެނގިފައިވާ ގޮތުގައި ޕޮޒިޓިވް ވި މުވައްޒަފަކީ ޓޫރިސްޓުންނަށް ސީދާ ހިދުމަތް ދޭ މުވައްޒަފެއް ނޫނެވެ.\nރާއްޖޭގެ ބޯޑަރު އަލުން ހުޅުވާލައި، މިއަދު 100 އަށް ވުރެ ގިނަ ޓޫރިސްޓުން އައިއިރު އޭގެ ތެރޭގައި ސޮނެވާފުއްޓަށް ވެސް ހައެއްކަ ޓޫރިސްޓުން އައި ކަމަށް ވެ އެވެ. އެހެން ނަމަވެސް، ރާއްޖޭގެ އެހެން ރިސޯޓްތަކާ ހިލާފަށް ސޮނެވާފުއްޓަކީ ބޯޑަރު ބަންދުކޮށްފައި އޮތް އިރު ވެސް ބަންދުކޮށްފައިވާ ރިސޯޓެއް ނޫނެވެ.\nސޮނެވާފުށިން ޕޮޒިޓިވް ކޭހެއް މި ފެނުނީ ރާއްޖޭގެ ރިސޯޓަކުން ކޮވިޑް ކޭހެއް ނުފެންނަތާ ހަތަރު ވަރަކަށް މަސް ދުވަސް ފަހުންނެވެ. ރާއްޖޭގެ ގިނަ ރިސޯޓްތައް ބަންދުކޮށްފައި އޮންނަތާ ތިން މަހަށް ވުރެ ގިނަ ދުވަސް ފަހުން، އޭގެ ތެރެއިން ބައެއް ރިސޯޓުތަކުން، ސަލާމަތީ ފިޔަވަޅުތަކާ އެކު ހިދުމަތް ދޭން ފަށާފައި ވަނީ މިއަދު އެވެ.\nއިތުރު ލިޔުންތައް ޓޫރިޒަމް ސިއްހަތު ބަލިތައް\nސޮނެވާފުށި މުވައްޒަފުގެ ދެވަނަ ޓެސްޓް ނެގެޓިވް


މާދަމައަކީ ބައިނަލް އަގުވާމީ މުދައްރިސުންގެ ދުވަސް: މުދައްރިސުން ބާރުވެރި ކުރެވޭ ހެއްޔެވެ؟މިކަލް ނޫސް\nބައިނަލް އަގުވާމީ ތީމް: މުދައްރިސުން ބާރުވެރި ކުރުމަށް: ކިޔަވައިދުނުމުގެ މިނިވަންކަން ރާއްޖޭގައި އޮތްތޯ ކުދެވުނު ސާރވޭ: ނޫންކަމަށް %90 މީހުން ބުނެފި\nމާދަމައަކީ ބައިނަލް އަގުވާމީ މުދައްރިސުންގެ ދުވަސް: މުދައްރިސުން ބާރުވެރި ކުރެވޭ ހެއްޔެވެ؟\n5 އޮކްޓޯބަރ 2017, 2:06 |\nމާދަމައަކީ ދިވެހިރާއްޖޭގައި ވެސް ފާހަގަ ކުރާ މުދައްރިސުންގެ ދުވަހެވެ. ނުވަތަ ބައިނަލްއަގުވާމީ ޓީޗަރުންގެ ދުވަހެވެ. މިދުވަހަކީ ވަރަށް ގިނަ ޓީޗަރުންނާއި ދަރިވަރުން އަދި ބެލެނި ވެރިން އުފާވެރިކަމާއެކު ފާހަގަކުރަމުން އަންނަ ދުވަހެކެވެ. އެގޮތުން ސްކޫލް ޒީނަތްތެރިކޮށް މުދައްރިސުންނަށް ހަދިޔާ ދިނުމާއި އެކިއެކި ކުޅިވަރުތައް ދުވަހާއި ގުޅުވައިގެން ކުޅުން ހިމެނެއެވެ.\nއުފާވެރި ދުވަހެއްގައި ވިސްނުން ބަހައްޓަން ޖެހެނީ ހަމައެކަނި އެދުވަހުގެ ލިބޭ ހިތްހަމަޖުމަކަށް އެކަންޏެއް ނޫނެވެ. އަހަރު ތެރޭގައި އުފުލި ބުރަޔާއި ދިމާވި ހަނދާނުން ފިލައިގެން ނުދާފަދަ ކަންތައްތަކައި އެކަންތައްތައް ދިޔަ ގޮތާއި، ތިމާމެންނަށް ކުރެވިފައިވާ ހިތް އުފާވި، ފުރިހަމަ ކަންތައްތަކާއި މެދުވެސް އަލުން ވިސްނާލުން މުހިންމެވެ. މުދައްރިސުންނަށް މުޖުތަމިއުން ހައްގުވާ މިންވަރު ލިބޭ ތޯ މިއދުވަހު ފިކުރު ހިންގާލުން ކީއްތޯއެވެ؟\nމިފަދަ ދުވަސްތައް ފާހަގަކުރުމުގެ ހަގީގީ ބޭނުމާއި މެދު ވިސްނާލަން ޖެހެއެވެ. މުދައްރިސުންގެ މަަސައްކަތަށް ހުރި ގޮންޖެހުންތަކާއި ކުރިޔަށްދާން އޮތް މަގަކީ ކޮބައިތޯ ވިސްނާލަން ވަގުތުކޮޅެއް ހޭދަކުރުން ކީއްތޯއެވެ. ހަމައެކަނި ބަލެނިވެރިންގެ އަތުން ލިބޭ ރޭގަނޑުގެ ކެއުމަކުން، ހަދިޔާއަކުން، ނުވަތަ އެންމެން އެކުގައި ކުޅެލާ ކުޅިވަރަކުން މިފަދަ ދުވަސްތައް ނިންމާލުމަކީ މުދައްރިސުންގެ މައްސަލަތަކަށް ސަމާލުކަމެއް ލިބޭނެ ކަމެއްތޯ އަމިއލަ ނަފުސާއި ސުވާލު އުފައްދަން ޖެހެއެވެ.\nއެންމެން އެއް ކުލައަކުން އަގުބޮޑު ހެދުން އަޅައިގެން ނަގާ ސެލްފީތައް ފޭސްބުކަށް ލުމުން މިދުވަހުގެ ބޭނުން ހިފުނީ އެންމެ ރަގަޅު ގޮތެއްގައި ކަމުގައި ބެލެވޭނެ ހެއްޔެވެ؟\nމުދައްރިސުންނޭވެ. ތިއީ މުޖުތަމިއުން ގަދަރު ލިބެންޖެހޭ ބަޔަކަށް ވާން ޖެހެއެވެ. އަބުރުވެރިކަމާއެކު ފަންނުވެރި މަސައްކަތެއް ކުރާ ބަޔެއްކަން މުޖުތަމިއަށް ދައްކައިދޭން ޖެހެއެވެ. މިނިވަންކަމާއެކު އުނގެނުމުގެ މަސައްކަތް ކުރަމުންދާ ބައެއްކަން ސާބިތުކޮށް ދޭން ޖެހެއެވެ. ތިބާގެ މަސައްކަތުގެ މާހައުލުގައި ހުރި ގޮންޖެހުންތަކާއި މެދު ވާހަކަ ނުދައްކައި ސިއްރު ކުރުމުން އެކަން ހައްލު ކުރެވޭނެ ދުވަހެއް އަންނާނެ ހެއްޔެވެ؟ މިފަދަ ކަންކަމަށް ހުރި ގޮންޖެހުންތައް ނައްތަލުމަށް މަސައްކަތް ކުރަން މިއަދު އަޒުމު ކަނޑައެޅުން ކީއްތޯއެވެ؟\nމުދައްރިސުން ތީ ޕްރިންސިޕަލުންގެ އަޅުންނެއް ނޫންކަން ފުރިހަމައަށް ގަބޫލުކުރާށެވެ. މަސައްކަތުގައި ތިބާގެ ސިކުނޑިން ވިސްނައި ތިބާގެ ހައްގާއި ޒިންމާތައް ދެނެގަންނާށެވެ. ތިމާގެ ދިފާޢުގައި ވާހަކަ ދައްކަން ޖެހޭ ހިނދު އެއަޑު އުފުލަން ފަސްނުޖެހޭށެވެ. ތިބާގެ ޒިންމާ ފުރިހަމައަށް އަދާކުރާވޭނަމަ ޕްރިންސިޕަލް ދެކެ ބިރުގަންނާކަށް ނުޖެހޭނެއެވެ. ސްކޫލަކީ ޕްރިންސިޕަލްގެ މިލްކެއް ނޫންނެވެ. ޕްރިންސިޕަލްގެ ކުންފުންޏެއް ވެސް ނުނެވެ. ޕްރިންސިޕަލްގެ ވެސް އިންތަކާއި މިންތަކެއް އޮވެއެވެ. ސްކޫލް އެކުލެވެނީ ޕްރިންސިޕަލާއި މުދައްރިސުން، ދަރިވަރުން އަދި މުވައްޒަފުންގެ މައްޗަށެވެ. މުދައްރިސުން ތިޔައީ ޕްރޮފެޝަނަލް މަސައްކަތެއް ކުރާ ބަޔެކެވެ. ދެން ސްކޫލުގައި ތިބެނީ ތިމަސައްކަތަށް އެހީތެރިވާން ތިބޭ މުވައްޒަފުނެވެ. ޕްރިންސިޕަލަށް ވެސް ހައްގު އިޙުތިރާމު ލިބެން ޖެހެއެވެ. ހަމައެގޮތަށް މުދައްރިސަށް ވެސް މުޅި ސްކޫލު މާހައުލުން އިހުތިރާމާއި ގަދަރު ލިބެން ޖެހެއެވެ. އެކުގައި ކޮންމެ ބަޔަކު ވެސް މަސައްކަތް ކުރަން ޖެހެނީ މިނިވަންކަމާއެކު އެވެ.\nކުރާ މަަސައްކަތުގެ އުޖޫރަ ހަމަޔަށް ލިބޭ ހެއްޔެއެވެ؟ އިތުރު ގަޑީގައި މަސައްކަތް ކުރުމުން ތަފާތުކުރުމެއް ނެތި އިތުރުގަޑީގެ ފައިސާ ލިބޭ ހެއްޔެވެ؟ ނަރުހަކަށް ވީމަ އިތުރު ގަޑި ލިބިފައި، އޮފީސްތަކުގައި އެޑްމިނިސްޓްރޭޓިވް މަސައްކަތް ކުރާ މީހުންނަށް އިތުރު ގަޑި ލިބިފައި މުދައްރިސުން އިތުރުގަޑީގައި ކިޔަވައިދިނުމާއި ސްކޫލުގެ އެކިއެކި ހަރަކާތްތަކުގައި އަމިއްލަ އާއިލާގެ ވަގުތު ގުރުބާން ކޮށްލާ ހޭދަކުރާ ވަގުތަށް އިތުރު ގަޑި ނުލިބުމަކީ މުދައްރިސުންގެ މަސައްކަތު އަގު ވަޒަންކުރުންތޯ އެވެ؟ މިފަދަ މައްސަލަތަކަށް އަޑު އުފުލަން މިއަށް ވުރެ ވަކި މުހިންމު ހާލަތެއް އަންނާނެ ހެއްޔެވެ؟\nމިއީ މުޅި ދުނިޔެވެސް މުދައްރިސުންގެ ގޮވެލި އަޑު އަހަން މަޑުކޮށްލާ ވަގުތުކަން ދަންނާށެވެ. ލިބޭ މީރު ކެއުމަކަށް ވުރެ ޓީޗަރުންގެ ހައްގުގައި ކުރެވޭ ކުޑަ މަސައްކަތަކީ ވެސް މާ ފައިދާ ބޮޑު މަސައްކަތެއް ނޫންބާ ވައެވެ؟\nމުދައްރިސުންގެ އަސްލު އިޙުސާސުތައް ބަންޑުން ކޮށްލަ ދިނުމަށް ފޯރަމެއް ބޭއްވުން ކީއްތޯއެވެ؟ ޖާލްސާގައި، ސްކޫލު އެސެމްބްލީގައި މުދައްރިސުންގެ އިހުސާސުތައް ފޮރުވައިގެން ވާހަކަތައް ނިންމާލިޔަސް، ކަމާއި އެކަށޭނަ ފޯރަމެއް ގާއިމުކޮށް އެއަޑުތައް އިއްވޭތޯ ބެލުން ކީއްތޯއެވެ. ބެލެނިވެރިންނާއި ރަށުގެ އިސްފަރާތްކުގެ ހާޒިރުގައި އެންމެ ކުޑަމިނުން ތި އާއިލާގެ ހިތުގެ ފުންމިނުން އަޑު އިއްވައިދޭށެވެ. އަދި މާކަބޮޑު ކަމެއް އެއިގެ ބަދަލުގައި ނުވިކަމުގައި ވިޔަސް ތިއާއިލާގެ ޒިންމާއެއް އަދާކުރެވުނީ ކަމުގައި ދެކޭށެވެ. ތިއީ ގައުމު ބިނާކުރާ މީހުން އުފައްދާ މީހުންކަން ހަނދުމަ ކުރާށެވެ.


Mp Saleem hunnevee idhikolhu coalition aai eku : Mp Latheef\nސަލީމް ހުންނެވީ އިދިކޮޅާ އެކު: ލަތީފް\nހިތާދޫ އޮންލައިން | 07 ސެޕްޓެންބަރ 2018\nރައްޔިތުންގެ މަޖިލީހުގެ ޕީޕީއެމްގެ ދެ މެމްބަރެއް ކަމަށްވާ، އޭދަފުށީ ދާއިރާގެ އަހުމަދު ސަލީމް (ރެޑްވޭވް) އާއި ތ. ގުރައިދޫ ދާއިރާގެ ހުސައިން މަނިކު ދޮންމަނިކު ހުންނެވީ އިދިކޮޅު ކޯލިޝަނާ އެކު ކަމަށް، މަޖިލީހުގެ ދިއްދޫ ދާއިރާގެ ގޮނޑި ގެއްލިފައިވާ ކަމަށް އިލެކްޝަންސް ކޮމިޝަނުން ކަނޑައަޅާފައިވާ އަބްދުއްލަތީފް މުހައްމަދު ރޭ ވިދާޅުވެއްޖެ އެވެ.\nމި މަހުގެ 23 ގައި ބާއްވާ ރިޔާސީ އިންތިޚާބަށް އިދިކޮޅު އިއްތިހާދުން ކުރިމަތިލައްވާފައިވާ އިބްރާހިމް މުހައްމަދު ސޯލިހް (އިބޫ) ދިއްދޫގައި ބޭއްވި ކެމްޕެއިން ޖަލްސާގައި، ލަތީފް އެހެން ވިދާޅުވިއިރު، ފަސްޓް ލޭޑީ ފާތިމަތު އިބްރާހީމް މިދިޔަ މަހުގެ މެދުތެރޭގައި ބ. އަތޮޅަށް ކުރެއްވި ދަތުރުފުޅުގެ ތެރެއިން އޭދަފުއްޓަށް ވަޑައިގަތުމުން، އެކަމަނާ އަށް އިސްތިގްބާލް ކުރައްވައި އިސްވެ މެހުމާންދާރީ އަދާކުރެއްވީ ވެސް ސަލީމެވެ.\nސަލީމް ޕީޕީއެމާ ފެއަށް ޖެހިވަޑައިގަންނަވަން އުޅުއްވާ ވާހަކަ މިރަށު ތެރޭގައި ވެސް މިފަހަކަށް އައިސް ވަރަށް ގަދައަށް ދެކެވެ އެވެ. އަދި އިންތިހާބުގެ ކުރިން ސަލީމު އެކަން އިއުލާން ކުރައްވާނެ ކަމަށް ވެސް ވާހަކަ ދެކެވެ އެވެ.\nއޭދަފުށީ އެމްޑީޕީގައި އިސްކޮށް ހަރަކާތްތެރިވާ މީހަކު ބުނި ގޮތުގައި ސަލީމު ހުންނެވީ އަނިޔާވެރިކަމާ ދެކޮޅަށް ކަމަށާއި ވަރަށް އަވަހަށް އޭނާ ޕީޕީއެމާ ފެއަށް ޖެހިވަޑައިގަންނަވާނެ އެވެ.\n“ސަލީމު މިހާރު ހުންނެވީ އަޅުގަނޑު (އިދިކޮޅޮ) އެކު. އެކަން ވަރަށް އަވަހަށް އިއުލާން ކުރާނެ. ވޯޓްގެ ކުރިން އޭދަފުށީ ޕީޕީއެމް އޮފީހުގެ ކުލަވެސް ރީދޫ ކުލައަށް ބަދަލުކުރާނެ،” އޭނާ ބުންޏެވެ.\nބ. ހިޔާދޫ ކައުންސިލުން ރައީސް ސޯލިހާއި ބައްދަލު ކުރައްވައިފި\nނެޕީތައް ނައްތާނުލެވި ބ. ކިހާދޫ ބަލިމަޑުކަމަށް ހުށަހެޅިފައި!\nޗެމްޕިއަން ޓީމުގެ ކޮންމެ ކުޅުންތެރިއަކަށް ސައިކަލެއް ދީފި!\nހިތާދޫ ސްކޫލަށް 68 އަހަރު ފުރުން ފާހަގަ ކޮށްފި\nފެރީތަކުގެ މައުލޫމާތު ލިބޭ އެޕެއް ތައާރަފުކޮށްފި\nއޭދަފުށީގެ ބޮޑުބަޔަކުން ކަރަންޓު ކެނޑިއްޖެ!\n14 އޭޕްރީލް 2019\nމަންތާ އެއާރގެ ދަތުރުތައް ބ. ދަރަވަންދޫ އަށް ފަށައިފި\nކެންދޫ ދާއިރާގެ ވޯޓް ފޮއްޓެއް ބާތިލުކުރުމަށް އެމްޑީޕީއިން އެދެފި\nޙިސާން ޙުސައިން ތުޅާދޫ ދާއިރާގެ ގޮނޑި ކާމިޔާބު ކޮށްފި\n07 އޭޕްރީލް 2019\nބ. ހިތާދޫން އާއްޓޭ ކުރި ހޯދައިފި\n06 އޭޕްރީލް 2019


Israel Aai Gulhun Beyhvun Kuwait Gai Manaa Kohfi - Vaguthu\nއިސްރާއިލާއި ގުޅުން ބޭއްވުން ކުވައިތުގައި މަނާ ކޮށްފި\nއިސްރާއިލާއި އެއްވެސް ގޮތަކަށް މުއާމަލާތު ކުރުން މަނާކޮށް ކުވައިތުން ބިލެއް ފާސް ކޮށްފިއެވެ.\nމީގެ ހަފްތާއެއް ކުރިން ހުށަހަޅާފައިވާ މި ބިލް ފާސް ކޮށްފައިވަނީ ހުކުރު ދުވަހުއެވެ. ގާނޫނު ހަދާ މަޖިލީހުން ފާސްކުރި ބިލުގައި ވާގޮތުން ސީދާ އަދި ނުސީދާ ގޮތަކުން ވިޔަސް އިސްރާއިލާއި ގުޅުން ބާއްވައި މުއާމަލާތު ކުރުމަކީ ޖަލު ހުކުމަކާއި އެކު ބޮޑު އަދަދަކުން ޖޫރިމަނާ ކުރެވޭނެ ފަދަ ކުށެކެވެ. އަދި އެގައުމުގައި އުޅޭ ބިދޭސީން ވެސް ހިމެނޭހެން އެއްވެސް ބަޔަކު އިސްރާއިލަށް ދިޔުމަކީ މަނާ ކަމެއް ކަމަށް އެ ގާނޫނުގައި ވަނީ ބަޔާންކޮށްފައެވެ.\nއޭގެ އިތުރުން އިސްރާއިލަށް ހަމްދަރުދީ ފާޅުކުރުން ވެސް އެ ގާނޫނުގެ ދަށުން މަނާ ކުރެއެވެ. ގާނޫނަށް ގެނެވުނު މި ބަދަލަކީ އިސްރާއިލުން ފަަލަސްތީނަށް ދެމުން ގެންދާ ހަމަލާތަކާއި ގުޅިގެން، ފަލަސްތީނުގައި ތިބި މުސްލިމުންނަށް ހިތްވަރު ދިނުމުގެ ގޮތުން މަޖިލީހުގެ މެމްބަރުން ހުށަހަޅާފައިވާ ބިލެކެވެ.\nމިދިޔަ ހަފްތާގައި އެގައުމުގައި އިސްރާއިލާއި ދެކޮޅަށް އެތައް ސަތޭކަ ބަޔަކު މަގުމައްޗަށް އެއްވެ، އިސްރާއިލުން ފަލަސްތީނަށް ދެމުންގެންދާ ހަމަލާތަކާއި ދެކޮޅަށް އަޑު އުފުލައި، އިސްރާއިލުގެ ދިދަ އަންދާފައިވެއެވެ.\nކުވައިތުން ވަނީ އެގައުމު އޮތީ ފަލަސްތީނާއި އެކުކަން ދައްކުވައިދީ، އެހެން އަރަބި ގައުމުތަކާއި ހިލާފަ އިސްރާއިލާއި ގުޅުން ބާއްވަން ދެކޮޅު ހަދާފައެވެ. އިސްރާއިލުގެ އަނިޔާވެރިކަން ކުށްވެރި ކުރި ނަމަވެސް، ގަލްފުގެ ބައެއް ގައުމުތަކުން އިސްރާއިލާއި ގުޅުން ގާއިމުކޮށްފައިވާކަން ފާހަގަ ކޮށްލެވެއެވެ.\nކުވައިތުގެ ފޮރިން މިނިސްޓަރ ވިދާޅުވީ އިސްރާއިލް ސިފައިން މަސްޖިދުލް އަގްސާއަށް ވަދެ ހިންގި އުދުވާނަކީ މުސްލިމުންނަށް އިހްތިރާމް ނުކުރާ ކަމުގެ ހެއްކެއް ކަމަށެވެ. އިސްރާއިލުގެ ސިފައިންނާއި ޔަހޫދީން ވަނީ މަސްޖިދުލް އަގްސާގައި ފަލަސްތީނުގެ ރައްޔިތުން އަޅުކަމުގައި ޝާމިލްވެ ތިއްބައި ހަމަލާދީ، މިސްކިތަށް ގެއްލުން ދީފައެވެ.\nމެއި 30, 2021 16:41\nއިޒްރެއިލް މީހުން ރާއްޖެ އައުމަށް ނާާދެވޭނެހެން ގާނޫނެއް ހެދުން މުހިންމު.\nމެއި 30, 2021 16:46\nމެއި 30, 2021 17:42\nމިއަދުގެ ސަރުކާރުން ވިސްނަވާ. އިޒްރޭލް އެކަންޏެއް ނޫން އިންޑިޔާއާވެސް މިޤައުމުން ގުޅުން ކަނޑަންޖެހޭ.\nމެއި 30, 2021 17:44\nޑރ.ޝަހީދުމެންފަދަ މަދު ޕަޕެޓެއް މިޤައުމުގައި އުޅެނީ\nމެއި 30, 2021 17:45\nމެއި 30, 2021 17:50\nކުވެއިތަކީ ހަރުކަށިމީހުންގެ ހާއްޔެއް\nމެއި 30, 2021 21:35\nމުސްލިމުންނަކީ އެއްހަށިފަދަ ބައެއް. ކުވައިތުން\nދައްކަދިނީ ދިރިހުރި މިސާލެއް. ރާއްޖެއިން އިޒްރޭލުން މީހުން އެތެރެނުވެވޭފަދަ ޤާނޫނެއް މިހާރުގެ މަޖިލީހަކުން ފާހެއްނުކުރާނެ. ނިމިދިޔަ18ވަނަ މަޖިލީހަކީ އެގޮތައްފާސްކުރާނެ\nކަމަށް ބެލެވޭ މަޖިލީހެއް. އިޒްރޭލާ ދެކޮޅުވެއްޖެ\nނަމަ ޤައުމު ބަނޑަށްޖެހޭނެކަމަށްދެކި ކަށަވަރުކޮށް\nގެންތިބޭ ޤާބިލްބެއިފުޅުންތަކެއް އެފަދަ އެޖެންޑާ\nއެއްއޮންނާނެކަމަށްޤަބޫލުކުރުމަކީ ވެސް ކަނޑުކޮސް\nވުން. ދެންވެސް ހޮވަންތައްޔާރު ވަންޖެހޭނީ މަޖިލީހަށްއެފަދަ މެމްބަރުން.\nމެއި 30, 2021 23:31\nސާބަހޭ.. ތިހެން ވާންޖެހޭނެ.. އަޑިން ކުޅޭނެ ޗާންސްވެސް ދީގެން ނުވާނެ\nމެއި 31, 2021 08:08\nކުވޭތަށް ދާނވީ އަވަހަށް\nމެއި 31, 2021 12:04\nއިސްލާމީ ޤައުމުތަކުން ކުވައިތު ނަމޫނާ އަކަށް\nބަލާ އެފިޔަވަޅު އަޅަންވީ. ފުރިހަމަ މުސްލިމުންގެ\nނަމޫނާއެއް ކުވައިތުން ދެއްކީތީ ސާބަސް.


(7 މާރިޗު 2021 އާ ގުޅޭ)\n"އަހަރެންގެ އަންހުން އެއީ." ހުސެންގެ ވާހަކަ ފުރިހަމަ ނުވަނީސް އަސްލަން ބުނެލީ ނިކަން އަވަހަށެވެ. ނޯޔާއަށް ދެރަބަހެއް މީހަކު ބުނަން އޭނާ ނޭދޭ ކަހަލަ އެވެ. ދެ އެކުވެރިންނަށް ބަލަން އަސްލަން ހުރީ ކޮޅަށެވެ. ހުސެންއަށްވުރެ ވެސް ބޮޑު ހައިރާން ކަމެއް ފާޅުވީ ލޫނާގެ މޫނުންނެވެ.\n"އަހަރެން ނުބުނެގެންތަ ހުރީ؟ އެކަމަކު ހާދަ އަވަހަކޭ ތިކޮށްލީ." އަޖައިބުވެފައި އިނދެ ހުސެންއަށް ބުނެލެވުނެވެ. އަސްލަން ކައިވެންޏަކާމެދު ވިސްނަންވެއްޖެކަމާއި އިންނާނޭ ރަނގަޅު ކުއްޖަކު ވެސް އެބަހުރި ކަމުގެ ހިޔާލު ހުސެން ފާޅުކުރީ ހެނދުނު އޮފީހުން ބައްދަލުކޮށެވެ. އޭނާގެ ގެއަށް އައީ ފަހަރެއްގައި ވެސް އަސްލަން ހުރީ ކައިވެނި ކޮށްގެންކަން އެނގިގެނެއް ނޫނެވެ.\n"އަސްލަން!" ގަބޫލު ނުކުރެވިފައި އިން ލޫނާ ގޮވާލި އެވެ.\nއެކުވެރިންގެ ކުރިމަތީ އަސްލަން ދައްކާނޭ އުޒުރެއް ނެތެވެ. ހަގީގަތް ހާމަކުރަންވީ ވަގުތުކަންމީ އަސްލަންއަށް ވިސްނެ އެވެ. އެކުވެރިންނާ ކުރިމަތާވާނޭ ގޮތަށް ސޯފާގައި އަސްލަން އިށީނެވެ. ފަރުވާތެރިކަމާއެކު ދެ އެކުވެރިންގެ މޫނަށް ވަކިވަކިން ބަލާލި އެވެ.\n"ސިއްރު ކުރާކަށް ނޫން، ކުއްލިއަކަށް ކުރެވުނު ކައިވެންޏެއްވީމަ ނުބުނެވުނީ." އަސްލަން ވާހަކަ ދެއްކި އެވެ. އޭގެ ދެ މީހުން އޭނާ އެ ދައްކާ ވާހަކަ ގަބޫލުކުރަން އަސްލަން އެދޭ ކަހަލައެވެ.\nލޮލުގެ ހިމަކޮޅުން ކަހަލަ ގޮތަކަށް ހުސެން ބަލާލީ ކައިރީގަ އިން ލޫނާއަށެވެ. އެއްފައިމައްޗަށް އަނެއްފައި އަރުވާލައިގެން އުނގުމަތީ އޭނާގެ އަތްދަބަސް ބާއްވާލައި އޭގައި ދެއަތުން ހިފަހައްޓާލި ގޮތަށް ލޫނާ އިނީ ބަސް ހުއްޓިފަ އެވެ. އެ ދެ ލޯ އަސްލަންއަށް ހުއްޓިފައި ހުރިއިރު އެސްފިޔަ ވެސް ޖަހާނުލާ ކަހަލައެވެ. އެއްވެސް ހަރަކާތެއް ނުކޮށް އަސްލަންއަށް ކަޅި ހުއްޓިފަ އެވެ.\n"ތީ ދޮގެއް ދޯ." ހަރަކާތެއްނެތި އަސްލަންއަށް ބަލަން އިނދެ ލޫނާ ބުންޏެވެ. އަސްލަން މަޑުމަޑުން ބޯ ހޫރުވާލީ އެވެ.\n"ޝީ އިޒް މައި ވައިފް، އިނދެގެން އުޅޭތާ ދެމަސް ވަނީ." އަސްލަން އިތުރަށް ހާމަ ކުރި އެވެ. ލޫނާއަށް ލިބުނު ސިހުމުގައި އަނގަމަތީ ކަނާއަތްތިލަ ޖައްސާލައި ހުޅުވުނު އަނގަ ނިވާކޮށްލި އެވެ. ހިނދުރީގައި ނޭވާ ތާށިވާން އުޅުނު ކަހަލައެވެ.\n"މެރީ ނުކުރާނަމޭ އަސްލަން ބުނީމެންނު، ދެން ކީއްވެ؟" ލޫނާގެ އަޑުގައި ވަނީ ޝަކުވާ އެވެ.\nދެއަތް އުރާލައިގެން ހުސެން އިނީ ސޯފާގައި ލެނގިލައިގެން ވިސްނާށެވެ. ލޫނާގެ ސުވާލަށް އަސްލަން ޖަވާބެއް ނުދިނެވެ. އެ ސުވާލަކީ ޚުދު އޭނާ އަމިއްލަ ނަފްސަށް އެތައް ފަހަރަކު އެތައް ގޮތަކަށް ކުރި ސުވާލެކެވެ. ނޯޔާއަކީ މިހާރު އޭނާގެ އަނބިމީހާ އެވެ. އެގޮތުގައި އެކަން އޮންނަން އަސްލަން މިހާރު ބޭނުމެވެ. އޭނާގެ ދިރިއުޅުން ދަތިވެފައި ވަނިކޮށް ނޯޔާގެ ސަބަބުން އެ ދިރިއުޅުން ފަސޭހަ ވެގެން ހިނގައްޖެ އެވެ. އެއީ ކިޔަމަންތެރި އަނތްބެއްކަން އަސްލަންއަށް ޔަގީން ވެއެވެ. އެއްވެސް މީހަކު އެ އަނބިމީހާގެ ގަދަރަށް އުނި ކަމެއް ލިބޭނޭ ކަމެއް ކުރާތީ ފެނިއްޖެނަމަ އަސްލަންގެ ޟަމީރު ހިމޭނަކުން ނުހުންނާނެ އެވެ. އޭނާއާއި ނޯޔާއާ ގުޅިފައިވާ ދާއިރާގެ ތެރެއަށް ބަސް ކިޔާނޭ މީހަކީ ޚުދު އަސްލަން އެވެ. އެ ހިސާބަށް ނުފޫޒު ފޯރުވޭނޭ ހަމަ އެކަކުވެސް ނުހުންނާނޭ އަސްލަން ގަބޫލު ކުރެ އެވެ.\n"މިހެން ވެގެންތަ އަހަރެމެން ގެއަށް އަންނަން އެއްބަސް ނުވަނީ؟ އަސްލަން އިނދެގެން އުޅޭ މީހާ ބައްދަލުވެދާނެތީތަ؟" ލޫނާ އިނީ ނުރުހިފަ އެވެ. އެކަމަށް އޭނާގެ އަޑު ހެކި ދެއެވެ. ދެން ވެސް އަސްލަން ވަކި އެއްޗެއް ނުބުންޏެވެ. ކައިވެންޏާއި ނޯޔާއާ ބެހޭ ގޮތުން ތަފްސީލުކޮށް ވާހަކަ ދައްކަން އަސްލަން ބޭނުން ނުވަނީ އެވެ. އެ މައުލޫމާތަކީ އެމީހުންނަށް އެނގުން މުހިންމު އެއްޗެއް ކަމުގައި އަސްލަން ނުދެކެވެ.\n"ސޮރީ... މިވަގުތު އަހަރެން ދަނީ." ލޫނާ ސޯފާއިން ތެދުވި އެވެ. އޭނާ ހުއްޓުވާ ނުދާށޭ ބުނެ، އިތުރަށް ކަންކަން އަސްލަން އޮޅުންފިލުވާ ދޭނެ ނަމައޭ ލޫނާގެ ހިތުގައި ވިއެވެ. ނަމަވެސް އޭނާގެ އުންމީދުތައް ހާސިލެއް ނުވި އެވެ. ދޮރާ ހަމައަށް ދިއުމުގެ ކުރީން ލޫނާ ފަސް އެނބުރި ބަލާލި އެވެ. ހުސެންއަށް ގޮވާލި އެވެ. އޭނާ ނާންނާނަންތޯ އަހާލާ ފަދައަކުންނެވެ.\n"އަހަރެން އަދި މަޑުކޮށްލަން ބޭނުން." ހުސެން ބުނެލި އެވެ. ލޫނާ ހަލުއި ފިޔަވަޅުގައި އެމީހުންނަށް ފުރަގަސްދީ އެޕާޓްމެންޓުން ނުކުމެއްޖެ އެވެ.\n"އެމަންޖެ މާ ބޮޑަށް ކަމުދިޔައީތަ؟" ހުސެން އަހާލި އެވެ. އަސްލަން ދޫކޮށްލީ ފިނި ނޭވާއެކެވެ. ދެއަތުން އިސްތަށިގަނޑުގައި އަތްފުނާ އަޅާލިއެވެ. ލޫނާ ނެތުމުން އަސްލަން ކުރިއަށްވުރެ ހަމަޖެހިއްޖެހެން ފެނެ އެވެ.\n"މަންމަގެ ޗޮއިޒް، އެކަމަކު އަހަރެންގެ އިޚްތިޔާރު ވެސް އޮތް، މީހަކާ ނީނދެ ނެތް ކުރިއަށް ދެވޭކަށް." އަސްލަން ތެދު ބަހުން ވާހަކަ ދެއްކި އެވެ.\n"މިއަދު ހެނދުނު އެ ވާހަކަތައް ދެއްކިއިރު އަސްލަން ކީއްވެ އެއްޗެކޭ ނުބުނީ؟ ލޫނާއަށް ފުރުސަތު ދެވެން ނެތީމަތަ އޭނާ ފްރެންޑް ޒޯން ކުރީ." ހުސެން ސުވާލު ކުރިއެވެ.\n"ފަހުންނޭ ބުނާނީ ހިތަށް އަރާފަ ނުބުނެވިފަ." އަސްލަން ބުންޏެވެ.\n"ކިހިނެއްވަނީ އެމަންޖެ؟" ހުސެން އަހާލީ ހިނި އައިސްފަ އިނދެ އެވެ. އަސްލަން ހަމައެކަނި ބަދަލުކޮށްލީ ހިނިތުންވުމެކެވެ. އެ ހިނިތުންވުން ހުސެން މާނަ ކުރާނޭ ގޮތަކަށް މާނަކުރަން އޭނާ ދޫކޮށްލީ ކަހަލައެވެ.\nހުސެންއާ ދެމެދު އޮތީ ޒަމާންވީ އެކުވެރިކަމަކަށްވާއިރު އޭނާގެ ހުންނަ ސަމާސާ މިޒާޖާ ވާހަ ކަދެއްކުގައި ގެންގުޅޭ ބަހުރުވަ އަސްލަންއަށް ރަނގަޅަށް އެނގެ އެވެ. އޭނާގެ ސުވާލުތައް ގިނަވާނޭކަން ވެސް އެނގެ އެވެ. އެވަރު އަސްލަން އިނީ ވިސްނައިގެންނެވެ. ދެމަފިރިންގެ ދެމެދުގައި ސިއްރު ކުރަން ޖެހޭ އެއްވެސް ކަމެއްގެ ވާހަކަ އެކުވެރިޔާއާ ހިއްސާ ނުކުރަން އަސްލަން އިނީ ސަމާލުވެއެވެ. ޖަވާބު ދެވޭނެހެން ހީވާ ސުވާލަކަށްވިއްޔާ އަސްލަން ޖަވާބު ދެ އެވެ. ނޫނީ އޭނާ ޚިޔާރު ކުރަނީ ލުއި ހިނިތުންވުމަކާއެކު ހިމޭންކަމެވެ. އަސްލަންއަށް ހުސެން އެނގޭ ފަދައިން ހުސެންއަށް ވެސް އަސްލަންގެ އެ ސިފަތައް ދެނެގަންނަން އެނގެއެވެ.\n"އެމަޖެންސީ ޗުއްޓީ ނެގީ މެރީކު ރަން ދޯ." ހުސެން އަހާލި އެވެ.\n"ޗުއްޓީ ނެގީ ކުދީންގެ ސަބަބުން، މަންމަ އަހަރެން އިންނަން ކުއްޖަކު ހޯދާ ކަމެއް ނުވެސް އެނގޭ... ހޯދިއިރު އެ ހޯދީ ވެސް އަހަރެން ހީނުކުރާ ކުއްޖަކު، އެހާ ގާތް ކުއްޖަކާ އިނުމުގެ ވިސްނުމެއް ނެތް، އެކަމަކު މިކަން ވެސް މިއޮތީ ވެފައެއްނު..."\n"މަ ނަމަވެސް އެމަންޖެ ދޫކޮށެއް ނުލާނަން." ހުސެން ޖަހާލި ހިނިގަނޑު ބާރެވެ. އަސްލަންގެ ތުންފަތަށް ހިނިތުންވުމެއް ވެރިވި އެވެ. ހުސެން އެހެން އެބުނީ ކީއްވެކަން އަސްލަންއަށް އެނގެ އެވެ. އޭނާ ވެސް ނޯޔާގެ ރީތި ކަމާމެދު ދެބަހެއް ނުވެއެވެ. ޖެހިލުންވާން ޖެހެނީ އެހެން ވެއެވެ. ހަންހާރަވެތި އިހްސާސްތަކާ ނުލާ ޖިސްމުގެ ގޮވާލުމަށް އިޖާބަދޭން އަސްލަން ބިރުގަންނަނީ އެވެ. އެއީ އޭނާގެ ހަލާލު އަނބިމީހާ ކަމަށް ވިޔަސް އެވެ. އޭނާއަށް ޤަބޫލު ކުރެވެނީ އެ ބީހުމުން އުފަލާއި ހިތްހަމަޖެހުން ލިބުނެއް ކަމަކު އެއީ ނޯޔާއަށް ދެވޭނެ އަނިޔާއެއް ކަމެވެ. އޭނާގެ ފުށުން ނޯޔާ ކުރާ އުންމީދުތައް އިތުރުވާނެ އެވެ. އެ އުންމީދުތައް ފުރިހަމަކޮށް ނުދެވިއްޖެނަމަ އެ އަންހެންކުއްޖާގެ ހިތަށް ތަކުލީފުތަކެއް ލިބޭނެ އެވެ. ގަސްދަކާނުލާ ވިޔަސް އަސްލަންއަށް އޭރުން ނޯޔާގެ ހިތުގައި އޮންނާނީ ޖެއްސިފައެވެ. މިހާރު އޮތް ސުލްހަވެރިކަން އޭރުން ނޯންނާނޭ އަސްލަންއަށް ވިސްނެނީ އެވެ. ހަމައެއާއެކު އެނގިހުރެ ނޯޔާ ހިތުގައި ޖެހޭފަދަ ކަމެއް އޭނާ ނުކުރާނެއެވެ.\n"ސައިބޯންވީނު" އަސްލަން ކާމޭޒާ ދިމާއަށް ބަލާލައި ބުނެލި އެވެ. އަދި އޭނާ ތެދުވެގެން އައިސް ކާމޭޒުމަތީ މަތިޖަހާފައި ހުރި ތަށިތައް ބަލަން ފެށިއެވެ. ސައިބޯން ނޯޔާ ބުނިކަން އަސްލަން ހަނދާން ހުއްޓެވެ. އެހެންވިޔަސް އޭނާ އޮފީހުން އައިގޮތަށް ކޮޓަރިއަށް ވަނީ އެވެ. ނުކާނަމޭ ބުނެ ނިދާލަންކަން ބޭނުންވަނީ އަސްލަން ބުނެފަ އެވެ.\n"އަނބިމީހާގެ އަތުން ތައްޔާރުކުރި އެއްޗެހިތަ؟" ހުސެން ވެސް ތެދުވެގެން އައެވެ.\n"ހަވީރު ކޮންމެވެސް އެއްޗެއް ނޯޔާ ތައްޔާރުކުރާނެ... ކުދީން ބޭނުންވާނެ ސައިބޯން." އަސްލަން ބުންޏެވެ.\n"ފިސާރި ގެވެހި އަނތްބެއްތާ، ހުރިހާ ކަމެއްގަ ހަމަ އެހާ ކުޅަދާނަތަ؟" ހުސެން ބުންޏެވެ.\n"ސައިތަ؟" އަސްލަން ހޫނުފެން ކައްކަން ޖައްސާލަމުން އަހާލި އެވެ. އޭރު ހުސެން ކާމޭޒު ކައިރީ އިށީނދެއްޖެ އެވެ.\n"އާން! ސައިގެނޭ... އެކަމަކު އަސްލަން ބައިވެރިވަންޏާ އަހަރެން ސައިބޯނީ." ހުސެން ބުންޏެވެ.\n"ބަޔަކާ ހެދި އަހަރެންގެ ނިދި ހަރާބުވެއްޖެ، ބަނޑުހައި ވެސް ވެއްޖެ." ހުސެންނާ ހެދިއޭ ބުނާ ކަހަލަ ގޮތަކަށް އަސްލަން ބުނެލި އެވެ.\nނޯޔާ އެއްޗެހި ބަހައްޓާފައި ހުންނަ ތަރުތީބު ކަމުގެ ސަބަބުން ސައިފަތް ޕެކެޓުތައް އެޅި ދަޅު ހޯދާކަށް އުނދަގުލެއް ނުވިއެވެ. ދެ ސައި ޖޯޑު ހިފައިގެން އައިސް ކާ މޭޒުދޮށުގައި އަސްލަން އިށީނެވެ. އެއްތަށީގައި ހުރި ބަޓާ ކޭކު ފެނި އަސްލަން ހަދާންވީ އޮފީހުން ގެއަށް އައުމާއެކު ގޭތެރޭގައި ހަރުލާފައި ހުރީ އެ ކޭކުގެ ވަސް ކަމެވެ. މަލްސާ ކޭކުގެ ވާހަކަ ދައްކަން އަވަސްވެލުމުން ވެސް އޭނާ އެއަޑު ނޭހީއެވެ. ކޮޓަރިއަށް ވަންނަން ބޭނުންވެފައި ހުރިވަރުންނެވެ. އެކަމަކު އެއީ ގަސްދުގައި އޭނާއަށް ކުރެވުނު ކަމެއް ނޫނެވެ. މަލްސާއަކީ އަނގަގަދަ ކުއްޖަކަށްވުމުން ބައެއް ފަހަރު އެކުއްޖާ ދައްކާވާކަ އަޑުއަހާނޭ ކެތްތެރިކަމެއް ނުހުންނަނީއެވެ. އޭނާ ބައްޕައަށްވާއިރު ނޯޔާ އެކަމާ ކުރިމަތިލަނީ ކިހިނެއްބާއޭ އަސްލަން ހިތަށް އަރައެވެ. މަލްސާ ކޮންމެ ވާހަކައެއް ދެއްކިޔަސް ނޯޔާ އަޑުއަހާތީ ފެނެއެވެ. އެކުއްޖާއަށް ޖަވާބު ވެސް ދެއެވެ.\n"ކޮންކަމަކާ ތި ވިސްނަނީ؟" އެއްބައި ކާލި ކޭކުކޮޅަށް ބަލަން އަސްލަން އިނުމުން ހުސެން އަހާލި އެވެ.\n"މަށަށް އެނގޭ ހުސެންއަށް އެނގިއްޖެއްޔާ ސެކްޝަން އެންމެނަށް އެނގޭނެކަން... އެމީހުން މަގޭ ބޮލަށް އަރާނެކަން އެނގޭ." ސިކުނޑީގައިވީ އޭނާގެ ކުޑަކުޑަ ޢާއިލާގެ ޚިޔާލުތައް ވިޔަސް އަސްލަން ދެއްކީ މުޅިން އެހެން ވާހަކަ އެކެވެ.\n"އެހެންނޭ އެކަންވާން ޖެހޭނީ، އަދި އަމުދުން އަންގާނުލާ ކުރީމަ އޭގެ ބަދަލު އަންނާނެ، ކުޑަމިނުން މަގޭ ކައިރީ ވެސް ބުނެނުލި." ހުސެން ބުނެލިއެވެ.\nސައިބޮއެ ނިމިގެން ވެސް ދެ ޒުވާނުން ތިބީ ކާ މޭޒުދޮށުގަ އެވެ. ނޯޔާއާ ބައްދަލުކޮށްދީ ތައާރަފް ދޭނީ ކޮންއިރަކުންތޯ ހުސެން ސުވާލު ކުރި އެވެ. އަދި އެމީހުން އައުމުން ކުދީންނާއެކު ނޯޔާ ފޮނުވާލީ ކޮންތާކަށްތޯ ވެސް އެއްސެވެ.\n"އޭނަ މަންމަމެންގެއަށް އެ ދިޔައީ، އެހެން ފަހަރަކުން ބައްދަލު ކޮށްދޭނަން... މިގެއަށް ތިގޮތަށް އައުން އާންމު ނުކުރައްޗޭ، އަހަރެން އެކަންޏެއް ނޫން މިހާރު އުޅެނީ." އަސްލަން ބުންޏެވެ. މައިރާ ހުރިއިރު ވެސް ހުސެން އެގެއަށް އަންނަވަރު މަދެއް ނޫނެވެ. އެކަމަކު މިހާރު އެއަށްވުރެ ވެސް ގިނަވާނޭ އަސްލަންއަށް ހީވަނީ އެވެ. ނޯޔާއާ ވާހަކަދައްކަން ހުސެން ހުރި ޝައުގެއްގެ ބޮޑު ކަމުންނެވެ. އެ ޚިޔާލާ އަސްލަންއަށް ގަޔާވެވޭ ގޮތް ނުވަނީއެވެ. ކުރިން އެކަހަލަ ބަޔާންކުރަން ނޭނގޭ ފަދަ އުނދަގޫތަކެއް ނުކުރެވެއެވެ. އިތުބާރު ނުކުރެވޭ މީހަކާ އަސްލަން ގުޅުން ބަދަހި ނުކުރާނެއެވެ. އެހެންވިޔަސް ނޯޔާއާ އެހެން ފިރިހެނުން ވާހަކަދެއްކުމުގެ ޚިޔާލު އަސްލަންއަށް ކަމުނުދަނީއެވެ. ކީއްވެކަން ވިސްނައިގަންނަން އޭނާގެ ބުއްދި ނުކުޅެދުނެވެ.\n"މިސްކިތައްތަ ދެން ދާނީ." އަތުކުރީ އޮތް ގަޑިއަށް ބަލާލާފައި އަސްލަން އަހާލި އެވެ. ހުސެން ހޫން ލައްވާލުމުން އަސްލަން ވެސް ދާނަންތޯ އަހާލިއެވެ.\n"ހިނގާ ނުކުންނަމާ، އެހިސާބަށް ދެވޭއިރު ބަންގި ގޮވާނެ." އަސްލަން ތެދުވި އެވެ. އެ ދެމެދުގައި ވަރަށް ވާހަކަ ދެއްކިއްޖެ އެވެ. އަސްލަން އަލުން ކައިވެންޏެއް ކުރުމަކީ ރަނގަޅު ނިންމުމެއްކަމުގައި ހުސެން ޤަބޫލު ކުރެއެވެ. ފެންނަ ފެނުމަށް ނޯޔާގެ އުނިކަމެއް ނެތެވެ. ގޭތެރެއިން އެ އަންހެންކުއްޖާ ފެނުނީ ކުޑަވަގުތުކޮޅަކަށް ވިޔަސް ކުދީންނާ ނޯޔާ ގުޅޭކަން ހުސެންއަށް ފާހަގަވި އެވެ. އަސްލަން ފާޅު ނުކުރިޔަސް ކައިވެންޏާމެދު އޭނާ ރުހޭކަން ހުސެންއަށް ދެނެގަންނަން ދައްޗެއް ނުވިއެވެ. މައިރާއާއެކު ދުށް އަސްލަން ބަދަލުވަމުން ދާކަން ހުސެންއަށް އެނގެނީ އަސްލަންގެ ކުރީގެ ދިރިއުޅުން ވެސް ފެނިފަ ހުރީމައެވެ.\nއެޕާޓްމެންޓުގެ ދޮރު ހުޅުވާލައި ކުރިއަށް ނުކުތީ ހުސެންނެވެ. އޭނާ ހިނިގަނޑެއް ޖަހާލީ އަމިއްލަ ޚިޔާލުތަކުގެ ސަބަބުންނެވެ. ހުޅުވުނު ލިފްޓުގެ އަޑު ނީވުނީ އޭނާއަށް ނުކުމެވުނީ އެ ލިފްޓު ހުޅުވުނު ފަހުން ކަމަށްވީމައެވެ. ނޯޔާ ފެންނަންވީއިރު ހުސެންގެ ދުލުން ބަސްތައް ބޭރުވެ ނިމިއްޖެއެވެ.\n"މައިރާއަށްވުރެ ކަމުގޮސްފި ދޯ." ހުސެންއަށް ވިސްނުނު އެއްޗެއް ބުނެލެވުނެވެ. އެ ސުވާލަށް ޖަވާބު ނުދޭށޭ ބުނާ ފަދައަކުން ހުސެންއަށް އަތް ހިލާލެވުނީ އަޑުއިވޭ ހިސާބުގައި ނޯޔާ ހުރިތަން ފެނިގެންނެވެ. ނަމަވެސް އެތެރެއިން ނުކުމެ ނުކުމެ ހުރި އަސްލަން ޖަވާބު ދިނީ ނުހަނު އަވަހަށެވެ.\n"ނޯޔާއަކީ މައިރާއެއް ނޫން... ދެމީހުން އެއްވަރެއް ނުވާނެ." ހުސެން ބުނި އެއްޗަކާ މެދު އަސްލަން ގަޔާ ނުވެ ބުނެލި އެވެ. އޭރު އަސްލަންއަށް ވެސް ކުދީން ގޮވައިގެން ވަންނަން އައިސް ހުރި ނޯޔާ ފެނިއްޖެ އެވެ. ނޯޔާ އިސްޖަހާލި ގޮތަށް އިސްއުފުލާ ނުލިއެވެ.\n"ނޯ..ޔާ..." އަސްލަންގެ ހިތް އެ ނަން ކިޔާލީ ލިބުނު ސިހުމުންނެވެ. ހުސެން ޖެއްސި ވައްތަރު ފަހުމްވީ ދެނެއެވެ. އޭނާ އަންގަން ބޭނުންވީ އެތަނުގައި ނޯޔާ ހުރިކަމެވެ.\nހުސެން އެއްފަރާތްވެލުމާއެކު އަސްލަން ވެސް ދުރަށް ޖެހިލީ އެވެ. އެ ދެމީހުން ކުރެ މީހަކަށް ބަލާލުމެއް ނެތި ނޯޔާ ގޭތެރެއަށް ވަނީ އެވެ. އެ ދެމީހުންގެ އަޑު ސާފުކޮށް ނޯޔާއަށް އިވުނެވެ. އަސްލަން ދޮރުން ވަދެ ބަލާލި ނަމަވެސް ނޯޔާ ގޮސް ވަނީ ކުދީންގެ ކޮޓަރިއަށެވެ. އޭނާގެ ފަހަތުން ސާރާއާއި މަލްސާ އެ ކޮޓަރިއަށް ވަނެވެ.\nވަގުތުކޮޅަކަށް ހުއްޓުން އަރާފައި ނޯޔާއަށް ހުރެވުނެވެ. އަނުމް އުރާލައިގެނެވެ. މޭގައި މަޑު ރިހުމެއް އުފެދިއްޖެކަމުގެ އިހްސާސް ކުރެވުނެވެ. އޭނާ ދެރަވީ އެވެ. ފާޚާނާއިން އަތްފައި ދޮވެގެން ނުކުތް ދެބެންނަށް ނޯޔާގެ ނަޒަރު ދަތުރު ކޮށްލިއެވެ. އެނދުގައި އިށީނދެލި ގޮތަށް ސާރާގެ ނަޒަރު ނޯޔާއަށް ހުއްޓުނެވެ. އެ މައުސޫމް ދެ ލޮލުން ނޯޔާއަށް ވެފައި ހުރި ގޮތެއް ދެނެގަންނަން މަސައްކަތް ކުރާ ކަހަލައެވެ. ކުދީންނާ ވާހަކަ ދައްކަން ބޭނުންވިޔަސް ނޯޔާގެ ދޫ ހަރަކާތެއް ނުކުރިއެވެ.\n"މަލް ހެދުން ބާލަނީ." ނޯޔާއަށް ބަލާލަމުން މަލްސާ އުނދަގޫ ވެގެން އުޅޭހެން ބުނެލި އެވެ. ގެއަށް ވަދެވުމާ ޓީޝާޓުކޮޅަކާއި ސޯޓުކޮޅެއް ނޫނީ ޓައިޓުކޮޅެއްގައި އުޅޭ މަލްސާއަށް ހަވީރީ ހެދުމެއް ލައިގެން ގިނައިރަކު ނުހުރެވޭނެ އެވެ. އެކުއްޖާގެ އެދުމަށް ނޯޔާ ހަމައެކަނި ބޯޖަހާލީއެވެ. ސާރާ ތެދުވީ އެވަގުތެވެ. ހެދުމުގައި ހިފާ ދަމާތަން ފެނި ކޮއްކޮގެ ހެދުން ބަދަލު ކުރަން އެކުއްޖާ އެހީވި އެވެ. ފިނިނޭވާއަކުން ހަށިފުރާލުމާއެކު ނޯޔާ އެކޮޓަރިން ނުކުތީ އެވެ.\n"ކީއްވެ އެހެން ބުނީ؟ އަހަރެންމީ އެއްވެސް މީހެއް ނޫންތަ؟ އެކަމަކު އަސްލަންގެ ކުރިމަތީ ހުރީ އަހަރެން... މި ކުދީންނަކީ އަހަރެންގެ ދަރީންނަށް ހަދައިގެން ހުރިހާކަމެއް މިކޮށްދެނީ އަހަރެން... އެއްވަރެއް ނުވާނޭ އެބުނީ... އަސްލަން ދުވަހަކު ވެސް އަހަރެން ބަލައި ނުގަންނާނެތަ؟ އަހަރެން މިހެން އުޅުމުން އަސްލަންއަށް ހީވަނީތަ މައިރާއާ އެއްވަރުވާށޭ އަހަރެން ބޭނުމީ..." މަޑު ހިނގުމުގައި ނޯޔާ އައިސް ވަނީ އޭނާގެ ކޮޓަރިއަށެވެ. އެނދުމަތީ ހުރި ބާލީސްތަކުގެ ތެރޭ އަނުމް ބޭންދުމަށް ފަހު ނޯޔާ ބުރުގާ ބާލަން ފެށި އެވެ. ޚިޔާލުތަކަށް ގެއްލިފައި ހުރެއެވެ. ވިސްނި ވަރަކަށް އޭނާއަށް އަސްލަން ބުނި އެއްޗަކާމެދު ގަޔާނުވެވުނެވެ. ދެރަވި ހިތަށް އުނދަގޫވަނީއެވެ.\n"ދެމެދުގައި ލޯތްބެއް ނެތްކަމާއި މީ މަޖުބޫރު ދިރިއުޅުމެއްކަން ވެސް އަސްލަން ބުނީތަ؟ އެއީ އަސްލަންގެ ބެސްޓްފްރެންޑް ކަންނޭނގެ، އެކަމަކު އޭނާއަށް ހުރިހާ ވާހަކައެއް ކިޔާދިނީތަ؟" އަލަމާރީގައި ހުރި ލޯގަނޑުން އަމިއްލަ ސޫރައަށް ބަލަން ހުރެ ނޯޔާގެ ހިތާ ސުވާލުކޮށްލެވުނެވެ.\nމަޣުރިބު ނަމާދުން ފައިބައިގެން އަސްލަން ގެއަށް އައިއިރު ކާ މޭޒުމަތިން އޭނާއާއި ހުސެން ސައިބުއި ތަށިތައް ނަގާ ސާފުކޮށްފައި ހުއްޓެވެ. ކުއްޖަކު ފެންނަން ނެތުމުން އެ ގަޑީގައި ކުދީންގެ ކޮޓަރީގައި ނޯޔާއާއެކު ޤުރުއާން ކިޔަވަންކަން ތިބޭނީ އަސްލަންއަށް އެނގެއެވެ. އޭނާ މަޑުމަޑުން އައިސް ކުދީންގެ ކޮޓަރީގެ ދޮރު ހުޅުވާލި އެވެ. ތަޅުންމަތީ އޮންނަ ރަގުގައި ނޯޔާގެ ކުރިމަތީ ސާރާއާއި މަލްސާ އައްމާފޮތް ހިފައިގެން ތިއްބެވެ. އެކުދިން ބަލާލުމުން ވެސް ނޯޔާ އިސްއުފުލާ ބަލާނުލި އެވެ. އަނުމް ގާތްކޮށްލައިގެން އޭނާ އިނީ އެވެ. ދޮރު ލައްޕާލާފައި އަސްލަން އައީ ސިޓިންރޫމު ސޯފާއަށެވެ.\nރޭގަނޑު ހަތްގަޑި ބައިވަންވާއިރު އަނުމްއަށް ކާންދީ ނޯޔާ ނިންމާނެ އެވެ. ދެން އެކުއްޖާ ގައިދޮއްވާ ނިންދަވަން ތައްޔާރު ކުރާނެއެވެ. މިފަހަރު އަސްލަންގެ އެނދުގައި އޮވެ އެކުއްޖާ ނިންދެވުމުގެ ޚިޔާލެއް ނޯޔާ ނުކުރި އެވެ. އޭނާ އެކުއްޖާ ގޮވައިގެންވަނީ އޭނާ ނިދާ ކޮޓަރިއަށެވެ. ނޯޔާގެ އުކުޅުތަކަށް ކުޑަކުޑަ އަނުމް ހޭނެމުން އަންނާތީ ކޮޓަރި ބަދަލު ވިޔަސް އޭނާ ގާތުގައި އޮތުމުން އެ ކުއްޖާއަށް ނިދިޖެހެން ގިނައިރެއް ނުނެގި އެވެ. އާފުރި ކުޑަކޮށް ބޮޑާ ދައްކާލަން އުޅެފައި ވެސް ނޯޔާ ނާނާ ކިޔާލުމުން އެކުއްޖާ ނިދައިފި އެވެ. އަސްލަންގެ ކޮޓަރީގައި ހުންނަ ކުޑައެނދުގައި އަނުމް ގެންގޮސް ބޭއްވީ ދެނެވެ. އެ މަންޒަރު ސޯފާގައި އިން އަސްލަންއަށް ފެނި ހައިރާންވި އެވެ. ނޯޔާގެ ކޮޓަރިން ނިދިފައި އޮތް އަނުމް ނެރިގެން ގެންދާތީ އެވެ.\nކެއުމުގެ ވަގުތު ޖެހުމުން ނޯޔާ ކާންގޮވީ އެންމެންނަށް އެކުގަ އެވެ. އެހެންޏާ ކުދީން ކައިރީ ބުނެފަ އަސްލަންއަށް ބަލާލާފަ ވެސް ކާން އަންނަން ބުނެ އެވެ. ސޯފާގައި އިން އަސްލަންއަށް ނޯޔާގެ ނަޒަރު ފޮރުވާލެވިފައިވާކަން ފާހަގަވި އެވެ. ދެބެން ކެއުމުން ވެސް ނޯޔާ ކާން ނޫޅޭތީ އަސްލަން ސުވާލު އުފެދުނެވެ.\n"ނުކަންތަ؟" މޭޒުދޮށުން ކުދީންނާއެކު ނޯޔާ ތެދުވުމުން އަސްލަން ވަގުތުން އަހާލި އެވެ. ނޯޔާ މަޑުމަޑުން ހޫނއެއް ލައްވާލުމާއެކު ބޯޖަހާލީއެވެ.\nސާރާއާއި މަލްސާ ނިދަން ތައްޔާރު ވުމުން ނޯޔާ އެ ކޮޓަރިން ނުކުތެވެ. އަސްލަންގެ ވަގުތުކަން ދެން އެ ޖެހުނީ އޭނާއަށް އެނގެއެވެ. އަސްލަން އެ ކޮޓަރިއަށް ވަދެފައި ނުކުންނަންވާއިރަށް ނޯޔާ އަތްމަތި އަވަސްކޮށްލި އެވެ. މޭޒުމަތީ ނަގަން ގިނަ ތަށިތަކެއް ނެތުމުން ފަސޭހަވި އެވެ. މަންމަގެ އަތުން ލިބުނު ދޮންކެޔޮ ކޮޅު އެ ލާފައި އޮތް ކޮތަޅުން ނަގައި އެ އަޅުވަން ހާއްސަކޮށްފަ ހުރި އެތީގައި އަޅުވާލި އެވެ. ބާކީވެފައި ހުރީ ނޯޔާ ނުކައި ހުރުމުންކަން އެނގެއެވެ. އެ ހޫނުކޮށްލާފައި އޭނާ އައިސް ކޮޓަރިއަށް ވަނީ އެރޭ ނުނިކުންނަން ގަސްދު ކޮށްގެންނެވެ.\nކުދީންގެ ކޮޓަރިން ނުކުމެގެން އައިއިރު ސިޓިންރޫމުން ބެލްކަންޏަށް ނުކުމެވެން ހުރި ދޮރު ލައްޕާ ފަރުދާ ދަމާފައި ހުރުމުން ނޯޔާ ހުރިހާ ކަމެއްކޮށް ނިމުނީކަން އަސްލަންއަށް އެނގުނެވެ.\n"ނޯޔާއަށް ކިހިނެއްވީ؟" ގޭތެރެއަށް ނަޒަރު ހިންގާލަމުން އަސްލަންއަށް އެ ސުވާލު ކޮށްލެވުނީ އަމިއްލަ ނަފްސާއެވެ.\n"އޮފީސް މީހުންނަށް މެރީ ކުރިކަމެއް ނޭނގޭނެއޭ ބުނީމަތަ؟ ފަހުން ހުސެންއަށް ދިން ޖަވާބު އިވިގެންތަ؟ ކޮންމެ ގޮތެއްވިޔަސް ނޯޔާއަކީ ނޯޔާ، މައިރާއާ ނޯޔާ އެއްގޮތެއް ނޫން... ނޯޔާގެ އުޅުމާއި ގެންގުޅޭ އުސޫލުތައް ވެސް މައިރާއާ ތަފާތު..." ބެލްކަންޏަށް ނުކުމެވެން ހުރި ދޮރު ހުޅުވާލުމަށް ފަރުދާ ކުޑަކޮށް އެއްފަރާތްކޮށްލާ އަސްލަން ނުކުތެވެ. ފުންނޭވާއެއް އޭނާ ލިއެވެ. ނޯޔާއަށް ކަމެއްވެއްޖެކަން ޔަގީން ވެއެވެ. ކުއްލިއަކަށް ނޯޔާގެ ޢަމަލުތަކުން އޭނާ ބީރައްޓެހިކޮށްލި ގޮތް އަސްލަންއަށް ކަމުނުދިޔަ އެވެ. ހިތަށް ދަތިކުރުވާފަދަ ގޮތެއް ވަނީ އެވެ. ގިނަ ވާހަކަތަކެއް ދެއްކުމެއް ނެތި ނޯޔާ ބަހައްޓަމުން އައި ގާތްކަމުގައި ތަފާތު ފިނިކަމެއް ވާކަން ގައިމެވެ. ވާހަކަ ދައްކާއިރު ވެސް އެ ހުންނަ މަޑުމައިތިރި ގޮތް އަސްލަންގެ ޟަމީރު ފާހަގަކުރާކަން ޔަގީނެވެ. ސިއްރުން ވިޔަސް ފަރުވާތެރިކަމާއެކު ނޯޔާއަށް އެވަރަށް ބެލެނީ އެހެން ވެއެވެ.\n"ނޯޔާއާ ވާހަކަ ދައްކަންވީތަ؟" ނިންމަން ނޭނގިގެން އަސްލަންއަށް އެ ސުވާލު މިފަހަރު ވެސް ކުރެވުނީ އަމިއްލަ ނަފްސާއެވެ. ހިތްބުނަނީ ކީކޭބާއެވެ. ސިކުނޑިއާއި އެއްބައިވެދާނެބާއެވެ. ނޫނީ އެ ދެބައިމީހުން ވެސް އިސްކުރާނީ އޭނާގެ ޟަމީރުގެ އަޑު ބާއެވެ.\nކޮފީ މޭޒުމަތިން އިސްކުރީނު ދިއްލެންފެށި ފޯނު އަރީން ނެގިއެވެ. ސޯފާގައި އިން އަރީން އެ ކޯލަށް އިންތިޒާރު ކުރާތާ ކޮންއިރެއް ހެއްޔެވެ. ފަވާދު އެދުމުން ވެސް އޭނާ ނިދަން ނުގޮސް އެ އިންނަނީ އެ ފޯނުކޯލު އަންނާނޭކަމުގެ އުންމީދުގައެވެ. ކުދީންނާއި ފިރިމީހާ ނިދާ ގޭތެރެ އޮތީ ހިމޭންވެފައެވެ. ގަޑިތަކުން ދަންވަރު އެކެއް ޖަހަނީއެވެ. ފޯނު ހިފައިގެން އަރީން ނުކުތީ ބެލްކަންޏެވެ. ޖަހާލެވިފައި ހުރި ހުޅި ނިއުޅާލާ އިސްތަށި ގަނޑު މިނިވަންކޮށްލިއެވެ. ފޯނަށް ޖަވާބު ދިނީ ދެނެވެ.\nކަންފަތުގައި ޖެހުނު މިދުހަތުގެ ފިރިހެންވަންތަ އަޑުން އަރީންގެ ހަށިގަނޑުގައި ހީލިކެރުވުމެއްގެ ބާންޏެއް އުފެދުނެވެ. ސިކުނޑީގެ ބޮޑު އިސްކުރީނުގައި އަޅުވާލެވުނީ މިދުހަތު ހަލުވިކޮށް އައިސް އަރީންގެ އަތުގައި ހިފައި ގާތަށް ދަމާލި ވަގުތެވެ. އެ ތަނަވަސް މޭގައި އަރީންގެ ގެންގޮސް ތަތްކޮށްލުމާއެކު ބާރަށް ބައްދާލި ގޮތުގެ އިޙްސާސް އަދިވެސް އެ ހަށިގަނޑަށް ބާރުފޯރުވަނީއެވެ.\nފޯނުން މިދުހަތާ ވާހަކަދައްކާލަން އަލުން ފުރުސަތު ލިބޭނޭ އަރީން ހިޔެއްނުކުރެއެވެ. އެއްފަހަރު ވިޔަސް މިދުހަތާ އަދި ބައްދަލުވާނެނަމައޭ ހިތަށް އަރާތާ ކޮންދުވަހެއް ހެއްޔެވެ. އޭނާގެ އެ އެދުން ފުރިހަމަވާނޭކަމަށް ކުރިއަކުން ހިޔެއްނުކުރެއެވެ. އެހެންނުވާނޭ ހީކުރެވޭ އެންމެ ބޮޑު ހުރަހަކަށްވާ ސަބަބަކީ މިހާރު އަރީނަކީ މީހެއްގެ އަނތްބަކަށްވުންކަން އޭނާ ޤަބޫލުކުރެއެވެ. ނަމަވެސް ހީނުކުރާ ކަންކަން ފަހިވެދާނޭކަމުގެ ޔަގީންކަން މިހާރު ލިބިއްޖެއެވެ. ދުރުން ވިޔަސް މިދުހަތު ދިނީ ދަޢުވަތެއްކަން ޔަގީންވެއެވެ. އެއީ އަރީން ބޭނުންވެފައި ހުރިކަން އެންގުމަށް ދިން ސިގްނަލެކެވެ. މިހާރު މިވަގުތު ވެސް އޭނާއާ ފޯނުން ވާހަކަދައްކަން އަނެއްކޮޅުގައި ހުރި ޒުވާނާއަކީ މިދުހަތު ނޫން ދެވަނަ މީހެއްނޫނެވެ. އަރީންގެ ހިތް އެދޭ މިދުހަތެވެ. އެ ލޯތްބެއްގެ މަތިން ހަނދާންނައްތާނުލެވުނު އަލަތު ލޯތްބެވެ. ޅައުމުރުގައި ހުރިހާ އެއްޗެއް ގުރުބާންކުރެވުނު ޒުވާނާއެވެ. (ނުނިމޭ)


Dhe rashehge aasaaree thanthan maaraamaathu kuran ehee dheefi\nއިންޑިއާ ސަރުކާރުގެ ހިލޭ އެހީގައި މަރާމާތުކޮށް ރައްކާތެރިކުރުމަށް ހަމަޖެހިފައިވާ ދިޔަމިގިލީ ދަރިކޮޅުގެ ރަސްމަތިފުށާ ގުޅޭ ގަނޑުވަރު\nނ. ލަންދޫ އާއި ތ. ދިޔަމިގިލީގައި ހުރި އާސާރީ ބައެއް ތަންތަން މާރާމާތުކުރުމަށް އިންޑިއާ ސަރުކާރުން އެހީ ދޭން ނިންމައިފި އެވެ.\nފޮރިން މިނިސްޓްރީގައި މިއަދު ވަނީ އެހީ ދިނުމުގެ އެއްބަސްވުމުގައި ސޮއި ކޮށްފަ އެވެ. ފޮރިން މިނިސްޓްރީގެ ފަރާތުން ސޮއިކުރެއްވީ މިނިސްޓަރު އަބްދުﷲ ޝާހިދު އެވެ. އިންޑިއާ ސަރުކާރުގެ ފަރާތުން ސޮއިކުރެއްވީ އިންޑިއާއިން ދިވެހިރާއްޖެއަށް ކަނޑައަޅުއްވާފައި ހުންނަވާ ސަފީރު މުނޫ މަހާވަރެވެ.\nއިންޑިއާ އިން ދޭ 5.2 މިލިއަން ރުފިޔާގެ އެހީގައި ލަންދޫ މާބުދުގެ އާއި ދިޔަމިގިލީ ދަރިކޮޅުގެ ރަސްމަތިފުށާ ގުޅޭ ގަނޑުވަރު މަރާމާތުކޮށް، ރައްކާތެރިކުރާނެ އެވެ.\nމީގެއިތުރުން ސައިޓް މިއުޒިއަމް ގާއިމުކޮށް، އެތަންތަނަށް ޒިޔާރަތްކުރާ މީހުންނަށް އެތަންތަން ފެންނާނެ ގޮތަށް ހަދައި، ގެލެރީތައް ގާއިމުކުރުމަށް ވެސް ހަމަޖެހިފައިވެ އެވެ. އެގޮތުން މިޒަމާނުގެ މިއުޒިމްތަކުގައި ގާއިމުކޮށްފައި ހުންނަ ޑިޖިޓަލް އެގްޒިބިޓްތައް އެތަންތަނުގައި ގާއިމުކޮށް، އެތަންތަނާ ބެހޭ މައުލޫމާތު އާއްމުންނަށް ލިބޭނެ އިންތިޒާމު ވެސް ހަމަޖެއްސުމަށް ނިންމާފައިވެ އެވެ.\nއިންޑިއާ ސަރުކާރުން މީގެކުރިންވެސް ވަނީ ރާއްޖޭގެ އާސާރީ ތަންތަން މަރާމާތުކުރުމަށް އެހީތެރިކަން ފޯރުކޮށްދީފަ އެވެ. އެގޮތުން މިފަހުން މާލޭގެ ހުކުރު މިސްކިތް މަރާމާތުކޮށް އާބާތުރަ ފިލުވާފައިވަނީ އިންޑިއާގެ އެހީގަ އެވެ.\nފޮރިން މިނިސްޓްރީ ތަރިކަ ހެރިޓޭޖް މިނިސްޓްރީ


SunOnline: TATA ah alun flat alhan dhey iru, agreement in nukumeveyne gotheh liyaane: Raees\nޓާޓާއަށް އަލުން ފްލެޓް އަޅަންދޭއިރު، އެގްރީމެންޓުން ނުކުމެވޭނެ ގޮތެއް ލިޔާނެ: ރައީސް\nޝަފްނާ ހުސައިން 07 Mar 2021, 23:43\nއޯޑިއޯން ހުރި ބިން -- ފޮޓޯ/ހަވީރު އޮންލައިން\nކުރީގެ އޯޑިއޯން ސިނަމާ ހުރި ބިމާއި ކުރީގެ ނާދީ ހުރި ބިމުގައި ފްލެޓް އަޅަން އަލުން ޓާޓާ އަށް ހަވާލުކުރާއިރު، މަސައްކަތް ނިންމާނެ ތާރީހާއި އެ ތާރީހުގައި ނުނިންމައިފި ނަމަ ސަރުކާރަށް އެގްރީމަންޓުން ނުކުމެވޭނެ ކަމަށް އެގްރީމަންޓުގައި ހިމަނާނެ ކަމަށް ރައީސް އިބްރާހިމް މުހައްމަދު ސޯލިހު ވިދާޅުވެއްޖެ އެވެ.\nކުރީގެ ރައީސް މުހައްމަދު ނަޝީދުގެ ސަރުކާރުގައި އިންޑިއާގެ ޓާޓާ ކުންފުންޏާ އެކު ހެދި އެއްބަސްވުން 2017 އަހަރުގެ އޭޕްރިލް މަހުގެ ތެރޭގައި އުވާލީ އިމާރާތްކުރަން ޖެހޭ ފްލެޓްތަކުގެ މަސައްކަތް، ކަނޑައަޅާފައިވާ މުއްދަތުގައި ނުފެށުމުންނެވެ. އެއްބަސްވުން އުވާލުމުގެ ބަދަލުގައި 200 މިލިއަން ޑޮލަރު ހޯދަން ޓާޓާ ކުންފުނިން ހުށަހެޅީ އިންޑިއާގެ މުމްބާއީގެ އާބިޓްރޭޝަން ސެންޓަރަށެވެ.\nޓާޓާ ކުންފުންނާ އެކު ކުރިން ހެދި އެއްބަސްވުމުގެ ދަށުން އެކުންފުނިން ގާކޮށްޓާއި އަރަބިއްޔާގައި ސޯޝަލް ހައުސިންގެ 280 ފްލެޓު އަޅަން އެއްބަސްވި އެވެ. އެކަމުގެ ބަދަލެއްގެ ގޮތުން އޯޑިއޯން އާއި ނާދީ ހުރި ބިމުގައި މަތީ ފެންވަރުގެ ފްލެޓް އަޅާ ވިއްކަން ޓާޓާ އަށް ވަނީ ހުއްދަ ދީފަ އެވެ. އަދި އެއްބަސްވުމުގެ ދަށުން، ޅ. ޅޮއްސަލަފުށިގައި ރިސޯޓެއް ހަދަން ވެސް ޓާޓާ އަށް ދިނެވެ.\nއެއްބަސްވުން އުވާލި މައްސަލަ އާބިޓްރޭޝަނަށް ހުށަހެޅުމުން ކޯޓުން ބޭރުގައި މައްސަލަ ހައްލު ކުރަން ސަރުކާރުން އެއްބަސްވި އެވެ. އެ އެއްބަސްވުމުގެ ދަށުން މިހާރު އޯޑިއޯންގެ ބަދަލުގައި ކުރީގެ ކުނިކޮށިން ބިމަކާއި ނާދީ ހުރި ބިން ދޭން ނިންމި އެވެ. އޭގެ އިތުރުން ރިސޯޓެއް ހަދަން ރަށެއް ވެސް ދޭން ވަނީ ނިންމާފަ އެވެ.\nނަމަވެސް އެ މަސައްކަތް އަދި ކުރިއަކަށް ނުދެ އެވެ. މިރޭ އޮތް ރަށްވެހި ފަތިސް ކެމްޕޭނު ބައްދަލުވުމުގައި ރައީސް ސޯލިހު ވިދާޅުވީ އެ މަސައްކަތް އަލުން ފެށޭނެ ކަމަށެވެ. ނަމަވެސް މަސައްކަތް ފަށާއިރު، އެގްރީމަންޓުން ސަރުކާރަށް ފަސޭހައިން ނުކުމެވޭނެ ގޮތެއް ހިމަނަން އެޓާނީ ޖެނެރަލް އަށް ދަންނަވާފައިވާނެ ކަމަށެވެ.\n"ވަކި މުއްދަތެއްގެ ތެރޭގައި ނުނިމިއްޖެއްޔާ އެކަން ނެގޭނެ ކަމަށް. އެހެން ނޫނިއްޔާ ނެތް އެގްރީމަންޓުން ނުކުމެވޭކަށް. ނުކުމެއްޖިއްޔާ ސަރުކާރުން އަނެއްކާވެސް 35 މިލިއަން ޑޮލަރު އަނބުރާ ދޭން ޖެހޭނީ. އެހެންވީމަ މިކަހަލަ ގޮތަކަށް ހުރި މައްސަލަތަކެއް އެބަހުރި،" ރައީސް ވިދާޅުވި އެވެ.\nރައީސް ނަޝީދުގެ ސަރުކާރުގައި 2010 ވަނަ އަހަރު ފްލެޓު އެޅުމަށް ޓާޓާއަށް ގާކޮށްޓާއި އަރަބިއްޔާ ބިން ދިން އިރު، އެތަނުގެ މަސައްކަތްތައް ނިންމައި، ސަރުކާރާ ހަވާލުކުރީ ގިނަ ދުވަސްތަކަކަށް ފަހު، 2016 ވަނަ އަހަރުގެ އޭޕްރިލް މަހުގެ ތެރޭގައެވެ.\nނާދީއާއި އޯޑިއޯންގެ ބިމުގައި އެއްވެސް މަސައްކަތެއް ޓާޓާއިން ކޮށްފައި ނުވި އިރު، އެކުންފުނިން އެތަންތަނުގެ އަމަލީ މަސައްކަތް ފަށައިގަތީ، މަސައްކަތް ނުފަށައިފިނަމަ އެތަންތަން އަތުލާނެ ކަމުގެ ނޯޓިސް އޭރުގެ ސަރުކާރުން ފޮނުވުމުންނެވެ. އަދި 2017 ވަނަ އަހަރުގެ ފެބްރުއަރީ މަހުގެ ތެރޭގައި ޓާޓާއިން ނާދީއާއި އޯޑިއޯންގައި ބިންގާ އެޅިއެވެ. އެހެން ނަމަވެސް އޭޕްރިލް މަހުގެ ތެރޭގައި ހައުސިންގް މިނިސްޓްރީން ވަނީ އެއްބަސްވުން ބާތިލުކޮށް، އޯޑިއޯނާއި ނާދީ ބިން އަތުލައިފަ އެވެ.


Elaa Ge Badhalugai Resorteh Hadhan Falheh Dheyn Gasim Edhijje - Vaguthu\n9 މަސް ކުރިން ( އޮގަސްޓް 10, 2021 )\nރިސޯޓެއް ހަދަން ވިލާ ކުންފުންޏަށް ދޫކޮށްފައިވާ ތ.އެލާ ސަރުކާރަށް ނެގުމަށް ނިންމަވާފައިވާތީ އެ ރަށުގެ ބަދަލުގައި ރިސޯޓެއް ހަދަން ފަޅެއް ހަމަޖައްސައި ދިނުމަށް އެ ކުންފުނީގެ ޗެއާމަން އަދި މަޝްހޫރު ވިޔަފާރިވެރިޔާ ގާސިމް އިބްރާހިމް، ސަރުކާރުގައި އެދިއްޖެއެވެ.\nއެލާ، ސަރުކާރަށް ނަގަން ނިންމީ ސަބަބެއް ކަމަށް ބެލެވެނީ ވޭމަންޑޫ-ކިނިބިދޫ ކޯޒްވޭގެ ތެރެއަށް އެރަށް ވަންނާތީއެވެ. އެ ކޯޒްވޭ އަކީ ރައީސް އިބްރާހިމް މުހައްމަދު ސޯލިހުގެ ރިޔާސީ ވައުދެކެވެ.\nފަޅެއް ހަމަޖައްސައިދޭން އެދި މާމިގިލި ދާއިރާގެ މެންބަރުކަންވެސް ކުރައްވާ ގާސިމް ޓޫރިޒަމް މިނިސްޓަރު އަބްދުﷲ މައުސޫމް އަށް ފޮނުވި ސިޓީއެއް ވަނީ އާއްމުވެފައެވެ. އެ ސިޓީ އަކީ ސައްހަ ސިޓީއެއްކަން ގާސިމް ވަނީ "ވަގުތު" އަށް ކަށަވަރުކޮށް ދެއްވާފައެވެ.\nވިލާ ކުންފުނިން ބެލި ބެލުމުގައި ކައިރި ސަރަހައްދަކުން ރިޒޯޓެއް ތަރައްގީ ކުރުމަށް ރަނގަޅު ރަށެއް ހުސްކޮށް ނެތް ކަމަށާއި، ކުރިން ހުށައަޅާފައިވާ ދެ ރަށް (ތ.ކަނިމީދޫ އާއި ތ.ކަޅުފަހަލަފުށި) ދެވެން ނެތް ކަމަށް ސަރުކާރުން އަންގާފައިވާތީ އެ ސިޓީ އާއި އެކު ހުށައަޅާ ޗާޓުގައި ފާހަގަކޮށްފައިވާ ގޮތަށް އދ.ފެންފުށީގެ ހުޅަނގު އުތުރު ފަޅުން ބިން ހިއްކައިގެން ރިސޯޓެއް ތަރައްގީ ކުރުމަށްޓަކައި އެ ފަޅު ހަމަޖައްސަވައި ދިނުމަށް ގާސިމް ވަނީ އެދިވަޑައިގެންފައެވެ.\nވޭމަންޑޫ - ކިނބިދޫ ކޯޒްވޭ / ފޮޓޯ: ޕީއެސްއެމް\nއެ ގޮތަށް ފަޅު ހަމަޖައްސާއިރު ހިއްކައިގެން ރިސޯޓް ހެދުމަށް އަށް އަހަރު ދުވަހުގެ މުއްދަތު ދެއްވުމާއި އެކު އެއްބަސްވުމުގެ މުއްދަތު 99 އަހަރަށް ހަމަޖައްސަވާ ދިނުމަށް ޖުމްހޫރީ ޕާޓީގެ ލީޑަރުގެ ސިޓީގައި އެދިވަޑައިގެންފައި ވެއެވެ.\nއެހެން އެދިލެއްވީ އެލާގައި ރިސޯޓެއް ހެދުމަށްވުރެ ފަޅު ހިއްކައިގެން ރިސޯޓެއް ހެދުމަށް ބޮޑެތި ހަރަދު ހަރަދުތަކާއި ގިނަ މަސައްކަތްތަކެއް ކުރަންޖެހޭނެތީ ކަމަށް ގާސިމްގެ ސިޓީގައި ވިދާޅުވިއެވެ.\nއެލާ ތަރައްގީކުރުމަށް ޓޫރިޒަމް މިނިސްޓްރީއާ އެކު ވިލާ ކުންފުނިން ސޮއިކުރި އެމެންޑެޑް އެންޑް ރީސްޓޭޓެޑް އެގްރިމަންޓް ބާތިލުކޮށްފައިވަނީ 2016 ވަނަ އަހަރުއެވެ. އެލާ އާއި އިތުރު ރަށްތަކެއް އެގްރިމަންޓްތައް ބާތިލުކުރުމަށްފަހު 30 ދުވަހުގެ ތެރޭގައި 100 މިލިއަނެއްހާ ޑޮލަރު ދެއްކުމަށް މީރާއިން އެ ކުންފުންޏަށް އެންގިއެވެ. އެ ފައިސާ ނުދެއްކުމުން އެ ކުންފުނީގެ އެކައުންޓްތައް ފްރީޒް ވެސް ކުރިއެވެ.\nއެކަމަކު ފަހުން ކޯޓު މަރުހަލާގައި އެ މައްސަލަ ވިލާއާ އެއްކޮޅަށް 2019 އަހަރު ނިމިގެން ދިޔައެވެ. ސިވިލް ކޯޓުގެ ނިންމުމަށް ތާއިދުކޮށް ސުޕްރީމް ކޯޓުން ނިންމީ ވިލާ އަތުން ރަށްތައް އަތުލައިފައިވަނީ ގަވާއިދާ ހިލާފަށް ކަމަށެވެ.\nއޮގަސްޓް 10, 2021 10:44\nއަބދުވެސް ބަދަލުގައި ފަޅެއް ގަލެއް ރަށެއް ހޯދަން ނޫޅޭ އިރެއްނުދާނެ !\nއޮގަސްޓް 10, 2021 11:15\n20 އަހަރުވީ އެލަ އި ނަގާފަ އޮންނަތާ. އެއޢްވެސް ކަމެޢްނުކުރޭ. ދެން ރީޢްޗަކަށް ނޫން ރަޢްތަޢް ދެނީ. ގާސިމް ތީ ގަޢުމަށް ޖެހިފަވާ މުސީބާތެޢް. ދެން ކީޢްކުރަންދޭ ރަށެޢްތަ.\nއޮގަސްޓް 10, 2021 11:23\nފުރަތަމަ އަތުގަ ހުރި ރައްތަކާ ފަޅުތައް ހަދާބަލަ ބައްކޮށްގެން ތިހުންނީ އެހެންމީހަކަށް އެ ފުރުސަތު ނުދޭންވެގެން\nއޮގަސްޓް 10, 2021 11:28\nކީކުރާ ކޯޒްވޭއެއއ. ފަޅު ހިއްކާލަބަލަ\nއޮގަސްޓް 10, 2021 11:30\nރައްޔިތުން ހޮވާ ކޮންމެ ސަރުކާރަކާ ގުޅިގެން ރައްޔިރުންގެ ހަރު މުދާ ފޭރުންނޫން ކަމެއް ނުކުރޭ، މީނަ ބުނާހާ ވަރަކަށް ނުދީފިއްޔާ ބަގާވަތް ކުރާނެޔޯ.\nއޮގަސްޓް 10, 2021 11:33\nމިގައުމުގެ ގައްދާރުން މިފެންނަނީ...އިންޑިޔާއަށް ގައަމު ދޫކޮށްލާ ގައްދާރުންނާ ވިޔަފާރިއޭ ކިޔާގެން މިފަދަ ހިޔަޅު ގޮތައް ދަވާލާ މީހުން.\nއޮގަސްޓް 10, 2021 11:45\nތިޔަ ގާސިމު އެލާ ނަގައިގެން އެތައް ބަޔަކަށް ހުވަފެން ދައްކަމުން ދާތާ އެތައް އަހަރެއްވެއްޖެ. ރާއްޖޭގެ ފަޅުތަކާއި ގިރިތަކަކީ މިކަލޭގެ އަބަދުވެސް މިގޮތައް ކައްވާލާއެއްޗެއް. މާމިގިލި މިހާރުވެސް މަތިން ބަލާލާއިރު ހީވާނީ ޖަލެއްހެން. މީނަގެ އިމާރާތްތަކާއި އެރޕޯރޓް ފެންސް އިން ރައްޔިތުން ވަނީ ބަންދުކޮށްފައި. ސަރުކާރުން ރައްޔިތުންނަށް ފޯރުކޮށްދޭން ޖެހޭ އަސާސީ ޚިދުމަތްތައް ކަމުގައިވާ ބޯފެނާއި ކަރަންޓްގެ ތެރެއަށް ވަދެ އެއިން މުޅި ރަށުގެ ރައްޔިތުން ފެލަމުންދަނީ.\nއޮގަސްޓް 10, 2021 11:48\nގައުމު ދޮވެ ނިމި އިސްތިރި ކުރަން ވެފަ!\nއޮގަސްޓް 10, 2021 12:01\nގާސިމުވެސް ތިކުޅިހު އްޓާލަންފެންނަނީ! ސަބަބަކީ މިހާރުވެސް ރަށްރަށްލިބިފަ\nނެތީ އެ އްނޫން. އެރަށްރަށްހަދަނީ އެންނޫން. ހަމަގަ އިމުވެސް ނަހަދާ އެތިބަރަށްރަށް ދޫކޮށްލަ އިފިނަމަ އެހެންބަޔަކަށް މަންފާކޮށްފާނެ.. އެކަމަކުވެސް މަނިކުފާނު ބޭނުންފުޅުވަނީ އަމި އްލަޖީބު ބޮޑުކުރަން. ނިކަމެތިން އިތުރަށްނިކަމެތިކުރަން!!\nއާދޭސްކޮށްފާބުނަން ތިިޔަޚިޔާލުދޫކޮށްލަ އްވާ!\nއޮގަސްޓް 10, 2021 12:13\nރާއްޖޭގެރިސޯޓުއޯނަރުންނައް ރިސޯޓުހެދުމަށްދޫކުރާރައްތައް ރިސޯޓހަދަންދޭމުއްދަތުގައި ރިސޯޓުނުހަދާނަމަ ސަރުތަކާނުލައި އެރައްތައް އަތުލެވެންޖެހޭ ކޮންމެމީހަކުވެސްރަށުގަމަސައްކަތްފަަށާފަ އެތައްދުވަހެއްވާންދެން މިއޮންނަނީބާއްވާފަ އެފަދަރައްތައް އެއްވެސްބަދަލުދިނުމަކާނުލާއަތުލާފަ އެކަންކުރެވޭވަރުމީހަކާހަވާލުކުރަންވީ މިނޫންގޮތަކަށްމިކަންނުގެންދިއުމަށް ސަރުކާރަށްގޮވާލަން\nކީކޭ ބުނާނީ އަބަދުވެސް ނުލިބިގެން ހިތްނުފުރިން. މާތާހިރުވާނެ މިހާރުވެސް ފަންއައިލެންޑް ހެދިއްޔާ. ސުނާމީގަ ގެއްލުންވެގެން ބަންދުކުރިގޮތަށް އެތަންވެސް އޮތީ. އެތަން ހަދަން ޔޫރަޕިއަންޔނިއަނުން ދިން ފައިސާއަށްވެސް ވީގޮތެއްނޭގޭ. މިހާރުވެސް 10 ަ12 ރަށެއްނޫން މުށުތެރެއަށްލައިގެންއުޅެނީ. ނުވިތާކަށް ހުޅުމާލެއިންވެސް ނުއަގުގަ އެތަށް ބިމެއްނަގައިގެން އެތަންތަނުގަ ވިޔަފާރިކުރަނީ އެތަންދިން މަގުސަދާޚިލާފަށް. ބަލަގަ ގާސިމު. ޤާސިމަށްވެސް ގެންދެވޭނީ ގިނަވެގެން 3ކަފުނާ ލާ ސަންދޯއް. ދެންކޯއްޗެއްބަކުނުކުރެވިގެންތަ.\nއޮގަސްޓް 10, 2021 12:19\nބަ އްލަވާ ސްޓަރފުންގެ ހަ އްގުވާ މުސާރަ ހަމަ އަށް ނުދީ ކޮން ފަޅެ އްހަދަން ތި އުޅެނީ. ހަމަ މުސާރަ ފުރަތަމަ ކަމަކަށް ދީފަ އެހެން ކަމަކު އުޅޭ.\nއޮގަސްޓް 10, 2021 12:24\nވިލާއަށް އެލާ ދީފައި އޮންނަތާ މިހާރު 17 އަހަރަށްވުރެ ގިނަދިވަސްވީއުރުވެސް އެތަނުން އެއްވެސް ފައިދާއެއް ވޭމަންޑުއާއި ކިނބިދޫ ރައްޔިތުންނަށް ވެފައެއް ނެތް. ދައުލަތަށް ނަގައިގެން ރައްޔިތުންގެ މަންފާއަށް ކުރެވެން ހުރި ކަންކަން ކުރަންވީ، ގަޢުމު ތަރައްގީ ނުވެގެން މިއުޅެނީ މިކަހަލަ މީހުންގެ ތައްޕާހުން. މިހެން ހުރި ހުރިހާ ބިމެއް ރަސެއް ނަގައި އޭގެ ފައިދާ ދަޢުލަތަށް ހޯދާ އާމްދަނީ އިތުުރުކުރަންވީ،..\nއޮގަސްޓް 10, 2021 13:01\nހުޅުމާލެ އަދި ތިލަފުށީގަ ކުއްޔަށް ނަގާ ނަހަދާ ހުރި ވ ގިނަ ބިންތައް އެބަހުއްޓެވެ. ސަރުކާރައް އެތަންތަން ނަގަން ވީ އެވެ.\nއޮގަސްޓް 10, 2021 13:26\nމުޅިދުނިޔެ ދިނަސް ހަންމަތަވާނެ މީހެއްނޫން ސަރުކާރުތަކުން މީނާދަށުނުވެ އުޅެން ދަސްކުރަންވެއްޖެ\nޖުމްހުރީ ޕާޓީ ފެންފުށި\nއޮގަސްޓް 10, 2021 14:01\nފަޅުތައް އެކަންޏެއްނޫން، ކަނޑުތަކާ މީހުންއުޅޭ ރައްތައްވެސް ވެރިޔާއަށް ދީ ހުސްކުރަންވީ. މުޅި އަރިއަތޮޅުވެސް ދޭންވީ.


Noorul-islam.NET :: އަމިއްލައަށް އެދުން ފުއްދުމަކީ ކޮންކަހަލަ ކަމެއްތޯއެވެ؟\nއަމިއްލައަށް އެދުން ފުއްދުމަކީ ކޮންކަހަލަ ކަމެއްތޯއެވެ؟\nސުވާލު: އަމިއްލައަށް އެދުން ފުއްދުމަކީ ކޮންކަހަލަ ކަމެއްތޯއެވެ؟ <?xml:namespace prefix = "o" />\nޖަވާބު: އަމިއްލައަށް އެދުން ފުއްދުމާ މެދު ދަންނަބޭކަލުންގެ މެދުގައި ޚިލާފުތަކެއް އުފެދިފައިވެއެވެ. ސުންނަތުގެ ގިނަ ދަންނަބޭކަލުން ވިދާޅުވާ ގޮތުގައި މިކަމަކީ ކުރުން ހަރާމްވެގެންވާ ކަމެކެވެ. އެބޭކަލުންގެ ދަލީލަކީ: [ وَالَّذِينَ هُمْ لِفُرُوجِهِمْ حَافِظُونَ * إِلاَّعَلَى أَزْوَاجِهِمْ أوْ مَا مَلَكَتْ أَيْمَانُهُمْ فَإِنَّهُمْ غَيْرُ مَلُومِينَ * فَمَنِ ابْتَغَى وَرَاء ذَلِكَ فَأُوْلَئِكَ هُمُ الْعَادُونَ * ] المؤمنون : 5-7 މާނައީ :[ މުއުމިނުންނަކީ އެބައިމީހުންގެ ލަދުވެތި ގުނަން، ޒިނޭއާއި، އެއްޖިންސުގެ ގުޅުން ހިންގުމާއި، އަދި ވެސް ﷲ ޙަރާމްކުރައްވާފައިވާ އެހެނިހެން ފާޙިޝް ޢަމަލުތަކުން ދުރުކޮށް ރައްކާތެރިކުރާމީހުންނެވެ. އެބައިމީހުންނަށް ﷲ ހުއްދަކުރައްވާފައިވާ، އަނބީންނާއި، އަދި އަޅުއަންހެނުންނާ އެކު ޖިންސީގޮތުން ގުޅުން ހިންގުމުން މެނުވީއެވެ. މިނޫން ގޮތަކުން ޖިންސީ އުފާ ޙާޞިލުކުރާ މީހުންވަނީ ﷲ ކަނޑައަޅުއްވާފައިވާ ޙުދޫދުން ބޭރުވެފައިވާ ބަޔަކު ކަމުގައެވެ. ] އަމިއްލައަށް އެދުން ފުއްދުމަކީ ޙަރާމްކަމެއް ކަމުގައި ވިދާޅުވާ ބޭކަލުންގެ ދަލީލަކީ މިއީއެވެ. މިއީ މިބާބުގައި އޮތް އެންމެ ވަރުގަދަ ޙުއްޖަތެވެ.\nޒިނޭއަކަށް އަރައިގަނެވިދާނޭ ކަމުގެ ބިރު ހީވާ ކަމުގައި ވަނީ ނަމަ، ޒިނޭ އިން ސަލާމަތް ވުމުގެ ގޮތުން މިކަން ކުރެވިދާނޭ ކަމުގައި ޢިލްމުވެރިން ދެކިލައްވައެވެ.\nއެންމެ މާތް ގޮތަކީ ރޯދަ ހިފައި، ޝަހުވަތްތެރިކަން މަތަ ކުރުމެވެ. ނުވަތަ ކައިވެނި ކުރުމެވެ.\nޑޮކްޓަރުން ވިދާޅުވާ ގޮތުގައި މިކަމަކީ ޞިއްޙީ ގޮތުން އިންސާނާގެ ވިސްނުމަށާއި، އަދި ހަށިގަނޑަށް ނޭދެވޭ އަސަރުތަކެއް ކުރުވާ ކަމެކެވެ. އަދި އާދަޔާ ޚިލާފަށް މިކަންކުރާ ކަމުގައިވަނީ ނަމަ، ނަފްސާނީގޮތުން އަސަރުތަކެއް ކުރުވައި، ޖިންސީ ނިޒާމަށް ގެއްލުންތަކެއް ކުރިމަތި ކުރުވާ ކަމެއް ކަމުގައިވެސް ބައެއް ޑޮކްޓަރުން ވިދާޅުވެއެވެ.


Ajay Devgn ah annekka ves South film industry in bathalaa eh | Mihaaru\nކީރްތީ ސުރޭޝް: އޭނާއަކީ ސައުތުގެ އެންމެ މަގުބޫލު އެއް ބަތަލާ.\nއަޖޭ އަށް އަނެއްކާ ވެސް ސައުތު ފިލްމު އިންޑަސްޓްރީން ބަތަލާއެއް\n15 މާޗް 2019 - 08:43\nއިންޑިއާގެ ސައުތު ފިލްމު އިންޑަސްޓްރީން ބޮލީވުޑަށް އަންނަ ތަރިން އިތުރުވަމުން އަންނަ އިރު، އަނެއްކާ ވެސް އެ އިންޑަސްޓްރީގެ ބަތަލާ އަކު ބޮލީވުޑްގެ ދަތުރު ފަށަން ތައްޔާރުވެއްޖެ އެވެ.\nއެއީ ސައުތުގެ މިހާރު އެންމެ މަގުބޫލު އަދި އެންމެ ކާމިޔާބު ބަތަލާއިންގެ ތެރޭގައި ހިމެނޭ ކީރްތީ ސުރޭޝް، 26، އެވެ. އޭނާއަކީ ތަމަޅަ، ތެލެގޫ އަދި މަލަޔާޅަމް ބަހުން އުފައްދާ ފިލްމުތައް ކުޅޭ ބަތަލާއެކެވެ.\nކީރްތީ ސޮއިކުރި ފުރަތަމަ ހިންދީ ފިލްމަކީ އަޖޭ ދޭވްގަންއާ އެކު ކުޅޭ ފިލްމެކެވެ. އަދި ނަން އިއުލާންކޮށްފައި ނުވާ މި ފިލްމަކީ ބޯނީ ކަޕޫރް ޕްރޮޑިއުސްކުރާ، އިންޑިއާގެ ފުޓްބޯޅަ ކޯޗެއްގެ ގޮތުގައި ކުރިން މަޝްހޫރުވި ސައީދު އަބްދުލް ރަހީމްގެ ވާހަކަ ކިޔައިދޭ ފިލްމެވެ.\nIT’S OFFICIAL... Keerthy Suresh -aleading name in South Indian films - to make her Hindi film debut opposite Ajay Devgn... #BadhaaiHo director Amit Sharma will direct... Produced by Boney Kapoor, Akash Chawla and Arunava Joy Sengupta.\n— taran adarsh (@taran_adarsh) March 13, 2019\nސައީދު ވަނީ 1950-1963 އަށް އިންޑިއާގެ ގައުމީ ފުޓްބޯޅަ ޓީމްގެ ކޯޗްކަމާއި މެނޭޖަރުކަން ކޮށްފަ އެވެ. އެ ދައުރުގެ ތެރޭގައި އޭނާގެ ބެލުމުގެ ދަށުން އިންޑިއާގެ ގައުމީ ފުޓްބޯޅަ ޓީމް 1956 ގެ އޮލިމްޕިކްސްގައި ވެސް ވާދަކުރި އެވެ. ސައީދުގެ ވާހަކަ ކިޔައިދޭ ފިލްމުގެ ޝޫޓިން ފަށަން ތައްޔާރުވަމުން އަންނަ އިރު، މިފިލްމުގެ ޑައިރެކްޓަރަކީ މިދިޔަ އަހަރުގެ އެންމެ ކާމިޔާބު އެއް ފިލްމު ކަމަށްވާ "ބަދާއީ ހޯ" ގެނެސް ދިން އަމިތު ޝަރުމާ އެވެ.\nއަޖޭ ސައީދުގެ ރޯލް ކުޅޭ ފިލްމަކީ ބޯނީ އަށް، އަމިތު ޑައިރެކްޓްކޮށްދޭ ދެވަނަ ފިލްމެވެ. ފުރަތަމަ ފިލްމަކީ ބޯނީގެ ދަރިފުޅު އަރުޖުން ކަޕޫރް 2015 ގައި ކުޅުނު "ތޭވަރު" އެވެ.\nފިލްމީ ހަބަރުތައް ގެނެސްދޭ ނޫސްތަކުން ބުނި ގޮތުގައި އަމިތުގެ ތިން ވަނަ ފީޗާ ފިލްމުގެ ޝޫޓިން ފަށާނީ އަޖޭ މިހާރު ކުޅެމުން އަންނަ ތާރީހީ ހަނގުރާމަ ފިލްމު "ތާނަޖީ: ދި އަންސަންގް ވޮރިއާ" ގެ ޝޫޓިން ނިމުމުންނެވެ.\nAjay Devgn anekkaa ves muhimmu shahusiyyathegge role ah\nސައީދުގެ ބައޮޕިކް އިއުލާން ކުރީ މިދިޔަ އަހަރު.\nމިދިޔަ މަހު ރިލީޒް ކުރި "ޓޯޓަލް ދަމާލް" އިން ފެނިގެން ދިޔަ އަޖޭ ދެން އެންމެ އަވަހަށް ފެންނާނީ މެއި 17 ގައި ރިލީޒް ކުރާ ލޯބީ ރޮމޭންޓިކް ކޮމެޑީ "ދޭ ދޭ ޕިޔާރް ދޭ" އިންނެވެ. ތައްބޫ ވެސް ފެނިގެންދާ މި ފިލްމުގެ އެއް ބަތަލާއަކީ ސައުތު ފިލްމު އިންޑަސްޓްރީގެ ކާމިޔާބު ތަރިއެއް ކަމަށްވާ ރަކުލް ޕްރީތު ސިންގެވެ.\nދެހާސް އެގާރައިގައި ރިލީޒް ކުރި "ސިންގަމް" ގައި ވެސް އަޖޭއާ އެކު ބަތަލާގެ ރޯލް ކުޅެފައި ވަނީ ސައުތުގެ ތަރިއެކެވެ. އެއީ ކާޖަލް އަގަރްވާލެވެ. އަދި އަޖޭއާ އެކު "ރެއިޑް" އާއި "ބާދުޝާހޯ" ކުޅުނު އިލިއާނާ ޑި ކްރޫޒަކީ ވެސް ސައުތުގެ ނުފޫޒު ގަދަ ބަތަލާއެކެވެ.


Shahudhaan beynumee Addu fahuruverikoh dheyn | Mihaaru\nރޭ އައިޑޮލް އިން ކެޓީ ޝަހުދާން: އޭނާ ބުނީ ކުރިއަށް އޮތް ތަނުގައި ވެސް ލަވަ ކިޔާނެ ކަމަށް.\n22 އެޕްރީލް 2018 - 11:24 13 comments\nއައިޑޮލްގައި މިހާތަނަށް އޭނާ ދައްކަމުން އައި ހުނަރަށް ބަލާއިރު، ޝަހުދާންއަކީ އެންމެ ވަރުގަދަ އެކެކެވެ. ގާލާ ރައުންޑާ ހަމައަށް ވެސް އޭނާ ދަތުރު ކުރީ ގޯލްޑެން މައިކާ ވެސް އެކުގަ އެވެ.\nމިހާ ހިސާބުން ވަކިވާން ޖެހުނަސް، ޝަހުދާންގެ މިހާރު މާ ބޮޑު ހާސް ކަމެއް ނެތެވެ. އޭނާ ސިފަ ކުރަނީ އައިޑޮލްގެ މި ހިސާބުން ވަކިވާ ކޮންމެ ބައިވެރިއަކީ ހަމަ މުބާރާތް ކާމިޔާބުކޮށްގެން ދާ ބައިވެރިއެއް ކަމަށެވެ. އަައިޑޮލް ތިން ވަނަ ސީޒަނުން ޝަހުދާން ހުނަރު ދައްކައިލަން ފުރުސަތު ލިބުމުގެ ކުރިން އޭނާ ވަނީ މި ޝޯގެ ފުރަތަމަ ސީޒަންގެ އޮޑިޝަންގައި ވެސް ބައިވެރިވެފަ އެވެ. އެކަމަކު 2015 ގައި ބޭއްވި ޝޯ އިން ފުރުސަތު ނުލިބުނީ އެވެ.\nޝަހުދާން ގޯލްޑެން މައިކް ހޯދައި ޕިއާނޯ ރައުންޑަށް ދަތުރު ކުރި ލަވަ.\nމި ސީޒަނުގެ ތަޖުރިބާއާ އެކު އޭނާ މިހާރު ނުކުންނަނީ ކުރިއަށް އޮތް ތަނުގައި މިއުޒިކީ ދާއިރާ އަށް ހިދުމަތް ކުރުމުގެ އަޒުމާ އެކުގަ އެވެ.\nރޭގެ ވަކިވުމަށް ފަހު ޓީވީއެމްގެ "ހެނދުނު ހެނދުނާ" ޕްރޮގްރާމްގައި ޝަހުދާން ފަހުރުވެރިކަމާ އެކު ބުނީ ބޭނުން ވަނީ މިއުޒިކީ ރޮނގުން އައްޑޫ ފަހުރުވެރި ވާނެ ކަހަލަ މީހަކަށްވާން ކަމަށެވެ. އަދި އައިޑޮލްގެ ދަތުރުގައި އައްޑޫ ރައްޔިތުން ދިން ތަރުހީބަށް ހިތުގެ އަޑިން ޝުކުރު އަދާކުރާ ކަމަށް ބުންޏެވެ.\n"ބޭނުން ވަނީ އައްޑޫ ފަހުރުވެރިވާ ވަރުގެ މީހަކަށް ވާން. ކުރިއަށް އޮތް ތަނުގައި ޝަހުދާންގެ ސްޓައިލްގެ، ޝަހުދާންވަންތަ އަމިއްލަ ރާގުގެ ލަވަތަކެއް ގެނެސް ދޭނަން،" އަބަދު ވެސް އަމިއްލަ ރާގުތަކަށް ވަރަށް ލޯބި ކުރާކަން ފާހަގަކޮށް ޝަހުދާން ބުންޏެވެ.\nލަވަކިޔަން ފެށުމުގެ ކުރިން ވެސް ގިޓާ ވެސް ކުޅެމުން އަންނަ ޒުވާން ހުނަރުވެރިޔާ ބުނި ގޮތުގައި އައިޑޮލް ޕްލެޓްފޯމަކީ ކުރިއަށް ދާން ލިބުނު ތަޖުރިބާއެކެވެ. އަދި އެއިން ދަސްވި އެއްޗެހި ކެރިއަރުގައި ބޭނުން ކުރާނެ ކަމަށް ބުންޏެވެ.\nލަވަކިޔުންތެރިންގެ ތެރޭގައި ހިމެނޭ މުހައްމަދު (ޝައްމު) ޝައްމޫނާއި މޫޝަން (މުއްމު) މުބާރިކް އަދި އައިޑޮލްގެ ޖަޖުންގެ ތެރޭގައި ހިމެނޭ އިސްމާއީލް އައްފާންގެ ލަވަތައް އަބަދު ވެސް ފޮލޯކުރަމުން އަންނަ ޝަހުދާން ބުނީ ޝޯ އިން ވަކިވާން ޖެހުމުން އޭނާ އަށް އޮތް ބޮޑު މާޔޫސްއަކީ ލަވަ ކޯޗް މުހައްމަދު (ތޭރަވާ) އަބްދުލްޢަނީއާ ވަކިވާން ޖެހުން ކަމަށެވެ.\n"އެއީ އެންމެ ބޮޑަށް މިސްވާނެ ކަމަކީ. ރޭ ސްޓޭޖްމަތީގައި ރޮވުނީ ވެސް ތޭރަ ސާ އައިސް ބައްދާލީމަ. ވަރަށް މިސްވާނެ. ދެން އައިޑޮލްގެ ބޭންޑްގެ ކުދިންނާއި ޝޯގެ ބައިވެރިންގެ މަތިން ވަރަށް ހަނދާން ވާނެ،" ޝަހުދާން ބުންޏެވެ.\nރޭގެ ޝޯގައި ޝަހުދާން، އިންޝާއާ އެކު ލަވަ ކިޔަނީ.\nގަދަ6އާ ހަމައުން އައިޑޮލްގެ ދަތުރު ރޭ ޝަހުދާނަށް ކުރުކޮށްލަން ޖެހުމާ އެކު، ބައިވެރިންގެ އަދަދު މިހާރު ވަނީ5އަށް ތިރިވެފަ އެވެ. އެންމެ ފާހަގަކޮށްލެވެ ކަމަކީ މެޖޯރިޓީ މި ފަހަރު އަންހެން ބައިވެރިންކޮޅަށް ބުރަވުމެވެ. އެއީ ތިން އަންހެން ބައިވެރިންނާއި ދެ ފިރިހެން ބައިވެރިންނެވެ.\nމޯލްޑިވިއަން އައިޑޮލް 3ގެ ގަދަ 5:\nމޯލްޑިވިއަން އައިޑޮލް ތިނެއްގެ ރޭގެ ޝޯ ހާއްސަކުރީ ރާއްޖޭގެ ކުރީގެ މަޝްހޫރު ބައެއް ފަންނާނުންގެ ލަވަތަކަށެވެ. އޭގެ ތެރޭގައި ޖަމީލާ ހަސަން، ނައިފަރު ދޮހޮއްކޮ، މުހައްމަދު ރަޝާދު، މަސްއޮޑި ހުސެންފުޅު، ހައްވާ ފަރީދާ އަދި ޖޭމް ދޮންކަމަނަ ހިމެނެ އެވެ.\nTonight we present tribute night with these talented singers. 😁 #MaldivianIdol pic.twitter.com/XQBlLdqcCt\n— Maldivian Idol (@Maldivian_Idol) April 21, 2018\nރޭގެ ޝޯގައި ބައިވެރިންނާ އެކު ލަވަކީ ފަންނާނުން އައިޑޮލްހެ ހޯސްޓުންނާ އެކު.\nއިއްޔެ ފާހަގަކުރި ސިފައިންގެ 126 ވަނަ އަހަރީ ދުވަހާ ގުޅުވައިގެން ޝޯގައި ގެސްޓް ޖަޖެއްގެ ގޮތުގައި ސިފައިންގެ ބޭންޑްގެ އަކްރަމް ބައިވެރިވި އެވެ. އަދި މިދިޔަ އަހަރު އަވަހާރަވި ކުރީގެ ލަވަކިޔުންތެރިޔާ އަހުމަދު އާތިފްގެ ހަނދާނުގައި ހާއްސަ ޓްރިބިއުޓެއް ދިނެވެވެ. ބައިވެރިން ރޭ ލަވަތައް ހުށަހަޅައިދިނީ މިހާރުގެ މަޝްހޫރު ބައެއް ލަވަކިޔުންތެރިންނާ އެކުގަ އެވެ. އޭގެ ތެރޭގައި މަރިޔަމް އަޝްފާ، ޑިމްބެ، ސަމާ، އިންޝާ، ޔާމީން އަދި ފުބޫ ހިމެނެ އެވެ.\nއިތުރު ލިޔުންތައް ސ. ހިތަދޫ އައްޑޫ ޕީއެސްއެމް މޯލްޑިވިއަން އައިޑޮލް


Dhiraagu high speed fiber internet adhi Dhiraagu TV ge hidhumaih M. Dhihgarah | ThePress\nދިރާގު ހައި ސްޕީޑް ފައިބާ އިންޓަނެޓް އަދި ދިރާގު ޓީވީގެ ހިދުމަތް މ. ދިއްގަރަށް\n05 December 2021, 11:34\nދިރާގު ހައި ސްޕީޑް ފައިބާ އިންޓަނެޓް އަދި ދިރާގު ޓީވީގެ ހިދުމަތް މ. ދިއްގަރަށް! / ފޮޓޯ: ދިރާގު\nދިރާގުން ފޯރުކޮށްދޭ ޑިޖިޓަލް ހިދުމަތްތައް ފުޅާކޮށް ތަރައްގީ ކުރުމުގެ ގޮތުން ދިރާގު ހައިސްޕީޑް ފައިބާ އިންޓަނެޓްގެ ހިދުމަތާއެކު ދިރާގު ޓީވީގެ ހިދުމަތް މ. ދިއްގަރުގައި ރަސްމީކޮށް އިފްތިތާހު ކޮށްފިއެވެ.\nދިރާގުން ބުނީ މި ދެ ހިދުމަތް ރަސްމީކޮށް އިފްތިތާހު ކޮށްވަނީ ދިއްގަރުގެ ރައްޔިތުންނަށް ހާއްސަ އޮފާތަކަކާ އެއްކޮށް ކަމަށެވެ.\nމިގޮތުން، ދިރާގު ފައިބާ ބްރޯޑްބޭންޑް ޕެކޭޖްއަށް އެޕްލައި ކުރާ ކަސްޓަމަރުންނަށް ހިލޭ ފައިބާ ގުޅައިދިނުމުގެ އިތުރުން ފައިބާ އަށް ބޭނުންވާ ހާއްސަ ރައުޓާ ނުވަތަ އޯއެންޓީ ވެސް ހިލޭ ލިބިގެންދާނެ ކަމަށް ދިރާގުން ބުނެއެވެ. އަދި މިއީ އެންމެ ހަލުވި ސްޕީޑް އާއި އެންމެ ބޮޑެތި ޑޭޓާ އެލަވަންސްތައް ހިމެނޭ ތަފާތު ޕެކޭޖްތައް ހިޔާރުކުރުމަށް ލިބިގެންދާ ރަނުގެ ފުރުސަތެއް ކަމަށް ދިރާގުން ބުނެއެވެ.\nދިރާގުން ބުނީ ދިރާގު ޓީވީއަށް އެޕްލައި ކުރާ ކަސްޓަމަރުންނަށް ވެސް ހިދުމަތް މުޅިން ހިލޭ ގުޅައިދިނުމުގެ އިތުރުން، ޖޯއިބޮކްސްވެސް (ޑީކޯޑާ) މުޅިން ހިލޭ ލިބިގެންދާނެ ކަމަށެވެ. މިގޮތުން ދިއްގަރު ރައްޔިތުންނަށް މިހާރު އެންމެ މަގުބޫލު ޓީވީ އަދި މުނިފޫހިފިލުވުމުގެ ކޮންޓެންޓް އެއް ޕްލެޓްފޯމެއްގެ ދަށުން ބަލާލެވޭނެ ކަމަށް ދިރާގުން ބުނެއެވެ.\nދިރާގު ފައިބާ ބްރޯޑްބޭންޑް ހިދުމަތަކީ ރާއްޖޭގައި މިހާރު ފޯރުކޮށްދެމުންދާ އެންމެ ބޮޑު ފައިބާ ނެޓްވޯކް ކަމަށް ދިރާގުން ބުނެއެވެ. މިގޮތުން މިހާރު ރާއްޖޭގެ ގޭބިސީގެ 80 ޕަސަންޓަށް މި ހިދުމަތް ދިރާގުން ފޯރުކޮށްދީފައިވާއިރު މީގެ ތެރޭގައި 67 ރަށެއް ހިމެނޭ ކަމަށް ދިރާގުން ބުނެއެވެ.\nދިރާގުން ބުނީ 100 އަށް ވުރެ ގިނަ ޗެނަލް ހިމެނޭ ދިރާގު ޓީވީ އަކީ ރާއްޖޭގައި އެންމެ ފުޅާ ދާއިރާއެއްގައި ފޯރުކޮށްދޭ އަދި އެންމެ ފުރަތަމަ އައިޕީޓީވީގެ ހިދުމަތް ކަމަށެވެ. ކޮންޓެންޓް، ކޮލިޓީ އަދި އަގުގައި އެއްވެސް ތަފާތު ކުރުމެއްނެތި ދިރާގުން ރާއްޖޭގެ 77 ޕަސަންޓް ގޭބިސީއަށް މިހާރު ދިރާގުޓީވީ ހިދުމަތް ފޯރުކޮށްދީފައިވާ ކަމަށް އެކުންފުނިން ބުނެއެވެ.\nދިރާގުން އަބަދުވެސް ބަލަނީ ކަސްޓަމަރުންނަށް ދެވޭނެ ލުއި ފަސޭހަގޮތްތައް ހޯދައިދިނުން ކަމަށް އެކުންފުނިން ބުނެއެވެ. މިގޮތުން އިނޮވޭޝަނާއި އެންމެ ފަހުގެ ޓެކްނޮލޮޖީ ބޭނުންކޮށްގެން ކަސްޓަމަރުންގެ ތަޖްރިބާ ރަނގަޅުކުރުމަށް އަބަދުވެސް މަސައްކަތް ދިރާގުން ކުރިއަށް ގެންދާނެ ކަމަށް ދިރާގުން ބުނެއެވެ.


ވެނީ ކަރުނަ6| Esfiya - Dhivehi Vaahaka Site\nހަޤީޤީ ހިތާމަ ލޯބި October 4, 2017\nރާޔާ ނިޔާމްއާ ދިމާއަށް ފުން ނަޒަރަކުން ބަލައިލިއެވެ. ފައިތިލައިން ފެށިގެން ބޮލާއި ހަމައަށެވެ. ރާޔާގެ ދެ ލޯ ފެންކަޅިވިއެވެ. އެޔާއެކު ނިޔާމް އަށް ހިންދިރުވައިލެވުނެވެ. ހިކެމުން ދިޔަ ތުންފަތް ދުލުން ތެންމައިލެވުނެވެ. ގަދަކަމުންނެވެ. އެޔާއެކު ދެފަރާތަށް ބޯ ހޫރުވައިލައި ގޮނޑިއާ ދިމާއަށް ހިނގައިގަތެވެ.\nއެވަގުތު ނިޔާމްގެ މޯބައިލް ފޯން ރިންގް ވާން ފެށިއެވެ. ބްރޯ ވަރަށް ކައިރިވެއްޖެ، މި ފެންނަނީ ހަމަ” އެހެން ބުނުމާއެއްކޮށް ނިޔާމް ފޯން ޖީބަށްލާ، އަވަސް އަވަހަށް އޮފީހަށް ދާން ހިނގައިގަތެވެ.\n“ހާދަ އިރެކޭދޯ ތިވަނީ އަންނަންވެސް” ނިޔާމް ސައިކަލް މަޑުކޮށްލުމާއެކު ޝާފީ ބުނެލިއެވެ. ޝާފީ އަކީ ނިޔާމްގެ އެންމެ ގާތް އެކުވެރިޔާއެވެ.\n“ދެން ހިނގާ މާގިނަ ވާހަކަ ނުދައްކާ ކޮންމެވެސް ތަނަކަށް ވަންނަން ވަރަށް ހައިވެފަ މިހުރީ،” ނިޔާމް ބަނޑުހައި ވެފަހުރިލެއް ބޮޑުކަމުން އެހެންބުނެލިއެވެ.\nދެމީހުންގޮސް ކެފޭ އަކަށް އެރިއެވެ. ވެރިޓަރު އައުމުން2ފްރައިޑް ރައިސްއަށް އޯޑަރު ދިނެވެ.\n“ކޮބާ މިހާރު ޒާޝާ ؟ މިހާރު ތިދެމީހުން އޯކޭތަ؟ ކޮންމެވެސް އެއްގޮތަކަށް ނިންމަންވާނެ ތިކަން މިފަހަރު”\nޝާފީ އެހެން ބުނުމާއެއްކޮށް ނިޔާމް ވަރަށް މަޑުމައިތިރިކަމާ އެއްކޮށް ބުނެލިއެވެ.\n“ނޫނޭ ޝާފީ މަމިހާރު ތިކަމާ ނޫޅެން ތިއީ މާކުރީގެ ކަމެއްނުނ.ް… އެހެން ނޫނަސް އަހަންނަށް ހީވަނީ އަހަރެން މިހާރު އެހެން މީހަކު ދެކެ ލޯބި ވެވިއްޖެހެން .. ޒާޝާ ދެކެ އަހަންނަށް ވެވުނީކީ އަސްލު ހަޤީޤީ ލޮތްބެއްނޫންކަން އެނގުނީ އަދި ހަމަ ކިރިޔަ… ޝާފީ އަށްވެސް ހަޤީޤީ ލޯބި ކުއްޖަކު ދެކެ ވެވުނު ދުވަހަކުން ވިސްނޭނެ ” ނިޔާމް ޖަވާބު ދިނެވެ.\n“ހޫން. މަ ނޫޅެން ތިކިޔާ އެއްޗެއް ވާކަށް، މަށަށް ރަނގަޅީވެސް ތިބުނާ އެއްޗެއް ދުވަހަކުވެސް ނުވެވިއްޖެއްޔާމުން” އެހެން ބުނުމާއެއްކޮށް ވެއިޓަރު އައިސް ކާ އެއްޗެހި ބެހެއްޓީއެވެ. އިތުރު ވާހަކަ ދެއްކުމެއް ނެތި ދެ މީހުން ސަމާލުކަން ދިނީ ކެއުމަށެވެ.\nކައި ނިމިގެން އަވަހަށް ބިލު ނިންމަން ނިޔާމް ތިރިޔަށް ދިޔައެވެ. އެއީ އުޑުމަތި ބަނަކޮށްލާފަ އޮތީމައެވެ. ނިޔާމް އަދި ޝާފީ އަވަސް އަވަހަށް ގޮސް ސައިކަލަށް އަރާ ނައްޓާލީ އޮފީހަށެވެ.\n“ނިޔާ ބަލައިގެން ދުއްވާތި، މިހާރު ކުޑަކޮށް ކަނިޖަހާ އެބަ” އެހެން ޝާފީ ބުނެލީ ވާރޭ ކަނި ޖެހުމުގެ ސަބަބުން ސައިކަލް ކައްސާލައިފާނެތީއެވެ.\nހަވީރުގެ ސައި ހެދުމުގައި ނިޔާމްގެ މަންމަ ސީމާއި އެކުގައި ރާޔާ އަވަދި ނެތި އުޅެވެ.\n” ރާޔާ އަށް އިނގޭތަ… ކުޅި ބޯކިބާ އަކީ ނިޔާމް އަށް ވަރަށް މީރު އެއްޗެއ އަބަދުވެސް ބުނާނެ ހެދިކާ ހަދަންޏާމުން ކުޅިބޯކިބާ ހަދާދޭށޭ … އަނެއްކާް އިތުރު ފިރިހެން ކުއްޖަކު ހުރީކީއެއްވެސް ނޫން …. އެއީ އަހަރުމެންގެ ހުރި ހަމައެކަނި ފިރިހެން ކުއްޖަކީ އެހެންކަމުން ނިޔާމް ބުނާ ކޮންމެކަމެއް އަހަރެން އަދި އޭނަގެ ބައްޕަވެސް ކޮއްދޭނެ”\n” އެހެންތޯ” ރާޔާ ބުނެލިއެވެ.\nހެދިކާތަށް މޭޒުމަށްޗައް އަތުރާލާފައި ރާޔާ ދޮރުމަޢްޗަށް ނިކުތެވެ.. ނިޔާމަށް އިންތިޒާރު ކުރާކަހަލައެވެ.. ފަސްވަރަކަށް މިނެޓް ވަންދެން ހުރެފައި އެތެރެއަށް ރާޔާ ވަނެވެ. ހަމައެއާއި އެކު ދޮރުގައި ބެލް ޖަހާލިއެވެ. ރާޔާ ދުވެފައި ކަހަލަ ގޮތަކަށް ގޮސް ދޮރު ހުޅުވައިލިތަނާ ކުރިމަތިން ފެނުނީ ޒުބޭދާއެވެ. އެވަގުތު ފައިދަށުން ބިންގަނޑު ދަމައިގެން ދިޔަހެން ރާޔާ އަށް ހީވިއެވެ. ރާޔާ ބިރުންގޮސް ތުރު ތުރު އަޅަން ފެށައިގަތެވެ. ގޭތެއަށް ނަޒަރު ހިންގައިލި އިރު ނިޔާމްގެ މަންމަ އަދި ނިޔާމްގެ ކޮށްކޮވެސް ފެންނާކަށް ނެތެވެ.\n” ނިޔާމް ހެޔޮނުވާނެ އަވަހަށް އާދޭ އަހަރެން ސަލާމަތް ކުރޭ!” ހިތާއި ހިތުން ރާޔާއަށް ކިޔައިލެވުނެވެ.\n” ރާޔާ! ކިހިނެއްވެފައި ތިހުންނަނީ…. މީ މަށޭ ނިޔާ!..” ރާޔާ އަށް ހީވީ ޒުބޭދާ ކަމަށެވެ. ” އާން..އާން.. އަހަންނަށް ނޭނގުނީ… ” މިހެން ބުނެފައި ރާޔާ ފަހަތަށް ޖެހުނެވެ. ނީޔާމް އާއި އެކު ޝާފީ ވެސް އެގެއަށް އައެވެ. ނިޔާމް ގެ މަންމަ އައި ޙަބަރު ލިބުމުންނެވެ.\n” އަހަ… ޝާފީ ވަރަށް ދުވަސް ކޮށްލާފައި ދޯ މިފެނުނީ… ރަނގަޅު ގަޑިއަކަށް ތިއައީ ނިޔާމް އަންނަން ދެން ސައިހަދާފައި ހުންނާނީ…. ދެކުދިން އަވަހަށް އާދޭ ސައިބޯން…” ސީމާ މިހެން ބުނަމުން ރާޔާ އަށް އިޝާރާތް ކޮށްލިއެވެ. ރާޔާ ބޯޖަހާލިއެވެ.\nނިޔާމް އަދި އޭނާގެ ރަޙްމަތްތެރިޔާ ސައި ބޯން އިށީނެވެ. ރާޔާ ނިޔާމް އަދި ޝާފީއަށް ދެތަށި ފެން އަޅާފައި ނިޔާމްގެ ކޮޓަރި ސާފުކުރުމައްޓަކައި ނިޔާމްގެ ކޮޓަރިއަށް ދިޔައެވެ. ޝާފީ އަށް ބަލައިލެވުނީ ރާޔާގެ ރީތި ސިފައަށެވެ. އޭނާގެ ތުނިތުނި ހަށިގަނޑަށެވެ. އެ ހެދި ހުރި އިސްކޮޅަށެވެ. ބައްޓަން ހަމަ ޗާލު ބައްޓަމަށެވެ. އެ ފަންފަން އިސްތަށިގަނޑަށެވެ. އިސްތަށިގަނޑުގެ ކުރި ރާޅެއްހެން އޮޅިފައި ހުއްޓެވެ. ބޮޑު ދެލޮލެވެ. ދިގު ދިގު ކަޅު އެސްފިޔަތަކެވެ. ފިޔާތޮށިކުލައިގެ ތުންފަތެވެ. ޝާފީގެ ހިތުގައި ރާޔާގެ ސޫރައާ މެދު ހަސަދަވެރިވެވުނީ އެފަދަ ރީތި ކަމަކަށް އޭނާ ބޭނުންވާލެއް ބޮޑު ކަމުންނެވެ.\nރާޔާ ނިޔާމްގެ ކޮޓަރިއަށް ވަންއިރު އެދުގައި އިށީދެގެން އިނެވެ. އަތުގައި އަލްބަމެއް އޮތެވެ. ރާޔާ މަޑު ހިނގުމެއްގައި ގޮސް ސީމާ ކައިރީގައި މަޑުކޮށްލިއެވެ. ” އަހަ.. ރާޔާ ކޮޓަރި ސާފް ކުރަންދޯ ތިއައީ ކޮބާ އެދެކުދިން ސައިބޯން ފެށީތަ؟ ” އާން… ” ރާޔާ އެހެން ބުނެފައި ފޮޓޯ އަލްބަމަށް ނަޒަރު ހިންގައިލިއެވެ. ނޫކުލައިގެ ސޯޓު ކޮޅެއްލައިގެން ހުރި ކުއްޖެއްގެ ފޮޓޯއެއް އެ އަލްބަމުން ފެންނަން ހުއްޓެވެ…. ” ރާޔާ އިށީދޭ …. މިއީ ނިޔާމްގެ ކުޑައިރުގެ ފޮޓޯ އަލްބަމް… ވަރަށް ދުވަސް ކޮށްފައި މިބަލަނީ…. ” ސީމާ އެހެން ބުނުމުން ރާޔާ ސީމާ ކައިރީގައި އެނދުގައި އިށީނެވެ. ކުޑައިރުގައި ނިޔާމް ކޮށްފައި ހުރި މަޖާ ކަންތައްތަކުގެ ތަސްވީރުތަށް ބަލަމުން ސީމާ އާއި ރާޔާ ހެމުން ގެންދިއެވެ.\nސައިބޮއެ ނިމުމާއި އެކު ޝާފީ ގެއަށް ދާން ނިޔާމް ގާތު ބުނެލިއެވެ.. އިރު އޮއްސި ވިއްސާރަވެސް ގޯސްވަމުން ދާތީވެއެވެ. ޝާފީ ގެއަށް ދާން ހިނގައިގަތުމުން ނިޔާމް މަށް އޭނާގެ މަންމަ ހޭ އަޑުއިވުމުން ކޮޓަރިއާއި ދިމާއަށް ދިޔައެވެ. ރާޔާއި ސީމާ ހީ ސަމާސާ ކޮށް ހަދާ ތަން ނިޔާމް އަށް ފެނުމުން ނިޔާމްގެ ހިތަށް ފިނިކަމެއް ލިބުނެވެ. ނިޔާމްގެ އަބަދުވެސް ހުވަފެނެއް އޮވެއެވެ. އެއީ ނިޔާމް އިނދެގެން އަންނަ ކުއްޖާއަކީ ނިޔާމްގެ މަންމައާއި ގުޅޭ ހިތްހެޔޮ ރަނގަޅު ކުއްޖަކަށް ވުމެވެ.. އެ ސިފަތަށް ރާޔާގެ ކިބައިގައި ހުރުމުންނެވެ. ނިޔާމް ކޮޓަރިއަށް ވަނުމުން ސީމާ އަށް އުނދަގޫ ވެދާނެހެން ނިޔާމް އަށް ހީވުނެވެ. އެހެންކަމުން ޓީވީ ރިމޯޓް ނަގައިގެން ގޮސް ނިޔާމް ސޯފާގައި އިށީނެވެ.\nއަލްބަމުން ސޮފުހާއަކަށްފަހު ސޮފުހާއެއް އުކަމުން ދަނިކޮށް ނިޔާމްގެ ސްކޫލް ފޮޓޯއެއް ރާޔާ އަށް ފެނުނެވެ. ނިޔާމް އެކަންޏެއް ނޫނެވެ. ނިޔާމް އާއެކީ އެހެން ފިރިހެން ކުއްޖަކާއި އަންހެން ކުއްޖެއް އެފޮޓޯގައި ހުއްޓެވެ.\n” ދެން އެއީ ކޮންބައެއް؟…” ރާޔާ އަށް ބޭއިޙްތިޔާރުގައި ބުނެވުނެވެ.\n” މިއީ ދެންމެ އައެއްނުން ނިޔާމް އާއެކެކީ ފިރިހެން ކުއްޖެއް އޭނައަށް ކިޔަނީ ޝާފީ ދެން މިހުރީ އަނަކް ސްކޫލުގައި ކިޔެވި ދުވަސް ވަރުގެ ފޮޓޯއެއް މީ…. އަނަކް ވެސް ފެންނާނެ ވަރަށް އަވަހަށް… ނިޔާމް އާއި އަނަކް ކައިވެނި ކުރުމަށް އަހަރުމެން ވާނީ އެދެމީހުން ކުޑައިރުވެސް ނިންމާފައި… އަނަކްގެ ކޯސް ނުނިމޭތީ ކައިވެނި ލަސް މިކުރަނީވެސް ” ސީމާ އެހެން ބުނުމުން ރާޔާ އަށް ވަރަށް އަސަރު ކުރިއެވެ.\nރޭގަނޑު ގަޑިން 12.30 ވަނީއެވެ. ނިދާފައި އޮތް ނިޔާމ އަށް ހޭލެވުނީ ކަރު ހިއްކައިގެނެއްނެވެ. އެނދު ކައިރީގައި ހުރި ޖަގުގައި ފެންނެއްކަން އެނގުމުން އެދުން ތެދުވިއެވެ. އަދި ޖަގު ހިފައިގެން ސިޓިންގ ރޫމް އަށް ނިކުތެވެ. ނުކުތް ބާރަށް ވިދާ ގުގުރާ އަޑުއިވެއެވެ. ވައި ޖެހޭލެއް ބާރުކަމުން ސިޓިންގ ރޫމުގ ެ ދޮރުތަށްވެސް ހީވަނީ އުފުރިގެން ހިނގައިދާނެހެންެވެ. ނިޔާމް ޖަގަށް ފެން އެޅުމަށްފަހު ކޮޓަރިއާއި ދިމާއަށް ދާން ހިނގައިގަތް ތަނާ ފެނުނީ ސިޓިންގ ރޫމް އިން ބެލްކަންޏާ ވީ ފަރާތުގެ ދޮރު ހުޅުވިފައި ހުއްޓައެވެ. ވައިބާރު ވީމަ ދޮރު ހުޅުވިފައި ހުރީ ކަމަށްބަލާފައި ދޮރު ލެއްފުމައްޓަކައި ބެލްކަންޏާއި ދިމާއަށް ނިޔާމް ހިނގައިގަތެވެ. ދޮރު ކައިރިއަށް އަރައި ހަމަވިތަނާ ނިޔާމަށް ލިބުނީ ކުއްލި ސިހުމެކެވެ. ރާޔާ ބެލްކަނީގައި ހުރިތަން ފެނުމުންނެވެ. އެގޭގެ ބެލްކަނި ހުންނަނީ ހިޔާކޮށްފައެވެ.\n” ރާޔާ …..! މިގަޑީގައި މިއޮއް ވިއްސާރައިގަ ކީއްތިކުރަނީ؟ ބިރެއްވެސް ނުގަނޭތަ؟ ގަޑީންވީއިރު އިނގޭތަ؟ ….. ” ” އެއްފަހަރަކާ ތިހުރިހާ ސުވާލެއް ކުރީމަ ޖަވާބުދޭން ވަރަށް އުނދަގޫވާނެ….. ” ” އެހެންތަ އެހެން ވިއްޔާ އެއްލަފުޒަކުން މިހުރިހާ ސުވާލުގެ ޖަވާބު ދެވިދާނެތަ؟” ނިޔާމް ބެލްކަންޏަށް ނިކުންނަމުން ބުނެލިއެވެ. ” އަހަރެން މިހުންނަނީ ރާޔާ އާއި ވަރަށް ބޮޑުވާހަކައެއް ބުނަން ބޭނުންވެފައި … އެކަމަކު އަބަދުވެސް ފެންނަނީ މަންމަ ކައިރީގައި ހުންނަތަން… އެހެންވެ ނުކެރެނީ ގޮވާލަން…” ” ކޮންވާހަކައެއް ؟”\n”އަހަރެން ރާޔާ ދެކެ ވަރަށް ލޯބިވޭ” ނިޔާމް މަޑުމަޑުން ބުނެލިއެވެ. ބުނާނެ އެއްޗެއް ނޭންގިފައި ރާޔާ ހުރީއެވެ. މިއީ ރާޔާ އުއްމީދު ކުރި ގޮތެވެ. ނަމަވެސް ރާޔާގެ ހިތް އެއްބަހެއް ނުވިޔެވެ. ” ރާޔާ!” ނިޔާމް ރާޔާގެ އަތުގައި ހިފުމުން ސިއްސައިގެން ގޮސް ރާޔާ އައިތް ދަމާއިގަތެވެ.\n”ނޫން ނިޔާމް، އަހަންނަކަށް އެއްވެސް މީހެއް ދެކެ ލޯތްބެއް ނުވެވޭނެ.” މިހެން ބުނަމުން ރާޔާ އެތަނުން ދާން ހިނގައިގަތެވެ.\n”އެއީ ކީއްވެ؟ ރާޔާ ކީއްވެގެންތަ؟” ނިޔާމް ރާޔާގެ އަތުގައި ހިފާ އޭނަޔާ ދިމާލަށް އަނބުރާލިއެވެ. އަދި ބުންޏެވެ.\n”މަޖުބޫރެއް ނޫނޭ ކުރާ ކޮންމެ ސުވާލަކަށް ޖަވާބެއް އޮތުމެއް..”\n”އަހަންނަކީ އެއްވެސް މީހެއްގެ ލޯބި ހައްޤު ވާ ވަރުގެ މީހެއް ނޫން… އަހަނަށް ވުރެން މާ ރަނގަޅު ކުދިން ނިޔާމަށް ލިބޭނެ! … އަހަރެން މީ ނިކަމެތި ފަގީރެއް … މީހަކާއި އިނދެެގެން އުޅޭމީހެއް … އިސްމާއިލްގެ ކިބައިން ސަލާމަތް ނުވެވިގެން އުޅޭއިރު އަހަރެން ކިހިނެއް އެހެން މީހަކަށް ދިރިއުޅުމެއް ހޯދަދޭ ނީ؟…. އަހަރެން ކަހަލަ ނުކިޔަވައި ހުރި މީހަކާ ނިޔާމް ކަހަލަ ކިޔަވައިގެން ހުރި މީހަކާ އަރަފޯދިގެނެއްނުވޭ!..”\nރާޔާގެ ދެލޮލުން ކަރުނަ އޮހޮރިގަތީ ނުވިސްނާ ހުއްޓައެވެ. މީ ރާޔާ ދުވަހަކުވެސް ނިޔާމް އާ ދިމާލަށް ބުނަން ބޭނުންވި އެއްޗެއް ނޫނެވެ. ރާޔާ ނިޔާމް ދެކެ އިންތިހާއަށް ލޯބިވެއެވެ. ނަމަވެސް ބުނާކަށް ބޭނުމެއް ނޫނެވެ. ނިޔާމް ރާޔާގެ މޫނަށް ބަލަންފެށުމުން، ރާޔާ ކަރުނަތަށް ފޮހެލަމުން ދާން ހިނގައި ގަތެވެ. އެހުރި ފިޔަވަޅު މަތީ ރާޔާ ދާތަން ބަލަން ނިޔާމް ހުއްޓެވެ.\nއެކުގައި ހަޔާތެއް ވޭތުކުރުމަށް އެންމެ ބޭނުންވާ ނީޔާމްގެ ލޯބީގެ ގުލްޒާރުން ފޮނިބޯންއެދޭ ހަމައެކަނި މަލުގެ ވިހަ ކަށިތަކުން ނިޔާމް މިޔަދު ޝަހީދުކޮއްލައިފިއެވެ. ހިތް ކުދިކުދި ކޮށްލައިފިއެވެ. ދުނިޔެމަތިން ފޫހިކޮށްލައިފިއެވެ. ނިޔާމަށް ހިތާހިތާ ސުވާލުކޮށްލެވުނެވެ.\n”އަހަރެން ދުނިޔެއަށް އުފަންވުމީ އަހަރެންގެ ކުށް ހެއްޔެވެ؟ އަހަރެން މުއްސަދިވުން މީ އަހަރެންގެ ކުށެއް ހެއްޔެވެ؟” ހަޔާތުގައި ފުރަތަމަ ފަހަރަށް މީހަކު ދެކެ ވީ ލޯބި ނޭނގި ހުއްޓާ އަތުން ބީވެގެން ދިޔައީހެން ނިޔާމަށް ހީކުރެވުނު ކަހަލައެވެ. ދެކުނު ހުވަފެންތަކާއި ލޯބީގައި ކުރެވުނު އުންމީދުތައް ވެއްޔާ މޮޑެވުނު ކަހަލައެވެ. މިސްރާބު ގެއްލިފައިވާ އޮނޑިއެއް ފަދައިން ދާނޭ ވަކިދިމާލެއް ނޭނގި ވަށައިގެން އެކިދިމަދިމާއަށް ނިޔާމް ބަލަން ފެށިއެވެ.\nMaalahun up kuraathy v vaahaka ga Vaanuvaa eh neygy\nvee emme avahakah up kureveytho mibalanee… anywys thanks\nvarah avahahh beynun up kuran…. enoonee vaanuvaa neygi dhaane\nstory varah reethi keep it up….\nmivaahakaige kureege part thah hoadhaani kihineh…… varah reethi vaahaka thanks\nClick the name nishan\nnice …. waiting\nwow alhey shiya your stories was supb…. waiting for another parts\nkon dhuvas thakehga mi storri upload kuranee …… story varah reethi..\nހިތި މާޒީ – 03\nހިތާމަ އެހެނިހެން ލޯބި April 4, 2019


Premier league cancel kuran majority dhekolhu: Report | Mihaaru\nލީގުގެ މެޗެއްގެ ތެރެއިން ސިޓީގެ ކުޅުންތެރިން އުފާފާޅުކުރަނީ.-- ފޮޓޯ: އޭއެފްޕީ\nޕްރިމިއާ ލީގު ކެންސަލްކުރަން މެޖޯރިޓީ ދެކޮޅު: ރިޕޯޓް\n25 މާޗް 2020 - 12:36 1 comment\nލަންޑަން (މާޗް 25) - ހަލުވިކަމާ އެކު ދުނިޔޭގައި ފެތުރެމުންދާ ކޮވިޑް-19 ރޯގާއާ ހެދި މެދުކަަނޑާލާފައިވާ އިނގިރޭސި ޕްރިމިއާ ލީގު އެއްކޮށް ކެންސަލްކުރަން މެޖޯރިޓީ ކްލަބްތަކުން ބޭނުންނުވާ ކަމަށް މީޑިއާ ރިޕޯޓްތައް ބުނެފި އެވެ.\nއާސެނަލްގެ ކޯޗު މިކޭލް އާޓެޓާ އާއި ޗެލްސީގެ ވިންގް ކަލުމް ހަޑްސަން-އޮޑޯއީއާ ކޮވިޑް-19 ޖެހުމާ އެކު އިނގިރޭސި ޕްރިމިއާ ލީގާއި އިނގިރޭސި ފުޓްބޯޅަ މުބާރާތްތައް ފަސްކުރަން އެ ގައުމުގެ އެފްއޭ އިން ނިންމީ މި މަހުގެ 12 ވަނަ ދުވަހު އެވެ. އޭގެ ފަހުން އަންނަ މަހު ތިން ވަނަ ދުވަހު މުބާރާތްތައް ފަށަން ތާވަލުކުރި ނަމަވެސް ފަހުން ކްލަބްތަކާ އެކު ބޭއްވި ވީޑިއޯ ކޮންފަރެންސަށް ފަހު އިނގިރޭސި އެފްއޭ އިން ނިންމީ އަންނަ މަހުގެ 30 ވަނަ ދުވަހާ ހަމައަށް ލީގު މެދުކަނޑާލުމަށް ފަހު އެވެ.\nމި ފަހަރުގެ ސީޒަން ކުރިއަށްގެންދެވޭނެ މާހައުލެއް ގާއިމްކުރެވޭނެ އިރެއް ޔަގީންކަމާ އެކު އެއްވެސް ފަރާތަކަށް ބުނަން ނޭނގޭތީވެ ލީގު ފެށޭނެ ސީދާ ތާރީހެއް އޮތީ ކަނޑަނޭޅި އެވެ. ގިނަ ފަރާތްތަކުން ގަބޫލުކުރާގޮތުގައި އަންނަ މަހުގެ 30 ވަނަ ދުވަހު ވެސް އަލުން ފެށޭނެ ކަމުގެ މާ ބޮޑު ޔަގީންކަމެއް ނެތެވެ. އެހެންވުމާ އެކު ބައެއް ފަރާތްތަކުން އަންނަނީ މި ފަހަރުގެ ސީޒަން އެއްކޮށް ކެންސަލްކޮށްލަން ޖެހޭ ކަމަށް ބުނަމުންނެވެ.\nދި އެތުލެޓިކްގައި ރިޕޯޓްކުރާގޮތުގައި އިނގިރޭސި އެފްއޭ އިން ބޭއްވި ކޮންފަރެންސްގައި ބައެއް ކްލަބްތަކުން ވަނީ މި ސީޒަން އެއްކޮށް ކެންސަލްކޮށްލަން ޖެހޭ ކަމަށް ބުނެފަ އެވެ. އެކަން ހުށަހެޅި ދެ ކްލަބަކީ ޓޮޓެންހަމާއި ވެސްޓް ހޭމް ޔުނައިޓެޑުންނެވެ. އެކަމަކު އެ ކަމަށް ދެން އެއްވެސް ކްލަބެއްގެ ރުހުން ނުލިބުނެވެ. އަދި އިނގިރޭސި އެފްއޭ އިން ވެސް ވަނީ އެއީ ރަނގަޅު ކަމެއް ގޮތުގައި ނުދެކޭ ކަމަށް ބުނެފަ އެވެ. ސަބަބަކީ ޔޫރަޕްގެ ގައުމުތަކުގެ ސީޒަން ފުރިހަމަ ކުރުމުގެ ގޮތުން މި ފަހަރު ބާއްވަން އޮތް ޔޫރޯ އާއި ކޮޕަ އެމެރިކާ ފުޓްބޯޅަ މުބާރާތް އަންނަ އަހަރަށް ލަސްކޮށްދީފައި އޮތުމުންނެވެ.\nކްލަބްތަކުގެ އިސްފަރާތްތަކާ އެކު އެފްއޭ އިން ބޭއްވި ކޮންފަރެންސްގައި ސީޒަން ނިންމާލުމަށް އެފްއޭ އިން ކުރާ މަސައްކަތުގައި އެންމެ ބޮޑަށް އެއްބާރުލުން ދޭނެ ކަމުގެ ޔަގީންކަން ދިން އެއް ޓީމަކީ މެންޗެސްޓާ ޔުނައިޓެޑެވެ. ޔުނައިޓެޑްގެ ވައިސް ޗެއާމަން އެޑް ވުޑްވާޑް ވިދާޅުވީ ސީޒަން ފުރިހަމަކުރުމަށް ލިބޭ ކޮންމެ ފުރުސަތެއްގެ ބޭނުން ވެސް ކުރަން ޖެހޭނެ ކަމަށެވެ. ސަބަބަކީ ސީޒަނެއް ފުރިހަމަނުކޮށް ހުއްޓާލައިފިނަމަ އޭގެ ސަބަބުން ލިބޭ މާލީ ގެއްލުމުގެ ސަބަބުން ގިނަ ކްލަބްތަކެއް އަހަރު ދުވަސް ތެރޭގައި ބަނގުރޫޓްވުމުގެ ފުރުސަތު އޮތުމުން ކަމަށް ވުޑްވާޑް ވިދާޅުވި އެވެ.\nމެންޗެސްޓާ ސިޓީގެ ފަރާތުން ހުށަހެޅީ އަންނަ ސީޒަން ފެށުން ލަސްކޮށްގެން ވެސް މި ސީޒަން ފުރިހަމަކުރުން މުހިއްމު ކަމަށް ބުނެފަ އެވެ. އަދި މީގެ ސަބަބުން އަސަރުކުރަނީ ޕްރިމިއާ ލީގުުގެ ޓީމުތަކަށް ވުރެ ދަށް ޑިވިޝަނުން ޕްރޮމޯޓްވާން މަސައްކަތްކުރާ ޓީމުތަކަށް ކަމަށާއި ލީގުގެ ހަތަރު ބައި ކުޅަ ތިން ބައި ފުރިހަމަވެފައިވަނިކޮށް މުބާރާތް ކެންސަލް ކުރުމަކީ ގޯސް ނިންމުމެއް ކަމަށާއި އެ ފަދަ ކަމަކަށް ސިޓީން އެއްބާރުލުން ނުދޭނެ ކަމަށް ބުނެފައިވެ އެވެ.\nމުޅި ދުނިޔެ އަށް ފެތުރިފައިވާ ބަލިމަޑުކަމަކަށް ބަދަލުވެފައި ކަމަށް ދުނިޔޭގެ ސިއްހަތު ޖަމިއްޔާ (ޑަބްލިޔު.އެޗް.އޯ) އިން ކަނޑައަޅާފައިވާ ކޮވިޑް-19 މިހާތަނަށް ދުނިޔޭގެ ގިނަ ގައުމުތަކަކުން ވަނީ ފެނިފަ އެވެ. މިހާރު މި ބަލީގެ ނުރައްކާ އެންމެ ބޮޑުވެފައިވަނީ ޔޫރަަޕަށެވެ. މި ވަގުތު މި ބަލީގެ ސަބަބުން އެންމެ ބޮޑު އަޑިގަޑެއްގެ ތެރޭގައި އޮތް އިޓަލީ އާއި ސްޕެއިނުން ވެސް އަންނަނީ މެއި މަހު އަލުން ލީގު ފެށުމަށް މަސައްކަތް ކުރަމުންނެވެ. އަދި ޖަރުމަނާއި ފްރާންސް އިން ވެސް މެއި މަސް ތެރޭގައި ލީގު ފަށަން ވަނީ މަސައްކަތް ފަށައިފަ އެވެ.


STELCO inn ufehdhi furathama generator Hanyameedhoo ah | Mihaaru\nސްޓެލްކޯ އިން އުފެއްދި ފުރަތަމަ ޖަނަރޭޓަރު ހަންޏާމީދު އަށް\nސްޓެލްކޯއިން އުފެއްދި ފުރަތަމަ ޖަނަރޭޓަރު-- ފޮޓޯ: ފަޔާޒް މޫސާ/ މިހާރު\n22 އޮކްޓޯބަރ 2021 - 14:43\nސްޓެލްކޯގެ "ސްޓެވޯ" ވޯކްޝޮޕްގައި އުފެއްދި ފުރަތަމަ ޖަނަރޭޓަރު ސެޓް އދ. ހަންޏާމީދު އަށް ގެންގޮސްފި އެވެ.\nމި މަހުގެ ހަތަރު ވަނަ ދުވަހު އެ ކުންފުނިން ބޭއްވި ހާއްސަ ރަސްމިއްޔާތެއްގައި އާންމުންނަށް ދައްކައިލި މި ޖަނަރޭޓަރު ސެޓަކީ 300 ކިލޯވޮޓުގެ 300 އެސްޓީޑަބްލިއު މޮޑެލްގެ ޖަނަރޭޓަރެކެވެ.\nސްޓެވޯ އިން ރާއްޖެ އަށް ތައާރަފުކުރި ޖަނަރޭޓަރު ސެޓުގެ ތެރޭގައި 300 އާއި 600 އާއި 800 އެސްޓީޑަބްލިއު މޮޑެލްތައް ހިމެނެ އެވެ. މި ޖަނަރޭޓަރު ސެޓުތަކަށް އޯޑަރު ކުރުމުގެ ފުރުސަތު ހުޅުވައިލާފައިވާއިރު ލޯކަލް ވޮރެންޓީ ވެސް ލިބޭނެ އެވެ. އަދި އާފްޓާ ސޭލް ސާވިސް އާއި އިންސްޓޯލް ކޮށްދިނުމުގެ ހިދުމަތް ވެސް ސްޓެވޯ އިން ދޭނެ އެވެ.\nމި ޖަނަރޭޓަރު ސެޓުތައް އުފައްދަނީ ސްޓެވޯގައި މަސައްކަތް ކުރާ ސްޓެލްކޯގެ އިންޖިނިއަރުންނެވެ. އެއީ ދާއިރާގެ ތަޖުރިބާ ލިބިފައިވާ ހުނަރުވެރި ބައެއް ކަމަށް ސްޓެލްކޯގެ މެނޭޖިން ޑިރެކްޓަރު ހަސަން މުޣުނީ ވަނީ ވިދާޅުވެފަ އެވެ.\nއޭނާ ވިދާޅުވިގޮތުގައި، މި ޖަނަރޭޓަރު ސެޓުތަކަކީ ރާއްޖެ އިން ބޭރުން ލިބެން ހުންނަ ޖަނަރޭތަރުތަކާ އެއް ފެންވަރުގެ އެއްޗިއްސެވެ. އަދި އެހެން ޖަނަރޭޓަރުތަކާ އެއްގޮތަށް ދިގު މުއްދަތަކަށް ބޭނުން ކުރެވޭނެ ކަމަށް ވެސް ވިދާޅުވެފައި ވެ އެވެ.\nސްޓެލްކޯގެ އަމާޒަކީ އިންޖިނިއަރިން ދާއިރާ އިން ރާއްޖެ ކުރިއަރުވާ ކުންފުންޏަކަ ށްވުމެވެ. އެގޮތުން ކުރިއަށް އޮތްތަނުގައި ސްޓެވޯ ވޯކްޝޮޕްގައި ކާރު އެސެމްބަލް ކުރަން ވެސް އެ ކުންފުނިން ވަނީ ނިންމައިފަ އެވެ.\nކަރަންޓު ސްޓެލްކޯ އދ. ހަންޏާމީދޫ\n39 ކޮމެންޓް, 31 ރިއެކްޝަންސް\nސްޓެލްކޯއިން ހެދީ ޖަނަރޭޓަރ ގެ ތޮށިގަނޑު ދެން ހުރިހާއެއްޗެއް އެއީ ރާއްޖެއިން ބޭރުން ގެނައި ތަކެތި! ތިޔަށް ކިޔަނީ އެސެންބުލް ކުރުން އުފެއްދުމެއްނޫން!\nމީ ލޮނުފެން އަޅައިގެން ހިނގާ ޖަނަރޭޓަރެއްތަ؟ އާޓިކަލް ނިމުނުއިރުވެސް އޮޅުމެއްނުފިލި. މިޔޮއް ސޯލާ ޒަމާނުގަ ތެޔޮ އަންދަން މަޖުބޫރުކުުރުމަކީ ކޮންކަހަލަ ކަމެއް؟\nއޮނަރަބްލް އަފީފް ދީދީ އަށް އަނެއްކާ ކަމުދޭތޯ ފުރަތަމަ އައްޑުއަށް ނުގެންގޮސް ހަންޏާމީދޫއަށް ތިޔަ ގެންދިއައިމަ؟\nއެސެމްބަލް ކުރިއަސް އުފެއްދިޔަސް އޭގެ މަސައްކަތް އެކުރަނީ އަހަރެމެންގެ މީހުން، އަދި އެކަމުން ލިބޭނީ އެމީހުންނަށް އިތުރު ހުނަރާ ކުރިއެރުން، އެކަމަށް ޝުކުރެވެރިވޭ، ބަޔަކު އެއްޗެކޭ ކިޔާއިރަށް ތިޔަ ތެޅިގަންނަނީ ކިހިނެއްތަ؟ ދެން ގައުމު ތަރައްގީ ނުވެގެން ކޮން ވާހަކައެއް މިދައްކަނީ، ދިވެހިންގެ ފުދުންތެރިކަން ނެތިގެން ކޮން ވާހަކައެއް މިދައްކަނީ؟\nފަރުނީޗަރު ފިހާރަ ކުދިން ފޮށިގަނޑުތައް ގެޔަށް ގެނެސް ފަރުނީޗަރު އުފައްދާދޭ. ގަރާޖުގަ އުޅޭ މެކޭނިކް ސައިކަލު އުފައްދާދޭ، ދެން މިހާރު ސްޓެލްކޯއިން ޖަނަރޭޓަރު އުފައްދާދެނީ. ސްޓެލްކޯގެ އުފެއްދުންތެރިކަމާ ފަރުނީޗަރު ފިހާރައިގެ އުފެއްދުންތެރިކަމާ ތަފާތެއް ނުފެނޭ.\nބޭރުން ގެނެއްސަ ހުރި އެއްޗެހިތަކެއް އެސެންބުލްކުރަން ދެތިން ބޯލްޓްއަރުވާ އިސްކުރު ބާރުކުރީމަ ތިކުދިން އެއްޗެއް އުފެއްދިކަމަށް ކިހިނެތްވަނީ! އެހެންވެއްޖެއްޔާ ފަރުނީޗަރު ފިހާރަތަކަށް ގެނެއްސަތިބޭ ފަރުނީޗަރު އެސެންބުލްކުރާމީހުން ފަރުނީރު ހެދުމާ އުފެއްދުމުގަތާ އެއުޅެނީ!\nމިޒަމާނުގައި ދުނިޔޭގެ ކުޅިވަރު ތަކުގައި ބައިވެރިވެ ކާމިޔާބުތައް ހޯދިއެވެ\nއެސެމްބްލް ކުރީމަ އެއީ މުޣުނީގެ އުފެއްދުމެއް. އޮޅުވާލިއަސް ފުކެއް ބޮޑުވަރު\nއުފެއްދުމަކަށް ވާނީ ބޭރުގެ އެއްޗެހި ބޯކޮށް ބޭނުންކުރިއަސް. އެސެމްބްލިންއަކަށް ވާނީ ސީދާ މޮޑެލް ހުރިގޮތަށް ގެނެސް ރޭވީމާ. ކޮޕީކޮށްގެންވެސް ދަސްކުރަންވީ. މޮޅެތި އިންޖިނިއަރުން ތިބޭ ކޮމެންޓްކުރަން. އޭރުން ހިލޭ އިންޖީނާ ކަރަންޓު ލިބޭނެ.\nސްޓެލްކޯ އިންް އުުފެއްދި މުޤްނީ ބްރޭންޑްގެ ޖަނަރޭޓަރު އުފެއްދުމަށް އިންޖީނައި ލައިނަރު އަދިއެހެނިހެން ބައިތައް ގެނައީބޭރުން އެސެމްބަލް ކުރީ ސްޓެލްކޯ ގެ ކުޅަދާނަ އިންޖިނޭރުން ގޫގްލް އަދި ޔޫޓިއުބް ބަލައިގެން ސްޓެލްކޯ ގަރާޖްގައި އުފެއްދުންް ތެރިކަން އަންނާނީ އެކި ގޮތަށް\nޖަރުމަން، ޖަޕާން، ފަދަ އުފެއްދުންތެރިކަމުން ކުރިއަރާފައިވާ ގައުމުތަކުން ލަދުން އެބައުޅޭ. 300 މެގަވޮޓްގެ ޖަނަރޭޓަރެއް ބޭނުންވެގެން އިގިރޭސިވިލާތުން ބިޑްކޮއްފަ އެބައޮތް.


Bulhaluge Foto Ah Like Kuri Meeha Hodhai Date Kuran Fashaifi - Vaguthu\n11 މަސް ކުރިން ( ޑިސެމްބަރު 17, 2019 )\nބުޅާ ގެންގުޅުމަކީ ގިނަ ބަޔަކު ކުރާ ހިތްވާ، އެކަމަކަށް ދެވި ހިފާ ކަމެކެވެ. ބުޅާ ގެންގުޅޭ މީހުން ބުޅާ ދެކެ ވަނީ އާދައިގެ ލޯތްބެއް ނޫނެވެ. މިއީ ހަމަ އެގޮތަށް ބުޅާ ގެންގުޅޭ ދެ މީހެއްގެ މެދުގައި ލޯބި ފެށުނު ގޮތުގެ ވާހަކައެވެ.\nލަންޑަނަށް ނިސްބަތްވާ އުމުރުން 28 އަހަރުގެ އެޑަމް ލޯރެންސްއާއި އިލިނޮއިސްގެ ޗިކާގޯގައި ދިރިއުޅޭ އުމުރުން 25 އަހަރުގެ އެނާ ހޯސޭ ފުރަތަމަ ދިމާވީ ފޭސްބުކްގައި ހިންގާ ގްރޫޕަކުންނެވެ. ބުޅަލަށް ލޯބި ކުރާ މީހުންގެ މެދުގައި ފޮޓޯއާއި އެކި މައުލުމާތު ހިއްސާ ކުރަން ހަދާފައިވާ "ދަ ކެޓް އިޒް ޗޮންކީ" ގްރޫޕުން އެ ދެމީހުން ދިމޭވެ ވާހަކަ ދައްކަން ފެށީ އެޑަމް ލާފައި އިން ފޮޓޯއަކަށް އެނާ ކޮމެންޓު ކުރި ހިސާބުންނެވެ.\nއެޑަމް ލާފައި އިނީ އޭނާގެ ބުޅަލާއެކު ނަގާފައިވާ ފޮޓޯއެކެވެ. އެ ފޮޓޯއަށް އެނާ ކޮމެންޓު ކުރީ އެ ދެމީހުން ވަރަށް "ކިއުޓް" ކަމަށް ބުނެއެވެ. އެއަށްފަހު ފޭސްބުކް މެދުވެރިކޮށް ދެމީހުން ވާހަކަ ދައްކަން ފެށިއެވެ. އަދި ބައްދަލުވާންވެސް ނިންމިއެވެ. އެގޮތުން އެޑަމް ވަނީ އެނާއާ ބައްދަލުކުރަން 4000 މޭލު ހުރަސްކޮށް ޗިކާގޯއަށް ގޮސްފައެވެ. އަދި މިހާރު އެ ދެ މީހުން ދަނީ "ލޯން ޑިސްޓެންސް ޑޭޓް" ކުރަމުން ކަމަށް ވެއެވެ.


galehiri: ދިވެހީންގެ ބަޔަކާއި ކުރިމަތިވެގެން އުޅޭ3ހިތާމައެއް\nދިވެހީންގެ ބަޔަކާއި ކުރިމަތިވެގެން އުޅޭ3ހިތާމައެއް\nމިބައިގައި އަޅުގަނޑު ބަލާލާނީ، ރައީސް ޔާމީންގެ ރިޔާސީ ދައުރު ފެށުމާއެކު ދިވެހިންގެ ބަޔަކާއި ކުރިމަތިވެގެން އުޅޭ ބޮޑުވެގެންވާ3ހިތާމައެއްގެ މައްޗަށެވެ. މިއީ ގައުމީފެންވަރުގެ ހިތާމައަކާއި، ޖަމާޢަތުގެ ފެންވަރުގެ ހިތާމައަކާއި، އަދި ފަރުދީފެންވަރުގެ ހިތާމައެކެވެ.\nގައުމީ ފެންވަރުގެ ހިތާމައަކީ މިދާގޮތަށްދާނަމަ ސިވިލްސާރވިސްގައި ޚިދުމަތްކުރާނޭ ޢުމުރުން 65 އަހަރުނުވާ އެއްވެސް މުވައްޒަފެއް ދިވެހިރާއްޖެއިން ލިބުން ދަތިވެދާނެކަމުގެ ޢާލާމަތްތައް ފެންނަމުންދާތީ މިކަމުގެ ހިތާމައެވެ.\nމިކަން މިހެން އޮތްއިރު ސިވިލް ސާރވިސް ކޮމިޝަންވަނީ ގޮތަކަށް ހުވަފަތްވެފައެވެ. އެކަމުގައި މެދުވެރިވީ ދެސަބަބެކެވެ. ފުރަތަމަ ސަބަބަކީ، މެދުޓާރމް ޢުމުރުގައި ވެވެންއޮތް ރިޓަޔާރއެވެ. މަސައްކަތަށް ފޫހިވެއްޖެނަމަ، ނުވަތަ އެތަނެއްގެވެރީން ކޯފާވެއްޖެނަމަ، މެދުޓާރމްޢުމުރަކީ، އޭނާއަށްއޮތް ދިފާޢީ އައްޑަނައެކެވެ. ޑަކްޓަރުގެ ލެތުމަކާއެކު ސިޓީއެއް ހުށަހަޅައިގެން ފަސޭހަކަމާއެކު މަޤާމުން އަތްދޮވެލެވޭނެއެވެ. ދެވަނަ ކަމަކީ ޤާބިލުވިއަސް ނުވިއަސް ޢުމުރުގެ ފަހުޓާރމުގެ ރިޓަޔާރއެވެ. ރުހުނަސް ނުރުހުނަސްމެއެވެ. ރިޓާޔަރކޮށް ގެއަށްފޮނުވާލުން ނޫން އެހެންގޮތެއް ޤާނޫނު ލާޒިމެއް ނުކުރެއެވެ. ސިވިލް ސާރވިސް ކޮމިޝަނަށް އޮތީ ހަމައެކަނި ދެކަމެއްކުރުމުގެ ޤާނޫނީ ދަވްރެކެވެ. އެއީ އޮފީހަކުންއެދުމުން މަޤާމެއް ހަމަޖެއްސުމާއި، ވަކިކުރުމުގެ ދަވްރެކެވެ. ނުވަތަ އަމިއްލައަށް ކައިވެނިކުރުމާއި، ވަރިކުރުމުގެ ދަވްރެކެވެ. އެދަވްރު އެއީ އަމިއްލައަށް ހުވަފަތްވެގަތުމުގެ ދަވްރެކެވެ.\nމިހެންވުމުގެ ސަބަބުން އެމީހަކު މިދުނިޔެއަށް ނޭވާލާންފެށިފަހުން އަދި މިހާތަނަށް 65 އަހަރު ނުވިޔަސް އެމީހަކީ ޢުމުރުން 65 އަހަރުވެފައިވާ މީހެއްކަމަށް ހެކިދޭނޭ ބާލިޣުވެ، ތަޞައްރަފު ފުދިފައިވާ2މީހަކުލައްވައި ފަނޑިޔާރުންގެ ކުރިމަތީގައި ކަނޑައެޅިގެން ދޮގުހެކި ދިނުމަކީވެސް ފައިސާގެ އަވައިގައި ޖެހިފައިވާ ބަޔަކު ނުކުރާނެކަމެކޭ ބުނެވޭކަށްނެތެވެ. އެފަދަ ސާބިތު ހެއްކެއް އޮތްނަމަ ޢުމުރުން 65 އަހަރުވީ މީހުންނަށް ސަރުކާރުން ފޯރުވައިދޭ ފައިސާއާއި އެހެނިހެން ޢިނާޔަތްތައް އެމީހަކަށް ލިބޭގޮތް ހަމަޖެހިގެންދާނެއެވެ. ނަމަވެސް އެބަޔަކަށް މިކުރެވުނުކަމަކީ ޙަގީގަތުގައި ވަރަށްބޮޑު ފާފައަކަށްވެ، އެކަމުގެ ތައުބާނުވެ، މަރުވެ، އެއްކަލަ ދޮގުހެކިދިން2މީހުންނާއެކު ނަރަކައަށްވަނުމަށް ބަޔަކު މަސައްކަތްކުރާތަން ފެނުމަކީ ކުޑަ ހިތާމައަކަށް ނުވާނެއެވެ.\nޖަމާޢަތުގެފެންވަރުގެ ހިތާމައަކީ ޢުމުރު ހަނގުކަމުގެ ސަބަބުން ބައެއްމީހުން ފަސްހާސް ރުފިޔާއިން މަޙުރޫމްވުމުގެ ހިތާމައެވެ. މިއީ އެބަޔަކަށް އެމީހުންނަށް ކުޑަކުޑަ ހިތާމައެއްނޫނެވެ. ރައީސް ޔާމީންގެ ރިޔާސީ ވަޢުދެއްގެގޮތުން 65 އަހަރުންމަތީގެ ކޮންމެމީހަކަށް ފަސްހާސް ރުފިޔާ ހަމަޖައްސަވައިދެއްވާނެ ވާހަކަ ވިދާޅުވުމުން ވަރަށް ގިނަބަޔަކަށް އޭރު ޤަބޫލުކުރެވުނީ މިކަމަކީ، ސަރިދާލޭސްގައި ރެދަލިކުރެއްވޭނެ ކަމުގެ ޔަޤީންކަމެއްނެތި، ވެވަޑައިގަތް ވަޢުދެއްކަމަށެވެ. ނަމަވެސް އެބަޔަކަށް މިހާރު މަޖްބޫރުވަނީ ކޮންކަމަކަށްތޯއެވެ. ފަންސަހައްޓި އަހަރު ވުމަށެވެ. އަށާރައަހަރުން މަތީގެ ބައެއް ދިވެހިން މިހާރު ބޭނުންވަނީ، ފަންސަހައްޓި އަހަރަށްވުރެ، ދޮށީ ޢުމުރެކެވެ. ފަސްހާސް ރުފިޔާ ލިބޭނެތީއެވެ. ކޮންމެ މީހެއްގެވެސް މިހާރުގެ ޝަކުވާއަކީ، ޢުމުރު މާހަނގެވެ. މިހެންވެފައިވަނީ ކަތީބަށް ކުރެއްވުނު ކަމަކުންނެވެ. އޮޅުވާލީ ހަމަ ކަތީބެވެ. އޭރުވެސް އަހަރެންގެ ޢުމުރު އަހަރެންނަށް އެނގެއެވެ. ނަމަވެސް ކަތީބު ކުރިކަމަކަށްވާތީ، މިހާތަނަށް އަޅާނުލެވި ހުރެވުނީއެވެ. އެކަމަކު މިއަދު މިއީ ދޫކޮށްލެވެންއޮތް ކަމެއްނޫނެވެ.\nފަރުދީފެންވަރުގެ ހިތާމައަކީ މީހަކު މިދުނިޔެއަށް ނޭވާލާންފެށިފަހުން މިހާތަނަށް 65 އަހަރުވެފައިވާ މީހެއްގެޢުމުރުން އެހާ ދުވަސްވެއްޖެކަމަށް ކަނޑައަޅައިދިނުން އެދި ނައިބުގެއަށް(ކޯޓަށް) ފޮނުވާނޭ ފޯމެއް ސިޓީއެއް ފަދަ ލިޔުމެއް ލިޔެދޭނެ މީހަކު ހޯދުމުގެ އުދަނގޫ މިހާބޮޑުވެގެން އުޅެނީ މީގެ އަހަރުތަކެއްގެކުރިން އެކަހަލަ ލިޔުންތައް ކުޑަ އުޖޫރައަކަށް ނުވަތަ ހިލޭ ވިއަސް ލިޔެދެމުންދިޔަ އެސްއެލްޓީ އެންޑް ހިރުކާން އެޖެންސީ ފަދަ ތަނެއްވެސް މިހާރު ފެންނަން ނެތުމުން މިކަމުގެހިތާމައެވެ.\nއެސްއެލްޓީ އެންޑް ހިރުކާން އޭޖެންސީ އަކީ، 1980 ގެ އަހަރުތައް ނިމުނުއިރުވެސް ދިވެހީންގެ މެދުގައި ވަރަށް މަޤުބޫލު ކުންފުންޏެކެވެ. އެކުންފުންޏަކީ (އަތުފަތުނުޖެހި) ބޯޓުދަތުރުކުރަން ދިވެހީން ރާއްޖެއިން ބޭރަށް ފޮނުވުމާއި، ވިޔަފާރި އުޞޫލުން ޝަކުވާގެ ސިޓީ ލިޔެދިނުމުގައި ވަރަށްވެސް އަވަދިނެތި ހިނގަމުންދިޔަ ތަނެކެވެ. ދަމާ އެއްރޮއްޖަކަށް ފޫގަޅައިގެން ހުއްޓާނުލައި އިތުރުގަޑީގައިވެސް މަސައްކަތްކޮށްގެން، އެކަމަށް ބޭނުންވި ފަރާތްތަކަށް (ބޮޑުއަގު ދިން ފަރާތަކަށް ރީތިކޮށް އަވަހަށް) ސަރުކާރުގެ އެކިއެކި އިދާރާތަކަށް ޝަކުވާގެ ސިޓީތައް ލިޔެ ދިން އެކުންފުނީގެ ބޭނުންތެރިކަން އިޙްސާސް މިކުރެވުނީ، އަނެއްކާވެސް އެފަދަ ޙާލަތެއް މެދުވެރި ވުމުންނެވެ. ހިތާމައިގެ ކޮޅުނެތްކޮޅަށް ހިތާމައެވެ. އޭރު އެތަނުގައި އެންމެ އިސްކޮށް އެމަސައްކަތް ކުރައްވަން އިސްކޮށް ހުންނެވި (އަޅުގަނޑަށް އެނގޭ) ބޭފުޅާ މިހާރު ހުންނެވީ، ސަރުކާރުގެ ބައެއްދާއިރާތަކުން ކަންކުރާއްވަގޮތަކުން އޭގެ ޝަކުވާއެއް ވިއަސް ލިޔެނުދެއްވޭނެ ފަދަ "ސަރުކާރުގެ" މަޤާމެއްގައެވެ. ކޯޓުތަކުގައި މަސައްކަތްނުކުރައްވާ އެހެންނަމަވެސް މިނިސްޓްރީތަކުގައި މަސައްކަތްކުރައްވާ ނާއިބެއްގެ މަޤާމުގައެވެ. އެހެންވީމާ އޭނާއަށް ހައްސަރަން ދިންކަމަށް ވިއަސް ޝަކުވާގެ ސިޓީއެއް ލިޔެނުދެއްވާނެއެވެ.\nރައީސް ޔާމީންގެ ރިޔާސީ ވަޢުދުގެތެރޭ ޢުމުރުން 65 އަހަރުވެފައިވާ ދިވެހީންގެ ކޮންމެމީހަކަށް ފަސްހާސް ރުފިޔާ ލިބޭނޭގޮތް ހަމަޖައްސައިވައިދެއްވުން އޮތުމުން އެފަދަ މީސްމީހުންނަށް މިފައިސާ އެބަ ލިބެއެވެ. މިހެންވީމާ، ޙީލަތާ މަކަރާ މިދުނިޔެއާ އެއްކޮށް މޮޑެގެން ކައިއުޅޭ އާދަމުގެދަރިންގެ ބަޔަކު ނީސްތާއްޓަށް އަރައިގެން ޢުމުރު ބަދަލުކުރުމަށް ތެޅިފޮޅި އެބަ އުޅެއެވެ. މިރާއްޖޭގެ ގިނަ ރަށްރަށުގައި މިކަން އެބަ ހިނގައެވެ. ކޯޓްތަކަށް މިކަމުގެ ލިޔުންތައް އޮހެމުން އެބަދެއެވެ.\nޙީލަތާ މަކަރާދޮގާ އޮޅުވައިލުމުގެތެރެއިން ހޯދާ ފައިސާއިން ތިމާމެންގެ ކުށެއްނެތް މަޢުޞޫމް ޅަ ދަރިންނާއި މައިންބަފައިންނަށް ކާންދީ ހޭދަކުރުމެކޭ ހުރިގޮތަށް އަނދައަނދާ ހުރި އަނގުރު އަލިފާން އެބައިމީހުންނަށް ކާންދިނުމެކޭ ހުރި ތަފާތަކީ ކޮބައިހެއްޔެވެ. އަމިއްލައެދުމާއި ދުނިޔޭގެ ދަހިވެތިކަމުގައިވެސް މިވަރު ފުކެއްބޮޑެވެ. މާދަމާވެސް މަރުވެދާނެއެވެ. މިކަމަށް ވިސްނައިލާކަށް ނުވޭހެއްޔެވެ.\nލިޔުއްވާފައިވަނީ: އަލްމަރުޙޫމް ޢަލީ ނަޞީރު ޒޫރިޔާގެ/މަޑަވެލި


SunOnline: Fayyaz magaamun ekaherivumah Raees Nasheedh rasmeekoh dhanavaifi\nފައްޔާޒު މަގާމުން އެކަހެރިވުމަށް ރައީސް ނަޝީދު ރަސްމީކޮށް ދަންނަވައިފި\nނަޖާހު މަސްއޫދު 09 Sep 2020, 14:15\nރައީސް ނަޝީދު އަދި މިނިސްޓަރު ފައްޔާޒު\nމި ސަރުކާރުގައި އެންމެ ނުފޫޒުގަދަ އެއް މިނިސްޓަރު ކަމަށް ބުނާ އިކޮނޮމިކް މިނިސްޓަރު ފައްޔާޒު އިސްމާއިލް މަގާމުން އެކަހެރިވެވަޑައިގަތުމަށް އެމްޑީޕީގެ ޗެއާޕާސަން ހަސަން ލަތީފަށް ފޮނުއްވި ސިޓީއެއްގައި އެ ޕާޓީގެ ރައީސް އަދި ރައްޔިތުންގެ މަޖިލީހުގެ ރައީސް، ރައީސް މުހައްމަދު ނަޝީދު އެދިވަޑައިގެންފި އެވެ.\nމިދިޔަ މަހުގެ ތެރޭގައި އެމްޑީޕީގެ ގައުމީ މަޖިލީހުގެ ވަޓްސްއެޕް ގްރޫޕުގެ ތެރޭގައި ނަޝީދު ވަނީ މިނިސްޓަރު ފައްޔާޒަށް ކޮރަޕްޝަންގެ ތުހުމަތުކުރައްވައިފަ އެވެ. އެއީ ސަރުކާރުގެ ބައެއް މަޝްރޫއުތައް ހަވާލު ކުރުމާ ގުޅުވަ އެވެ. ޕާޓީ ތެރޭގައި "ބްރޯ ހެދިގެން" ފައްޔާޒަށް ނޫޅުއްވޭނެ ކަމަށްވެސް ނަޝީދު ވިދާޅުވި އެވެ. އެ ދުވަސްވަރު މަޖިލީހުގެ ތެރެއިން ފަައްޔާޒުގެ އިތުބާރު ނެތްކަމުގެ މައްސަލަ ކުރިއަށްގެންދަން ވެސް މަސައްކަތްް ފެއްޓެވި އެވެ. ނަމަވެސް، އެމްޑީޕީގެ ޕީޖީގެ ތެރެއިން ބޭނުންވާ އަދަދަށް ތާއީދު ނުލިބުމުން އެ މަސައްކަތް އޮތީ ހުއްޓިފަ އެވެ.\nމިވަގުތު އިނގިރޭސިވިލާތުގައި ހުންނެވި ރައީސް ނަޝީދު މިއަދު އެމްޑީޕީގެ ޗެއާޕާސަން ހަސަން ލަތީފަށް ފޮނުއްވި ސިޓީއެއްގައި ވިދާޅުވީ، ފައްޔާޒު މަގާމުން އެކަހެރިވެވަޑައިގަންނަވަން ޖެހޭ ކަމަށް އެމްޑީޕީގެ ރައީސްގެ ހައިސިއްޔަތުން ދެކެވަޑައިގަންނަވާ ކަމަށެވެ. އެއީ ޕާޓީއަށް ލިބިދާނެ ގެއްލުމަކަށް ޓަކައި ކަމަށް އެމަނިކުފާނު ވިދާޅުވި އެވެ. އެއީ ޒާތީ ކަމެއް ނޫން ކަމަށްވެސް ވިދާޅުވި އެވެ.\n"އެމްޑީޕީގެ ސްލޮޓެއްގައި މިވަގުތު މިނިސްޓްރީ އޮފް އިކޮނޮމިކް ޑިވެލޮޕްމަންޓް އާއި ހަވާލުވެވަޑައިގަތް ހުންނެވި މިނިސްޓަރު އަލްއުސްތާޒް ފައްޔާޒް އިސްމާއިލް މަގާމުގެ މަސްއޫލިއްޔަތުން އެކަހެރިވެލެއްވުމަށް ފެންނަ ކަމަށް މިދަންނަވަނީ އެމްޑީޕީގެ ރައީސްގެ ނަޒަރުން އަޅުގަނޑު ދެކޭއިރު މިޕާޓީއަށް ލިބިދާނެ ގެއްލުމަކަށްޓަކަ އެވެ. އަޅުގަނޑަކާއި އެމްޑީޕީގެ އެއްވެސް މެމްބަރަކާއި އަދި އެހެން އެއްވެސް ފަރާތަކާއިވެސް އެއްވެސް އިރެއްގައި ޒާތީ މައްސަލައެއް ނުމެއޮންނާނެ އެވެ. އަދި މިވާހަކަ މިގޮތަށް މިދަންނަވަނީ ހަމައެފަދައިން އެއްވެސް މިނިސްޓަރަކާއިވެސް ޒާތީމައްސަލައެއް އޮވެއެއްނޫނެވެ." ރައީސް ނަޝީދު ފޮނުއްވި ސިޓީގައިވެ އެވެ.\nއެމްޑީޕީއަކީ ސާފު ޕާޓީއެއްގެ ގޮތުގައި ވަރަށް ގިނަ ބަޔަކު ދެކޭ، ރާއްޖޭގެ ދެބައިކުޅަ އެއްބައިހާ މީހުން ވޯޓުދޭ ޕާޓީއެއްކަން ފާހަގަކުރައްވައި އެމަނިކުފާނު ވިދާޅުވީ، އެމްޑީޕީގެ އެންމެ ފުރަތަމަ ވެރިކަން ނިމިދިޔައިރުވެސް އެ ޕާޓީގެ އެންމެ ސާފު އެއް ސިފައަކީ، ޕާޓީގެ މަގާމުތައް ފުރުއްވާ ބޭފުޅުންގެ ކޮރަޕްޝަންގެ އަމަލުތައް މަދުކަން ކަމަށެވެ. އެ ސަރުކާރު ބަދަލުކޮށް، ވޭތުވެދިޔަ ހަތް އަހަރުވެސް އެމްޑީޕީއަށް ނިސްބަތްކޮށް ނުދައްކާ ވާހަކައަކީ ކޮރަޕްޝަންގެ ވާހަކަ ކަމަށް އެ ސިޓީގައިވެ އެވެ.\nމިނިސްޓަރު ފައްޔާޒު ކޮރަޕްޝަންގެ އަމަލެއް ހިންގެވިތޯ ނުވަތަ ނޫންތޯ ޖިނާއީ މިންވަރަށް ބެލުމަކީ ސިޔާސީކަމެއް ނޫން ކަމަށްވެސް ނަޝީދު ވިދާޅުވެފައިވެ އެވެ. އަދި މިނިސްޓަރު ފައްޔާޒަކީ އެމްޑީޕީގެ ޒިންމާއެއް ކަމަށްވެސް ވިދާޅުވި އެވެ.\n"މިހާރުގެ މިނިސްޓަރ އޮފް އިކޮނޮމިކް ޑިވެލޮޕްމަންޓް ކޮރަޕްޝަންގެ އަމަލެއް ހިންގެވިތޯ ނުވަތަ ނޫންތޯ ޖިނާއީ މިންވަރަށް ބެލުމަކީ ސިޔާސީކަމެއް ނޫނެވެ. ޕާޓީ އިން އަޅުގަނޑާއި ހަވާލުވެފައިވަނީ ސިޔާސީ މަސައްކަތެވެ. އަޅުގަނޑު ފާހަގަމިކުރަނީ ސިޔާސީ ނަޒަރަކުންދެކޭނަމަ، މިނިސްޓަރ ފައްޔާޒު އަކީ ޕާޓީގެ ޒިންމާއެކެވެ. އެގޮތުން މިނިސްޓަރ އަމިއްލަފުޅަށް އެކަހެރިވެވަޑައިގަތުމަށް އަލުގަނޑު އިލްތިމާސް ދަންނަވަމެވެ." ނަޝީދުގެ ސިޓީފުޅުގައިވެ އެވެ.\nއެމަނިކުފާނު މަސައްކަތް ކުރައްވަނީ ވޯޓު ހޯއްދަވަން ނޫން ކަމަށާއި، އެމަނިކުފާނު މަސައްކަތް ކުރައްވަމުން ގެންދަވަނީ އެމްޑީޕީގެ ޒަމާންވީ ތަސައްވުރު ހަގީގަތަކަށް ހެދުމަށް ކަމަށްވެސް ނަޝީދު ވިދާޅުވި އެވެ. އަދި އެ ނުގުތާއަށް ޕާޓީގެ ހުރިހާ މެމްބަރުންވެސް ވިސްނުމަށް އެދިވަޑައިގަތެވެ.\nޗެއާޕާސަން ހަސަން ލަތީފަށް ފޮނުއްވި އެ ސީޓީ ޕާޓީގެ ހުރިހާ މެމްބަރުންނަށް ފެންނާނެ ގޮތް ހެއްދުމަށްވެސް ނަޝީދު އެދިވަޑައިގަތެވެ.\n"އަޅުގަނޑު އެދެނީ، އަޅުގަނޑުގެ މިސިޓީ އެމްޑީޕީގެ ހުރިހާ މެމްބަރުންނަށްވެސް ފެންނާނެ ގޮތަކަށް ހަމަޖައްސަވައި ދެއްވުމެވެ." ނަޝީދު ފޮނުއްވި ސިޓީގައިވެ އެވެ.\nރައީސް މުހައްމަދު ނަޝީދު ފައްޔާޒާ ދެކޮޅަށް ފާޅުގައި ނުކުންނަވާފައިވާއިރު، އެ މައްސަލައިގައި އެމްޑީޕީގެ ތެރޭގައި އޮތީ ހިޔާލު ތަފާތުވެފަ އެވެ. މީގެ ކުރިން އެމްޑީޕީގެ ރައްޔިތުންގެ މަޖިލީހުގެ ބައެއް މެމްބަރުންވެސް ވަނީ ފައްޔާޒަށް އިތުބާރު އޮތް ކަމަށް ވިދާޅުވެފަ އެވެ. އަދި ރައީސް އިބްރާހިމް މުހައްމަދު ސޯލިހުވެސް ވަނީ ފައްޔާޒަށް އިތުބާރު އޮތް ކަމަށް ވިދާޅުވެފަ އެވެ.